টেলিভিশনে দেখে আগ্রহ, অসময়ে তরমুজ চাষে সাফল্য | NTV Online\n০৩ আগস্ট, ২০২১, ১৬:২০\nআপডেট: ০৩ আগস্ট, ২০২১, ১৬:২৬\nবরগুনায় ইংলিশ ল্যাঙ্গুয়েজ ক্লাবের পুরস্কার বিতরণী অনুষ্ঠান\nবরগুনার সেই শিশুদের ঠাঁই হলো সাংবাদিকের ঘরে\nবরগুনায় হিন্দু বাড়িতে হামলা, ক্ষেত নষ্ট\nবরগুনায় বিএডিসির গাড়িতে আগুন\nটেলিভিশনে দেখে আগ্রহ, অসময়ে তরমুজ চাষে সাফল্য\nতরমুজ চাষে ব্যস্ত বরগুনার সদর উপজেলার কৃষক আবদুল মান্নান। ছবি : খায়রুল বাশার আশিক\nশহরের মানুষের পাশাপাশি প্রান্তিক জীবনেও পরশ ছড়াচ্ছে আধুনিক চিন্তাচেতনা। এই চিন্তাধারার ছোঁয়াই এনেছে কৃষিভিত্তিক নানামুখী পরিবর্তন। তেমনি একটি উদাহরণ সৃষ্টি করেছেন উপকূলীয় জেলা বরগুনার কৃষক আবদুল মান্নান। টেলিভিশনে দেখে আগ্রহ প্রকাশ, অতঃপর অসময়েই মাচায় তরমুজ চাষ করে সফলতার মুখ দেখেছেন তিনি।\nজানা যায়, বরগুনা সদর উপজেলার কালিরতবক গ্রামের কৃষক আবদুল মান্নানের ছোট ছেলে বনি আমিন। অনেক বছর ধরেই তরমুজ পরিবহণের শ্রমিক হিসেবে কাজ করছেন। একদিন তিনি টেলিভিশনে দেখলেন মাচায় তরমুজ চাষ বিষয়ক একটি প্রতিবেদন। অনুপ্রাণিত হয়ে এ বিষয়ে কথা বলেন তার বাবা কৃষক আবদুল মান্নান ও বড় ভাই আবদুল আলীমের সঙ্গে। বাবা ও ভাইকে দেখান টেলিভশনের সেই প্রতিবেদনটি।\nছেলের মুখ থেকে শুনেই বিষয়টি ভালো লাগে কৃষক মান্নানের। কিন্তু সনাতনী প্রথায় চাষ অভ্যস্ত একজন কৃষক কি পারবে নতুন পদ্ধতিতে চাষ করতে? এমন চিন্তা ভর করে তার মাথায়। তবুও শেষমেষ ছেলেদের অনুপ্রেরণায় তরমুজ চাষের পরিকল্পনা নেন তিনি।\nপরে কৃষি সম্প্রসারণ অধিদপ্তরের পরামর্শ নিয়ে অসময়ে মাচায় তরমুজ চাষ শুরু করেন তারা। খামারটি প্রতিষ্ঠার পেছনে আবদুল মান্নানের স্ত্রী রোফেজা বেগমও দিনরাত পরিশ্রম করেছেন। তাদের এ তরমুজ চাষ অসময়ে হলেও প্রথমবারেই সাফল্যের মুখ দেখেন তারা।\nসাধারণত শীতকালে বরগুনার বিভিন্ন এলাকার জমিতে তরমুজের বীজ বপন করা হয়। এ চাষের ফসল বিক্রি হয় গ্রীষ্মকালে। কিন্তু মান্নান চলতি বছরে এপ্রিল থেকে শুরু করে জুন অর্থাৎ বর্ষাকালে ৮০ শতাংশ জমিতে সরাসরি বীজ বপন করেন। বেঈল টাইগার, কারিশমা ও কানিয়া জাতের তরমুজের বীজ লাগান তিনি। বৃষ্টির পানিতে বীজ যেন পঁচে নষ্ট না হয় সেজন্য উন্নতমানের পলিথিন ব্যবহার করেন। যার ফলে স্বল্প সময়ের মধ্যে বীজ অঙ্কুরোদগম হয়ে চারা বেরিয়ে আসে।\nবর্তমানে মাচায় তরমুজ ঝুলছে। প্রতিটি তরমুজ পাঁচ থেকে ছয় কেজি ওজনের। লাল ও হলুদ রঙের এ তরমুজগুলো দেখতে যেমন সুন্দর, তেমনি খেতেও সুস্বাদু।\nমাচায় তরমুজ চাষ করে দ্বিগুন লাভের কথা ভাবছেন জানিয়ে কৃষক আবদুল মান্নান বলেন, ‘অসময়ে মাচায় তরমুজ চাষের কথা শুনে অনেকেই পাগলামি বলে ভেবেছিল। কৃষি সম্প্রসারণ অধিদপ্তরের কর্মকর্তাদের সঙ্গে বিষয়টি নিয়ে কথা হয়। তাঁরা সঠিক পরামর্শ দেয়। পরে তাদের দেখানো পদ্ধতি প্রয়োগ করে জমিতে বীজ বপন ও পরিচর্যা করে আমরা সফল হই।’\nমাচায় তরমুজ চাষ করে আবদুল মান্নানের সফলতা দেখে অনেকেই অনুপ্রাণিত হয়েছেন। তরমুজ চাষে আগ্রহী হয়ে দূরদূরান্ত থেকে প্রতিদিন মানুষ তার ক্ষেত দেখতে আসছেন। তাদের দেখে স্থানীয় কৃষক বাবুল সিকদার, ছিদ্দিক মেম্বার, মো. নিজাম ও নজরুলসহ আরও অনেকে মাচায় তরমুজ চাষ করার কথা ভাবছেন।\nবরগুনা সদর উপজেলা কৃষি কর্মকর্তা মোস্তাফিজুর রহমান বলেন, ‘মাচায় তরমুজ চাষে উৎপাদন খরচ খুব একটা বেশি না। তবে নিয়মিত খেতের যত্ন নিতে হয়। নতুন এই পদ্ধতি সারাদেশে ছড়িয়ে দেওয়া গেলে একদিনে যেমন তরমুজ সারা বছর পাওয়া যাবে অন্যদিকে চাষিরা লাভবান হবেন।’\nঅসময়ে মাচায় তরমুজ চাষের কথা শুনে বরগুনার জেলা প্রশাসক হাবিবুর রহমান সস্ত্রীক খামারটি পরিদর্শন করেন। এ সময় তিনি এ উদ্যোগকে অনুপ্রাণিত করার জন্য কয়েকটি তরমুজও ক্রয় করেন।\nজেলা প্রশাসক হাবিবুর রহমান বলেন, ‘এখানে যে নতুন উদ্যোগে নতুন প্রযুক্তিতে অসময়ে তরমুজ চাষ ও অন্যান্য কৃষি কাজ শুরু হয়েছে এটি একটি অসাধারণ উদ্যোগ। তাঁর এমন চাষ দেখে অনুপ্রাণিত হয়ে অনেকেই তরমুজ চাষের পরিকল্পনা নিয়েছেন। এভাবেই বাংলাদেশের কৃষি এগিয়ে যাচ্ছে এবং আমাদের কৃষক স্বাবলম্বী হচ্ছে।’\nট্যাগ: তরমুজ চাষ, বরগুনা


২১ জানুয়ারি, ২০২১ ০৭:১৭\n৬৬১৮৯ পরিবারকে ঘর হস্তান্তর করবেন প্রধানমন্ত্রী\nভূমিহীন, গৃহহীন, ছিন্নমূল অসহায় জনগোষ্ঠীর পুনর্বাসনের জন্য আশ্রয়ণ প্রকল্পের আওতায় এক হাজার ১৬৮ কোটি ৭১ লাখ টাকা ব্যয়ে ৬৬ হাজার ১৮৯টি পরিবারকে জমিসহ ঘর দেওয়া হবে। আগামী শনিবার (২৩ জানুয়ারি) প্রধানমন্ত্রী শেখ হাসিনা ভিডিও কনফারেন্সের মাধ্যমে এসব পরিবারের কাছে ঘর হস্তান্তর করবেন।\nবৃহস্পতিবার (২১ জানুয়ারি) বিকেল সাড়ে ৩টার দিকে প্রধানমন্ত্রীর কার্যালয়ে আয়োজিত সংবাদ সম্মেলনে এসব তথ্য জানিয়েছেন প্রধানমন্ত্রীর মুখ্য সচিব আহমেদ কায়কাউস।\nএ সময় প্রধানমন্ত্রীর কার্যালয়ের সচিব মো. তোফাজ্জেল হোসেন মিয়া ও আশ্রয়ণ প্রকল্পের পরিচালক মো. মাহবুব হোসেনসহ ঊর্ধ্বতন কর্মকর্তারা উপস্থিত ছিলেন।\nআহমেদ কায়কাউস বলেন, প্রধানমন্ত্রী ঘোষণা দিয়েছেন মুজিববর্ষে কোনো মানুষ গৃহহীন থাকবে না। প্রতিটি পরিবারকে আলাদাভাবে ঘর করে দেওয়ার কর্মসূচি নিয়েছেন। করোনার মধ্যে ছয়মাসেরও কম সময়ে এসব ঘর নির্মাণ করা হয়েছে। এসব ঘর নির্মাণে ব্যবহৃত হচ্ছে দুই হাজার ৯৮ একর সরকারি খাস জমি। এসব জমির বেশ কিছু অবৈধ দখলদার ছিল সেগুলো উচ্ছেদ করা হয়েছে। সরকারি জমি উদ্ধার করে জনকল্যাণে ব্যবহার হচ্ছে ফলে দু’টি উপকার হয়েছে।\nপ্রধানমন্ত্রীর দর্শন হচ্ছে, কাউকে যদি ছাদ দেওয়া হয় তার মাধ্যমে তার দারিদ্র্য বিমোচনের ভিত্তি স্থাপিত হয়। আত্মসম্মান প্রতিষ্ঠিত হওয়ার মাধ্যমে নতুন দিগন্ত উন্মোচিত হয়।\nমুখ্য সচিব বলেন, ১৯৯৭ সালে প্রধানমন্ত্রী শেখ হাসিনা আশ্রয়ণ নামে একটি প্রকল্প গ্রহণ করেন। যার মূল লক্ষ্য ছিল গৃহহীনদের মাথায় ছাদ দেওয়া। ১৯৯৭ সাল থেকে ২০২০ সাল পর্যন্ত তিন লাখ ২০ হাজার ৫৮৯টি ভূমিহীন, গৃহহীন ও ছিন্নমূল পরিবারকে পুনর্বাসন করা হয়েছে।\nজানা গেছে, তিনটি প্রকল্পের মাধ্যমে এ ঘরগুলো দেওয়া হচ্ছে। আশ্রয়ণ-২ প্রকল্পের আওতায় ৪১৯ কোটি ৬০ লাখ টাকায় তৈরি করা হয়েছে ২৪ হাজার ৫৩৮টি ঘর। দুর্যোগ মন্ত্রণালয়ের দুর্যোগ সহনশীল ঘর নির্মাণ প্রকল্পের আওতায় ৬৫৯ কোটি ৮২ লাখ টাকায় ৩৮ হাজার ৫৮৬টি ঘর ও ভূমি মন্ত্রণালয়ের গুচ্ছগ্রাম প্রকল্পের আওতায় ৫২ কোটি ৪১ লাখ টাকায় তিন হাজার ৬৫টি ঘর তৈরি করা হয়েছে। প্রকল্পগুলোতে মোট ব্যয় হয়েছে এক হাজার ১৬৮ কোটি ৭১ লাখ টাকা।


যাদবপুরে যুদ্ধ, তৃণমূলের মিমির বিরুদ্ধে বামফ্রন্টের বিকাশ। আর কোথায় কে? - Najarbandi । Online Bengali News Portal, Read Latest Bengali News from Most Popular News Portal\nHome / Kolkata / loksabha election / যাদবপুরে যুদ্ধ, তৃণমূলের মিমির বিরুদ্ধে বামফ্রন্টের বিকাশ। আর কোথায় কে?\nযাদবপুরে যুদ্ধ, তৃণমূলের মিমির বিরুদ্ধে বামফ্রন্টের বিকাশ। আর কোথায় কে?\nনজরবন্দি ব্যুরোঃ আজ আংশিক প্রার্থী তালিকা প্রকাশ করেছে বামফ্রন্ট। বামফ্রন্ট চেয়ারম্যান এক প্রেশ বিবৃতি দিয়ে জানান "সপ্তদশ লোকসভার নির্বাচনের নির্ঘন্ট ঘোষণা করেছে নির্বাচন কমিশন। সেই নির্বাচনীসূচী অনুযায়ী এরাজ্যে ১১ই এপ্রিল থেকে ১৯শে মে পর্যন্ত সাত দফায় ভোট গ্রহণ হবে। লোকসভার এই নির্বাচনে দেশের শান্তি প্রতিষ্ঠা, ঐক্য ও সম্প্রীতি রক্ষা ও সর্বোপরি জনস্বার্থে বিজেপি-কে পরাস্ত করতে এবং এরাজ্যে মানুষের গণতান্ত্রিক অধিকার ও গণতন্ত্র প্রতিষ্ঠার লক্ষ্যে তৃণমূল-কে পরাস্ত করতে আহ্বান জানাচ্ছে রাজ্য বামফ্রন্ট। এই নির্বাচনে বিজেপি-তৃণমূল বিরোধী ভোট যাতে ভাগ না হয় সেই লক্ষ্যে আসন সমঝোতা নিয়ে আলোচনা করা হয়। কংগ্রেসের সঙ্গে আসন সমঝোতা নিয়ে আগে যা আলোচনা হয়েছে তার ভিত্তিতে দেখা যাচ্ছে পুরুলিয়া এবং বসিরহাট আসন দুটিতে কংগ্রেস প্রার্থী দিতে চায়। গত ১৩ই মার্চ বামফ্রন্টের বৈঠক হয়েছে। শুক্রবার বামফ্রন্টের বৈঠকের আলোচনায় সিদ্ধান্ত হয়েছে পুরুলিয়া আসনে ফরওয়ার্ড ব্লক এবং বসিরহাট আসনে সিপিআই প্রার্থী দিলেও কংগ্রেস যদি মনে করে এই দুটি আসনে জয়ের জন্য প্রার্থী দেবে তবে তারা তা দিতে পারে। উল্লেখ্য, এর আগেই বামফ্রন্ট সিদ্ধান্ত নিয়েছে যে কংগ্রেসের জেতা চারটি আসনে বামফ্রন্ট কোন প্রার্থী দেবে না।\nকংগ্রেসও অনুরূপ সিদ্ধান্ত নিয়েছে যে বামফ্রন্টের জেতা দুটি আসনে প্রার্থী দেবে না। সেই অনুযায়ী রায়গঞ্জ এবং মুর্শিদাবাদ আসনে প্রার্থীদের নাম বামফ্রন্ট আগেই ঘোষণা করেছে। এদিনের বৈঠকে এই দুটি কেন্দ্রসহ ২৫টি আসনের নাম চূড়ান্ত করা হয়েছে। বাকি ১৭টি আসনের কয়েকটিতে কংগ্রেস প্রতিদ্বন্দ্বিতা করবে, কয়েকটিতে বামফ্রন্ট প্রতিদ্বন্দ্বিতা করবে। বামফ্রন্টের বাকি আসনগুলির প্রার্থীদের নাম দু-তিনদিনের মধ্যেই ঘোষণা করা হবে। এমনও হতে পারে দু-একটি আসনে উভয়পক্ষের সর্বসম্মত প্রার্থীরা প্রতিদ্বন্দ্বিতা করবেন।"\nএক নজরে দেখেনিন বামেদের প্রার্থী তালিকা।


মোবাইলের স্ক্রিনে চোখ, কী ক্ষতি হচ্ছে জানেন? – United news 24\nPosted by: Sub Editor in Featured, লাইফ স্টাইল 01/05/2019\t0 78 Views\nডেস্ক নিউজ :: সকালে ঘুম ভাঙা থেকে রাতে শুতে যাওয়া- মোবাইল এক মিনিটের জন্যও হাত ছাড়া করার উপায় নেই। যদি কখনও ভুল করে অন্যের হাতে চলে যায় তবে মনে শুধু আতঙ্ক। এক ঘণ্টা হোয়াটসঅ্যাপ চেক না করলে কী যেন একটা করা হয়নি, মনে অস্বস্তি কাজ করে। চার্জ শেষ হয়ে এলেই দুশ্চিন্তা। যাকে চোখের আড়াল করতে এত ভয়, সেই বস্তুটিই চোখের সবচেয়ে বড় ভিলেন। ক্ষতি জেনে তবেই সিদ্ধান্ত নিন মুঠোফোনে মেতে থাকবেন কি না।\nPrevious: বসয় কম তবুও বয়স্ক দেখায়?\nNext: খরচ কমানোর সহজ কিছু উপায়


সালমান শাহ! এই একটি নাম বাংলা সিনেমার জগতে অনেকগুলো প্রতিশব্দ বহন করে। বাংলা চলচ্চিত্রের যুবরাজ বলুন স্টাইল আইকন বলুন, মাথায় এই একটি নামই আসবে। আবার বাংলা চলচ্চিত্রের ইতিহাসে সবচেয়ে বড় ট্র্যাজেডির নামও সালমান শাহ। মাত্র সাড়ে তিন বছরের ক্যারিয়ারে এমন এক প্রভাব তিনি রেখে গেছেন যে, তার প্রস্থানের ২৩ বছর পরেও তাকে নিয়ে হচ্ছে সেই একই পরিমাণ আলোচনা!\nনায়িকা হিসেবে বেছে নেওয়া হয় সেই সময়ের আনন্দবিচিত্রা ফটোসুন্দরি মৌসুমিকে। এই নতুন জুটিকে নিয়ে আনন্দমেলা সিনেমার ব্যানারে ১৯৯৩ সালের ২৫শে মার্চ ঈদে মুক্তি পায় 'কেয়ামত থেকে কেয়ামত'। তুমুল জনপ্রিয় হিন্দি সিনেমা 'কেয়ামত সে কেয়ামত তক' এর অফিসিয়াল রিমেক হওয়ায় গান থেকে শুরু করে কাহিনী– সবকিছুতেই হিন্দি সিনেমাটিকে অনুসরণ করা হয়। সিনেমার মূল কাহিনী শুরু হয় মির্জা ও খান পরিবারের দ্বন্দ্বের মধ্য দিয়ে। তবে এই দ্বন্দ্বের দেয়াল ভেঙে মির্জা পরিবারের ছেলে রাজ ও খান পরিবারের মেয়ে রেশমি প্রেমের সম্পর্কে জড়িয়ে পড়ে। এই প্রেমের কাহিনীকে ঘিরেই পুরো সিনেমার গল্প আবর্তিত হয়েছিল।\n'কেয়ামত থেকে কেয়ামত' সিনেমার পোস্টার; Image Source: Youtube\nসালমান শাহ ও শাবনূর ছাড়া সিনেমার অন্যান্য চরিত্রে অভিনয় করেছেন ডলি জহুর, রাজিব, তুষার খান, নাসির খান, দিলদারের মতো শিল্পীরা, তারা প্রত্যেকেই নিজের সেরাটা দিয়ে সিনেমাটা উপভোগ্য করে তুলেছিলেন। রাজিব ও নাসির খানের মধ্যকার দ্বৈরথটি ছিল ভীষণ উপভোগ্য। আহমেদ ইমতিয়াজ বুলবুলের সুরে সিনেমার গানগুলোও ছিল অসাধারণ, বিশেষ করে 'বিদ্যালয় মোদের বিদ্যালয়' এবং 'একাত্তরের মা-জননী' গান দুটি তো আজও সমানভাবে জনপ্রিয়। এসব কারণে ১৯৯৪ সালের ৯ সেপ্টেম্বর মুক্তিপ্রাপ্ত এই সিনেমাটি ব্যবসায়িকভাবেও দারুণ সাফল্য পায়।\nসালমান শাহ-শাবনূর জুটির সবগুলো ছবিই ব্যবসায়িকভাবে সফল। তবে এটলাস ফিল্মসের ব্যানারে নির্মিত 'স্বপ্নের ঠিকানা' সিনেমাটির কথা আলাদাভাবে উল্লেখ করতেই হবে। ব্যবসায়িকভাবে সালমান শাহর ক্যারিয়ারের সফলতম সিনেমা এই 'স্বপ্নের ঠিকানা'। এম.এ. খালেকের পরিচালনায় ১৯৯৫ সালের ১১ মে ঈদ উপলক্ষে মুক্তি পায় এই সিনেমাটি। তবে মজার ব্যাপার হচ্ছে সেই একই দিনে মৌসুমি-ওমর সানি জুটির ছবি মুক্তি পাওয়ায় ঢাকার নামকরা হলগুলো এই সিনেমা নিতে চায়নি! কিন্তু মফস্বলের প্রেক্ষাগৃহে এই ছবির অভাবনীয় সাফল্যের কারণে পরের সপ্তাহেই সিনেমাটি ঢাকায় মুক্তি পায়।\n'স্বপ্নের ঠিকানা' সিনেমার পোস্টার; Image Source: Youtube\nউপমহাদেশে সিনেমা হিট হওয়ার পিছনে গানগুলো অনেক বড় ভূমিকা রাখে, স্বপ্নের ঠিকানাও তার ব্যতিক্রম নয়। এই সিনেমার টাইটেল ট্র্যাক আর 'ও সাথীরে যেওনা কখনো দূরে' গান দুটি কালজয়ীর আসন দখল করে আছে। তাছাড়া হিন্দি গান থেকে অনুপ্রাণিত 'নীল সাগর পার হয়ে' গানটিও বেশ উপভোগ্য ছিল। আর এসব কারণেই প্রায় ১৯ কোটি টাকা আয় করা এই সিনেমা ঢালিউড বক্সঅফিসের ইতিহাসে এখনো দ্বিতীয় স্থানে অবস্থান করছে।\nবর্তমান যুগের নায়করা নিজেদের চিরচেনা চরিত্র থেকে বের হয়ে নতুন কিছু করার ব্যাপারে তেমন একটা সাহস দেখান না, কিন্তু এদিক থেকেও সবার থেকে আলাদা ছিলেন সালমান শাহ। গৎবাঁধা সিনেমায় নিজেকে সীমাবদ্ধ না রেখে গল্পনির্ভর পারিবারিক সিনেমাতেও তিনি অভিনয় করেছেন। ১৯৯৫ সালে মুক্তিপ্রাপ্ত দেলোয়ার জাহান ঝন্টু পরিচালিত 'কন্যাদান' হচ্ছে এমনই একটি সিনেমা।\nসমালোচকদের দৃষ্টিতে সিনেমাটির কাহিনী ভীষণ প্রশংসিত হয়। তাছাড়া এই সিনেমায় দুটি ভিন্ন সময়ের পরিসাজে সালমান যেভাবে নিজের মাঝে পরিবর্তন এনেছিলো তা সত্যিই প্রশংসনীয়। ব্যবসায়িকভাবে তেমন সাড়া জাগাতে না পারলেও এসব কারণেই 'কন্যাদান' সিনেমাটি সালমান শাহর সেরা পাঁচ সিনেমার একটি হয়ে থাকবে।\nখুব অল্প সময়েই সালমান শাহ জনপ্রিয়তার একদম শীর্ষে উঠে যান, সবকিছু বেশ ভালোভাবেই চলছিলো। এমনই এক সময়ে বিনা মেঘে বজ্রপাতের মতো সেই ভয়াবহ দুঃসংবাদটি এলো, ১৯৯৬ সালের ৬ সেপ্টেম্বর শুক্রবার সবাইকে হতভম্ব করে দিয়ে সবার প্রিয় নায়ক এই পৃথিবী ছেড়ে অন্য জগতে পাড়ি জমান। সেদিন সকালে তার নিজের ঘরে সিলিং ফ্যানে ঝুলন্ত অবস্থায় তার লাশ পাওয়া গেলেও ভক্তরা কিছুতেই প্রিয় নায়কের আত্মহত্যার ব্যাপারটা মানতে পারছিলেন না। হত্যা নাকি আত্মহত্যা – এই প্রশ্নের দোলাচলে পুরো দেশ যখন দোদুল্যমান ঠিক সেই সময়ে সালমান শাহর মৃত্যুর ঠিক এক সপ্তাহ পরেই মুক্তি পায় ছটকু আহমেদ পরিচালিত 'সত্যের মৃত্যু নাই'।\nনিজের ছেলের বিরুদ্ধে সাক্ষী দিয়ে তাকে ফাঁসির কাষ্ঠে এগিয়ে দেওয়ায় চারিদিকে সালমার জয়ধ্বনি চলতে থাকে। কিন্তু জয়ের ফাঁসির দিন সালমা জানতে পারে যে জয় আসলে খুনটা করেইনি! যে সত্যকে প্রতিষ্ঠার আশায় নিজের ছেলেকে কুরবানি করতেও সালমা দ্বিধাবোধ করেনি, একদম শেষ মুহূর্তে এসে আসল সত্যকে প্রতিষ্ঠিত করে সালমা কি পারবে জয়কে বাঁচাতে? নাকি মিথ্যার জালে ফেঁসে গিয়ে সত্য ডুবে যাবে গভীর অন্তরালে? এই টানটান উত্তেজনার মধ্য দিয়েই এগিয়ে গেছে 'সত্যের মৃত্যু নেই' সিনেমার কাহিনী।\nসিনেমায় সালমার চরিত্রে শাবানা এবং সালমার ছেলে জয়ের চরিত্রে সালমান শাহ অনবদ্য অভিনয় করেন, এছাড়া অন্যান্য চরিত্রে আলমগীর, রাজিব, শাহনাজ, রাইসুল ইসলাম আসাদ, মিশা সওদাগর প্রমুখ শিল্পীরা অভিনয় করেন। সালমান শাহর মৃত্যুর মাত্র এক সপ্তাহ পর এই সিনেমা মুক্তি পাওয়ায় সিনেমাটি দেখতে প্রেক্ষাগৃহগুলোতে জনতার ঢল নেমে আসে। সিনেমায় জয়ের ফাঁসির আগমুহূর্তে তার করুণ দৃশ্যগুলো যেন সালমানের সত্যিকারের মৃত্যুকেই ফুটিয়ে তুলছিলো। বিশেষ করে ফাঁসির চিঠি পাওয়ার পর সালমান যখন 'চিঠি এলো জেলখানাতে অনেকদিনের পর' গানটায় অভিনয় করেন, তখন হলের অনেক দর্শকই কান্নায় ভেঙে পড়েন। দর্শকদের এই তুমুল ভালোবাসার কারণে এই সিনেমা সর্বমোট প্রায় সাড়ে এগারো কোটি টাকা আয় করে, যা ঢালিউড বক্সঅফিসের ইতিহাসে তৃতীয় সর্বোচ্চ আয় করা সিনেমা।\nসালমান শাহর জনপ্রিয়তার আরেকটা বড় কারণ ছিল তার নিজস্ব সব স্টাইল, আজ এতবছর পরেও তার সেই সময়কার বিভিন্ন স্টাইলকে অনেক বেশি আধুনিক মনে হয়। আসলে নিজেকে কখনো একটা গণ্ডির মাঝে বেঁধে রাখতে চাননি তিনি, সেকারণেই ব্যাকব্রাশ করা ছোট চিপের চুল দিয়ে তুমুল জনপ্রিয় হলেও পরবর্তীতে নিজের মধ্যে পরিবর্তন আনতে চুল বড় করে ঝুঁটি বেঁধেও অভিনয় করেছেন। এসব কারণেই ধূমকেতুর মতো অল্প সময় বিরাজমান থেকেও বাংলা চলচ্চিত্রের ধ্রুবতারা হয়ে গেছেন তিনি।যতদিন বাংলা চলচ্চিত্র বেঁচে থাকবে, ততদিন নিজের এসব শিল্পকর্মের মাঝেই চিরঅমর হয়ে বেঁচে থাকবেন আমাদের সবার এই স্বপ্নের নায়ক।\nThis article is in Bangla language. It'sareview about some famous cinemas of Salman Shah.


হিরো হওয়ার যাবতীয় উপাদান থাকলেও কেন ইন্ডাস্ট্রি থেকে হারিয়ে যান অভিষেক বন্দ্যোপাধ্যায়? জানুন আসল কারণ! - khabarpratidin.com\nপ্রথম পাতা খেলা ফুটবলনিউজ খেলা ফুটবলহিরো হওয়ার যাবতীয় উপাদান থাকলেও কেন ইন্ডাস্ট্রি থেকে হারিয়ে যান অভিষেক বন্দ্যোপাধ্যায়? জানুন আসল কারণ!\nখবর প্রতিদিন | ডেস্কLast Updated: March 28, 2022\nএকদম স্বল্প পো-শা’কে ঋত্বিক রোশনের সাথে উ’দ্দা’ম নাচ নোরা ফাতেহির, তু-মুল ভাইরাল ভিডিও!\nএতদিন সোনার দাম ঊর্ধমুখী থাকার পর সোনার দামে ঘটলো বড় প-তন, গয়না কিনতে হলে কিনুন এই সপ্তাহেই!


সরকার করোনাভাইরাসের সংক্রমণকে ‘সিরিয়াসলি’ নেয়নি : ফখরুল | FulkiNews24\nHome রাজনীতি সরকার করোনাভাইরাসের সংক্রমণকে ‘সিরিয়াসলি’ নেয়নি : ফখরুল\nসরকার এখন পর্যন্ত করোনাভাইরাসের সংক্রমণকে ‘সিরিয়াসলি’ নেয়নি বলে অভিযোগ করেছেন বিএনপির মহাসচিব মির্জা ফখরুল ইসলাম আলমগীর।\nশুক্রবার (১৭ এপ্রিল) দুপুরে গুলশানে বিএনপির চেয়ারপারসনের রাজনৈতিক কার্যালয়ে আয়োজিত সংবাদ সম্মেলনে তিনি এ অভিযোগ করেন।\nমির্জা ফখরুল বলেন, ‘সরকারি দলের দায়িত্বশীল মন্ত্রীরা যেভাবে কথা বলছেন, সেই ভাষা, ভঙ্গি, বডি ল্যাংগুয়েজে এখন পর্যন্ত মনে হয় না, এ বিষয়টাকে (করোনাভাইরাস) তারা সিরিয়াসলি নিয়েছেন। তারা এখনও দোষারোপের মধ্যেই রয়েছেন এবং বিএনপি কী করছে না করছে, সেটাই তাদের কাছে মুখ্য হয়ে দাঁড়িয়েছে।’\nকরোনাভাইরাসে আক্রান্ত রোগীদের সেবা দিতে গিয়ে ডা. মঈন উদ্দিনের মৃত্যুতে সংবাদ সম্মেলনের শুরুতেই গভীর সমবেদনা জানান বিএনপি মহাসচিব। পাশাপাশি জীবনের ঝুঁকি নিয়ে মাঠে-ময়দানে কর্তব্যরত সাংবাদিকদের প্রতি কৃতজ্ঞতা প্রকাশ করেন এবং তাদের নিরাপত্তা ও আর্থিক প্রণোদনার ব্যাপারে সরকারের দৃষ্টি আকর্ষণ করেন।\nমির্জা ফখরুল ইসলাম আলমগীর বলেন, ‘তার (ডা. মঈন উদ্দিন) মৃত্যু একটা সত্যকে উদঘাটন করেছে। আমাদের স্বাস্থ্য ব্যবস্থা কতটা ভঙ্গুর যে, একজন চিকিৎসকের নিরাপত্তা আমরা দিতে পারিনি। ইতোমধ্যে খবর এসেছে আরও কয়েকজন চিকিৎসক, সেবিকা এবং টেকনিশিয়ান করোনা আক্রান্ত হয়েছেন। অনেকে আইসোলেশনে আছেন।’\nকরোনাভাইরাস ভয়াবহ অদৃশ্য দানবের মতো পৃথিবীটাকে তছনছ করে দিয়েছে উল্লেখ করে তিনি বলেন, ‘গতকাল পর্যন্ত সংক্রমিত হয়েছে ২১ লাখ ২৯ হাজার, ৩৫৫ জন। মারা গেছেন ১ লাখ ৪২ হাজার ৭০৭ জন। বাংলাদেশে সংক্রমিত হয়েছে ১৫৭২ জন, মারা গেছেন ৬০ জন। আমাদের স্বাস্থ্য মন্ত্রণালয় গতকাল সমগ্র দেশকে ঝুঁকিপূর্ণ ঘোষণা করেছে। অথচ এ বিষয়টি আমরা অনেক আগে থেকে বলে আসছি। চীনে করোনাভাইরাস শনাক্তের সঙ্গে সঙ্গে আমরা এই বিষয় নিয়ে কথা বলেছি, আমরা লিফলেট দিয়েছি, মাস্ক বিতরণ করেছি। কিন্তু দুর্ভাগ্য তথ্যমন্ত্রী এসব দেখতে পারেন না। আওয়ামী লীগের লোকজন বারবার বলে যাচ্ছেন, বিএনপি নাকি কোনো কাজ করছে না।’\n‘আমরা ইতোমধ্যে সারাদেশে প্রত্যেকটা জেলায়, উপজেলায় আমাদের দল, দলের অঙ্গ ও সহযোগী সংগঠন কাজ করছে। ছাত্রদল, যুবদল, স্বেচ্ছাসেবক দল, ড্যাব, জিয়াউর রহমান ফাউন্ডেশন বস্তি এলাকায় স্প্রে করছে, হাত ধোয়ার বেসিন স্থাপন করছে, ত্রাণ বিতরণ করছে। সিলেটে প্রায় ৭০ হাজার পরিবারের মধ্যে খাদ্য বিতরণ করেছে। খুলনাতে পুরো মহানগরে, সবগুলো ওয়ার্ডে খাদ্য বিতরণ করা হয়েছে। চট্টগ্রামে প্রতিটা ওয়ার্ডে খাদ্য বিতরণ করা হয়েছে, কুমিল্লায় প্রতিটা ওয়ার্ডে খাদ্য বিতরণ করা হয়েছে। রাজশাহী-বরিশালেও তাই হচ্ছে।’\nমির্জা ফখরুল, ‘আমার ধারণা, কমপক্ষে পাঁচ লাখ পরিবারের কাছে আমাদের সাহায্য ইতোমধ্যে পৌঁছে গেছে এবং এটা অনগোয়িং প্রসেস। কন্টিনিউ করছে এবং কন্টিনিউ করবে যতদিন প্রয়োজন হয়।’\nতিনি বলেন, একটা জিনিস মনে রাখতে হবে, আমরা তো বিরোধীদল। ওয়ার্ড পর্যায় থেকে ওপর লেভেল পর্যন্ত কারও ব্যবসা-বাণিজ্য সেভাবে করতে দেয়া হয়নি। এর মধ্যেও আমরা দুস্থ মানুষের পাশে দাঁড়িয়েছি। সুতরাং তারা (সরকার) এই কথাগুলো এই জন্যই বলেন যে, তাদের ভয়ংকর ভুলগুলো, মারাত্মক ভুলগুলো থেকে জনগণের দৃষ্টি অন্যদিকে সরানোর জন্য।’\n‘আমরা সর্বশক্তি নিয়ে জনগণের পাশে দাঁড়িয়েছি, জনগণের পাশে থাকব’-বলেন বিএনপির মহাসচিব মির্জা ফখরুল ইসলাম আলমগীর।\nPrevious articleভাড়া করা লোক দিয়ে ত্রাণের জন্য বিক্ষোভ হচ্ছে : তথ্যমন্ত্রী\nNext articleরাতে করোনা শনাক্ত বৃদ্ধের সকালে মৃত্যু চট্টগ্রাম সংবাদদাতা


Violence erupts in Minakhan overafootball match - Anandabazar\nViolence erupts in Minakhan overafootball match\n৩ অগস্ট, ২০২০, ০৪:৩৩:৪২\nশেষ আপডেট: ৩ অগস্ট, ২০২০, ০৪:৫২:৫৯\nফুটবল খেলাকে কেন্দ্র দু’পক্ষের গন্ডগোলের জেরে গুলি চলল মাঠে। রবিবার দুপুরে উত্তর ২৪ পরগনার মিনাখাঁ থানার ছ’য়ানি গ্রামের নিউ ব্রাইট ক্লাবের মাঠে খেলা চলাকালীন দু’পক্ষের বচসা বাধে। গুলি চলে। পরিস্থিতি নিয়ন্ত্রণে আনতে পুলিশ ঘটনাস্থলে গিয়ে খেলা বন্ধ করে দেয়।\nউদ্যোক্তা-সহ স্থানীয় বাসিন্দারা গুলি চালানোর ঘটনায় জড়িতদের গ্রেফতারের দাবিতে রাস্তা অবরোধ করে বিক্ষোভ দেখান।\nকিন্তু প্রশ্ন উঠছে, লকডাউনের মধ্যে খেলার অনুমতি দিল কেন পুলিশ? এর কিছু দিন আগে হিঙ্গলগঞ্জেও ফুটবল টুর্নামেন্টের আয়োজন হয়েছিল লকডাউন ভেঙেই। বসিরহাট জেলা পুলিশের সুপার কঙ্করপ্রসাদ বারুই বলেন, ‘‘মিনাখাঁয় খেলার অনুমতি আমাদের কাছে চাওয়া হয়নি। খতিয়ে দেখা ব্যবস্থা নেওয়া হবে।’’ কিন্তু ঢাকঢোল পিটিয়ে টুর্নামেন্টের আয়োজন হল, দূরত্ববিধির তোয়াক্কা না করে শয়ে শয়ে লোক ভিড় করলেন, সে কথা জানতে পারল না কেন পুলিশ, সে প্রশ্ন তুলছেন এলাকার সচেতন মানুষজন। স্থানীয় বামনপুকুর পঞ্চায়েত কর্তৃপক্ষের মতে, তাঁদের থেকেও অনুমতি নেওয়া হয়নি।\nকী হয়েছিল মিনাখাঁয়?\nপুলিশ ও স্থানীয় সূত্রে জানা গিয়েছে, ইদ উপলক্ষে ওই মাঠে আট দলের নক আউট ফুটবল প্রতিযোগিতার আয়োজন হয়েছিল। ভিড় ছিল ভালই। রেফারির একটি সিদ্ধান্তকে কেন্দ্র করে দু’পক্ষের সমর্থকদের মধ্যে ঝামেলা বেধে যায়। এক যুবক গাড়িতে করে এসে মাঠে ঢুকে শূন্যে ২ রাউন্ড গুলি চালায় বলে অভিযোগ। গোলমালের মধ্যে পালাতে গিয়ে পড়ে চোট পান দর্শকদের কেউ কেউ।\nঅভিযুক্তকে গ্রেফতারের দাবিতে মিনাখাঁর বাবুরহাট রাস্তায় বিদ্যুতের খুঁটি, ইট ফেলে অবরোধ করেন এলাকার মানুষজন। পুলিশের প্রতিশ্রুতিতে পরিস্থিতি স্বাভাবিক হয়।\nক্লাবের সভাপতি মোকারম গাজি বলেন, ‘‘খেলোয়াড়দের মধ্যে গন্ডগোল হলে আমরা তা মিটিয়ে দিই। কিন্তু এই গোলমালের সময়ে এক যুবক কয়েকজনকে সঙ্গে নিয়ে মাঠে ঢুকে হঠাৎই গুলি ছুড়তে শুরু করে। তা দেখে জনতা ক্ষিপ্ত হয়ে উঠলে সে পালায়।’’ কিন্তু লকডাউন ভেঙে টুর্নামেন্ট হল কেন? কর্মকর্তাদের দাবি, গ্রামের মানুষের আবেগ জড়িয়ে আছে এই খেলার সঙ্গে। তাই পূর্বঘোষিত টুর্নামেন্ট বাতিল করা হয়নি।


জুন 25, 2019 লাভ করার জন্য বিনিয়োগ কোথায় লেখক অনিক আজিম 87984 দর্শকরা\n১। প্রত্যেক মিউচ্যুয়াল ফান্ড প্রত্যেকটি স্কিমের FXCC পণ্য জন্য, কমিশনের পূর্ব অনুমোদনক্রমে, বিনিয়োগের মূল্যায়ন পদ্ধতি নির্ধারণ করবে।\nআর্ম বন্ধনী এর হিংয়ের পয়েন্ট 50 মিটারের চেয়ে বেশি উচ্চতা সঙ্গে কপিকল এয়ারোমিটার চেক করা উচিত, এবং বায়ু গতি সেট করা হয় বা কর্ম সীমা গতি যখন বায়ু গতি সঠিকভাবে কল করতে পারেন লেখাড়া মাঝে কোথাও বানান ভুল থাকলে অনুগ্রহ করে কমেন্ট বক্সে বলার জন্য অনুরোধ রইলো।\nFXCC পণ্য - মৌলিক বিশ্লেষণের মূলতত্ত্ব\nকিচে ওয়েবসাইট এবং ব্লগের জন্য তথ্যপূর্ণ এবং দরকারী নিবন্ধ বিভিন্ন লেখা জড়িত। ইন্টারনেটে প্রতিদিন সাইট যা ভর্তি প্রয়োজন, যার অর্থ হল যে লেখক সবসময় ব্যবসা থাকবে শত শত আছে। বিবরণ এখানে সম্বন্ধে লিখতে। যেমন আত্মত্যাগের মূল্য সম্ভাব্য সঞ্চয় হয়? আপনি গণনা এবং একটি উপসংহার আঁকা করতে পারেন। প্রতি পরিবারে গড় শক্তির খরচ প্রায় 300 কিলোওয়াট প্রতি FXCC পণ্য মাসে, এবং তাই, podnapryagshis, রাতের হারের সমস্ত সম্ভাব্য সুবিধাগুলি ব্যবহার করে, মানুষ 50% সঞ্চয় অর্জন। এবং এটি একটি দুর্দান্ত ফলাফল, যা অর্জন করার জন্য আপনাকে মূলত আপনার অভ্যাসগুলি পরিবর্তন করতে হবে। আর্থিক পদে, এটি Rostov অঞ্চলের অবস্থানে আসে 52.50 রুবেল। এবং দুই শুল্কের উপর অপারেটিং একটি সহজ পাল্টা দাম 1,500 রুবেল। ফলস্বরূপ, এটি প্রায় সাড়ে ছয় বছর বন্ধ হবে।\nতিনি বলছেন, “হুন সেন চীনের সাথে গাঁটছাড়া বেঁধে আমেরিকাকে বুড়ো আঙুল দেখাতে নেমেছেন। কিন্তু হুন সেনের এই হিসাব ‘যা নয় তাই বাড়িয়ে ধরা’ অনুমান বলে প্রমাণিত হবে।” কিছু বিশ্লেষক, কিছু রাজনৈতিক ভাষ্যকার ও জার্নালিস্টদের বক্তব্যের রেফারেন্সে তিনি এসব কথা বলেছেন। তার এসব মন্তব্যের সত্যতা পাওয়া যায় হুন সেনের আরেক মন্তব্য থেকে। তিনি বলছেন, ‘আগামী বছরের নির্বাচনের ফলাফলে পশ্চিমাদের স্বীকৃতি জোগাড়ের প্রয়োজন হবে না।’ কিন্তু তবু এটাও আমার এই লেখার ফোকাস নয়। তবে এবার লিখছি ফোকাসটা কোথায় এবং তা কী? যা খুবই বিপজ্জনক ইঙ্গিত।\nবেলা ১১ টা ৪০ মিনিটে মির্জা আব্বাস মহিলা ডিগ্রি কলেজ কেন্দ্রে ভোট দিতে এসে ফিরে গেছেন বিএনপির দুই প্রার্থী মির্জা আব্বাস ও আফরোজা আব্বাস। ফল মাঝারি আকারের, বৃত্তাকার আকৃতি, beveled। ফল পৃষ্ঠ FXCC পণ্য মসৃণ, মোটা। ত্বক নমনীয়, ত্বক। একটি গভীর লাল পুরু ব্লিশ এবং ফিতে আকারে ফল অধিকাংশ টপকোট। Subcutaneous পয়েন্ট বৃহৎ, ধূসর, স্পষ্ট দৃশ্যমান। ফলের মাংস সাদা, সামান্য মরিচ, টেন্ডার, সূক্ষ্ম দানা, সরস। চেহারা, ফল 4.5 পয়েন্ট, স্বাদ থেকে অনুমান করা হয় - 4.4 পয়েন্ট।\nনতুন সংস্করণ সংস্করণ 14.57।\nNB: ফরেক্স এবং বাইনারি ট্রেডিং সবচেয় ঝুঁকির মার্কেট। এখানে বিনিয়োগ করার পূর্বে নিজে এই মার্কেট সম্পর্কে বিস্তারিত জেনে নিন। যদি আপনি মনে করেন এই ঝুঁকি আপনি গ্রহন করতে পারবেন না, তাহলে আগে থেকেই ফরেক্স মার্কেটকে বিদায় জানান। এতে করে আপনার অর্থ এবং সময় দুটিই বেঁচে যাবে।\nমস্তিষ্কের সুরক্ষা থেকে অবদান থেকে অবদান রাখে, যা এটি আল্জ্হেইমের রোগ প্রতিরোধের পরিমাপ হিসাবে ব্যবহার করে। চিন্তিত পথিক বলেছেন: কুত্তা কিন্তু আপনার নামে মানহানির মামলা করবো।\nফরেক্সে মেজর কারেন্সি পেয়ারগুলো হচ্ছে ডলার বেইজড। যেমনঃ EUR/USD, GBP/USD, USD/JPY, AUD/USD ইত্যাদি। লক্ষ্য করুন, এগুলোর প্রত্যেকটিতেই কিন্তু দুটো কারেন্সির একটি হচ্ছে ডলার (USD) ইয়াৰ উদ্দেশ্য হ’ল নিৰ্দিষ্ট মেচুৰীতিৰ সময়ত মুঠ জমা ঘুৰাই দিয়া হয়। বজাৰমূল্যৰ উত্থান পতনৰ পৰা বিনিয়োগকাৰীক সুৰক্ষা দিয়া হয়। ই এম পিয়ে মেচুৰিটিৰ সৈতে সংগতি ৰাখি বিশেষভাবে নিৰ্দিষ্ট আয় আঁচনি পৰিচালনা কৰে বিনিয়োগ বন্ধ কৰি ৰাখে। ই এম পি বোৰ নিশ্চত উত্পাদন নহয়।\n১। সমস্ত সুবিধা / বস্তুগত তথ্য কোম্পানি দ্বারা বিনিয়োগকারীদের কাছে প্রদান করা হবে। আজ ভয়েস টাইপিং এর প্রাসঙ্গিকতা স্পষ্ট। সবশেষে, গুগল ডেভেলপাররা তাদের গুগল ক্রোম FXCC পণ্য ব্রাউজারে ভয়েস অনুসন্ধানের "উকিল" না এমন কিছুই না। এবং ইতিমধ্যে এই উন্মুক্ত কোডের ভিত্তিতে, কিছু প্রোগ্রামার এবং ওয়েব মাস্টাররা অনলাইন মোডে বক্তৃতা রূপান্তর করার জন্য বিভিন্ন নোটবুক এবং পরিষেবাদি তৈরি করেছেন। অনেক ব্যবহারকারী, এবং বিশেষত ব্যবহারকারীদের অক্ষমতা জন্য, এই কেবল অপরিহার্য সেবা।\nশোয়ার্জকোফ পারফেক্ট মুস (শাওয়ারজকফ মুসস)। এই পেইন্ট পেশাদারী এবং রঙ রঙ্গক একটি উচ্চ কন্টেন্ট আছে। এটা শুধুমাত্র একটি সুবিধাজনক সম্পূর্ণ সেট FXCC পণ্য আকর্ষণ, কিন্তু একটি আকর্ষণীয় গন্ধ। Eirdrop নিম্নরূপ সঞ্চালিত। যেমন কোর অঞ্চলের শুরু করতে যেমন Bitcointalk ঘোষণা এটি একটি giveaway টোকেন অধিষ্ঠিত করা হবে দেওয়া।\nসম্প্রতি, সংস্থা বিভাগের কাঠামোগত ইউনিটগুলিতে পিসির ব্যবহার, সহকর্মী বিভাগ, শ্রম ও মজুরি বিভাগ ইত্যাদি ব্যাপকভাবে ব্যাপক হয়ে উঠেছে। এ ক্ষেত্রে, পিসির মেমরির ডেটা সংস্থার সংগঠনগুলির সংস্থান সংস্থার তথ্য সংস্থার কেন্দ্রীয় সমস্যাগুলির মধ্যে একটি হল।\nবইটি বাজারে শেয়ার বাজার সর্ম্পকিত যত বই রয়েছে তার মধ্যে অন্যতম সেরা একটি বই বলে আমার কাছে মনে হয়েছে।এ বইটি যে কেউ পড়লে শেয়ার বাজার সর্ম্পকিত প্রাথমিক ধারনা গুলো খুব সহজে বুঝতে পারবে।আমাদের মতো সাধারন বিনিয়োগকারীদের মনে শেয়ার বাজার সর্ম্পকিত অনেক প্রশ্ন থাকে যা আমরা এই বই থেকে সহজে পেতে পারি বলে আমার মনে হয়।বইটিতে বেশ অনেকগুলো প্রশ্ন রয়েছে এবং সেই সঙ্গে উত্তরও রয়েছে।যে কেউ শেয়ার বাজার জিজ্ঞাসা বইটি পড়ে দেখতে পারেন।\nযেমন FXCC পণ্য উচ্চ চাহিদা ফ্যাক্টর এ প্রায়ই আমেরিকা থেকে ব্যবসা ধারনা ভিত্তি করে। যারা এখনও FBS এ একাউন্ট করেন নি তারা একাউন্ট করে ভেরিফাই করে নিন।\n> এখানে কোন মধ্যাস্তকারী দরকার নেই, এটা শিখে আপনি ব্রকারের মাধ্যমে ট্রেড পরিচালনা করবেন । মাকের্ট ২৪ ঘন্টা খোলা থাকে শুধু শুক্রবার বাংলাদেশ সময় রাত ৩ টা থেকে রবিবার রাত ৩ টা পযর্ন্ত বন্ধ থাকে। অল্প টাকা দিয়ে ব্যবসা শুরু করা যায়। যখন দরকার তখন লাভ/টাকা উত্তোলন করা যায়। প্রজ্ঞাময় ব্রেড এর শ্রেষ্ঠ টাকা টিপস পরিক্রমা স্বাগতম! আজ আমরা ব্ল্যাক ফ্রাইডে আগে কিনতে IKEA আসবাবপত্র হ্যাক, আমরা টাকা খরচ কিভাবে পরিবর্তন করা হয় যে apps, এবং পণ্য কিছু মহান নিবন্ধ পাওয়া যায় নি.


ডন ব্র্যাডম্যান, এমএস ধোনির থেকেও দামী শেন ওয়ার্ন! | Shane Warne's test cap is most expensive cricket memorabilia - Bengali Mykhel\n» ডন ব্র্যাডম্যান, এমএস ধোনির থেকেও দামী শেন ওয়ার্ন!\nPublished: Thursday, January 9, 2020, 15:06 [IST]\nঅস্ট্রেলিয়ার স্পিন লেজেন্ড শেন ওয়ার্নের জনপ্রিয়তা যে কতটা, তা প্রমাণ হল আরও একবার। দাবানলে বিপর্যস্ত অস্ট্রেলিয়াকে সাহায্যার্থে ওয়ার্নের 'ব্যাগি গ্রিন' বা টেস্টের টুপির দর নিলামে যে দামে বিক্রি হয়েছে, তা সর্বকালের রেকর্ড ভেঙেছে বলে জানানো হয়েছে। তালিকায় পিছিয়ে গিয়েছেন মিস্টার ক্রিকেট ডন ব্র্যাডম্যান ও ভারতের সর্বকালের সেরা ক্রিকেট অধিনায়ক মহেন্দ্র সিং ধোনি।\nমহৎ শেন ওয়ার্ন\nঅস্ট্রেলিয়ার হয়ে টেস্টে ৭০৮ উইকেট নেওয়া শেন ওয়ার্ন বিপদের সময় দেশের পাশে দাঁড়িয়েছেন। দাবানলে বিপর্যস্ত অস্ট্রেলিয়ার সাহায্যার্থে টেস্টে ব্যবহার করা নিজের জাতীয় দলের টুপি নিলামে তুলেছেন এই কিংবদন্তী। ওয়ার্নের এই উদ্যোগে মুগ্ধ ক্রিকেট বিশ্ব।\nসবচেয়ে বেশি দর\nগত সোমবার টেস্টে ব্যবহার করা নিজের জাতীয় দলের টুপি নিলামে তোলার কথা ঘোষণা করেন অস্ট্রেলিয় লেজেন্ড শেন ওয়ার্ন। এর দুই ঘণ্টার মধ্যেই সেই টুপির দর ২৭৫০০০ ডলার অর্থাৎ প্রায় ২ কোটি টাকার কাছাকাছি পৌছে যায়। শেষ পর্যন্ত ৫২০৫০০ ডলার অর্থাৎ প্রায় ৪ কোটি টাকায় বিক্রি হয় শেন ওয়ার্নের ওই টুপি। সেটি কেনেন এম.সি নামে সিডনির এক ব্যক্তি।\nসবচেয়ে মহার্ঘ্য ওয়ার্ন!\nঅস্ট্রেলিয়ার লেজেন্ডারি স্পিনার শেন ওয়ার্নের টেস্টের টুপি এখনও পর্যন্ত বিশ্বের সবচেয়ে মহার্ঘ্য ক্রিকেট সরঞ্জাম বলে দাবি করা হয়েছে। এই তালিকায় তিনি মিস্টার ক্রিকেট ডন ব্র্যাডম্যান ও ভারতের সর্বকালের সেরা ক্রিকেট অধিনায়ক মহেন্দ্র সিং ধোনিকে পিছনে ফেলে দিয়েছেন বলেও জানানো হয়েছে।\nএক নজরে তালিকা\n১) ২০০৩ সালে ডন ব্র্যাডম্য়ানের টেস্টের টুপি ১৭০০০০ ইউরো বা দেড় কোটি টাকারও বেশি দামে বিক্রি হয়েছিল নিলামে।\n২) ভারতের সর্বকালের সেরা ক্রিকেট অধিনায়ক মহেন্দ্র সিং ধোনির ২০১১-র বিশ্বকাপ ফাইনালের ব্যাট সে বছরই এক লাখ ইউরো বা ৯৩ লাখেরও বেশি টাকায় বিক্রি হয়েছিল নিলামে।\nআইসিসি বিশ্বকাপ ২০১৯, টুর্নামেন্টের সেরা কে হবেন - যুক্তি-সহ শেন ওয়ার্নের ভবিষ্যদ্বাণী\nRead more about: shane warne don bradman ms dhoni cricket sports শেন ওয়ার্ন ডন ব্র্যাডম্যান এমএস ধোনি ক্রিকেট খেলা


মীম আবার অভিনয়ে - ভিন্ন খবর\nHome বিনোদন মীম আবার অভিনয়ে\nমীম আবার অভিনয়ে\nসাবরিন সাকা মীম\nসাবরিন সাকা মীমকে এতো তাড়াতাড়ি কারও ভুলে যাওয়ার কথা নয়। সে এক সময় ছিলো তার! টিভি খুললেই দেখা দিতেন তিনি! ছোটপর্দা মাতিয়েছেন অনেক বছর। ‘নতুন কুঁড়ি’ থেকে উঠে আসা, পরবর্তীতে টিভি নাট্যাঙ্গনে ব্যাপক পরিচিতি পাওয়া মীম অভিনয় করছেন না অনেক বছর হলো। যদিও পর্দায় তার দেখা মেলে মাঝে মধ্যে, অন্যভাবে- সংবাদ পাঠিকা, উপস্থাপিকা হিসেবে।\nকিন্তু যে মীম অভিনয়ের, সেই অভিনয়টাই তিনি করছেন না অনেক বছর ধরে, সেই তিনি আবার যখন ক্যামেরার সামনে দাঁড়ান নাটকের চরিত্র হয়ে; তখন সেটি নিশ্চয়ই খবর বটে! তিনি সম্প্রতি অভিনয় করলেন ধারাবাহিক নাটকে। নাম ‘স্বপ্নের ছায়া’।\n২৫ থেকে ২৮ ডিসেম্বর দৃশ্যধারণ হয়েছে পুবাইলে। ওখানেই অংশ নিয়েছেন মীম। বিষয়টি নিয়ে আরও বিস্তারিত জানতে তার সঙ্গে যোগাযোগ করা হলে জানালেন, ‘করেছি বাধ্য হয়ে’। বাধ্য হওয়ার কারণ আছে। এটি নতুন শুরু হওয়া কাজ নয়। তিনি বলছিলেন, ‘এটা কোনো নাটক না। চার-সাড়ে চার বছর আগে শুটিং করে রেখেছিলাম। এতোদিন পর এসে প্রচার শুরু হয়েছে। প্রথমে হওয়ার কথা ছিলো ছাব্বিশ পর্ব। তখন তেরো পর্বের কাজ হয়েছিলো। এখন যেহেতু প্রচার শুরু হলো, ফলে আবার কাজ করতে হচ্ছে।’\nনাটকটি পরিচালনা করছেন শফিকুল ইসলাম রিপন। এটিএন বাংলায় প্রতি সোমবার রাত সাড়ে ১১টায় প্রচার হচ্ছে ধারাবাহিকটি।\nএদিকে মীম এখন সংবাদ পাঠিকা হিসেবে আছেন আরটিভিতে। ‘তারকালাপ’ নামে একটি অনুষ্ঠান উপস্থাপনাও করছেন। অভিনয়ে নিয়মিত হবেন না আর? এমন প্রশ্নের জবাবে মীম অজুহাত হিসেবে দাঁড় করালেন- ‘সময়ের অভাব’। সংসার নিয়ে ব্যস্ত আছেন তিনি। কাজ করছেন বেসরকারি সংস্থা কেয়ার বাংলাদেশেও। বললেন, ‘ধারাবাহিক নাটকে অভিনয় করবো না। অনেক সময় যায় তো! একক নাটক করতে পারি, তবে সেটা সময় বুঝে।’


Shilpa Shetty is happy to know that fans want to see her on screen. Shilpa Shetty: ফের পর্দায় ফিরছেন শিল্পা শেট্টি! নতুন অবতারে নায়িকাকে দেখতে উদগ্রীব অনুরাগীরা– News18 Bangla\nBOLLYWOOD SHILPA SHETTY IS HAPPY TO KNOW THAT FANS WANT TO SEE HER ON SCREEN SWD TC\nShilpa Shetty: ফের পর্দায় ফিরছেন শিল্পা শেট্টি! নতুন অবতারে নায়িকাকে দেখতে উদগ্রীব অনুরাগীরা\nপ্রায় দেড় দশক কোনও ছবিতে অভিনয় না করলেও, বলিউডে শিল্পার ভক্তসংখ্যা এখনও যথেষ্ট।\nLast Updated : April 26, 2021, 17:35 IST\n#মুম্বই: বড় পর্দায় ফিরছেন বাজিগরের (Bazigar) সীমা। প্রায় দেড় দশক পরে পরিচালক সাবির খানের ( Sabir Khan) ছবি নিকম্মার ( Nikamma) হাত ধরে বলিউডে কামব্যাক করতে চলেছেন, নয়ের দশকের বলিউডের ড্রিম গার্ল শিল্পা শেট্টি (Shilpa Shetty)। নিকম্মা ছাড়াও বর্ষীয়ান ওই অভিনেত্রীর হাতে থাকবে আরও একটি প্রজেক্ট। শূন্য দশকের বলিউডি হিট ছবি হাঙ্গামার (Hungama) সিক্যুয়েল হাঙ্গামা ২ (Hungama 2) ছবিতে অভিনয় করতে দেখা যাবে তাঁকে। বলিউডে শিল্পার শেষ কাজ ২০০৭ সালে। তাঁর অভিনীত ছবি আপনে (Apne) বক্স অফিসে বেশ ঝড় তুলেছিল। কিন্তু তার পর থেকে কার্যত নিজেকে বলিউড থেকে দূরে সরিয়ে রেখেছিলেন শিল্পা।\nদু'-একটি ছবিতে ক্যামিও আ্যাপিয়ারেন্স দিলেও, কোনও ছবিতেই নায়িকা অথবা পার্শ্বচরিত্র কোথাও দেখা যায়নি তাঁকে। সেই ফাঁক এবার হয় তো ভরাট হতে চলেছে। প্রায় দেড় দশক কোনও ছবিতে অভিনয় না করলেও, বলিউডে শিল্পার ভক্তসংখ্যা এখনও যথেষ্ট। তাঁর কামব্যাকের কথা শুনে ধড়কন (Dhadkan)-খ্যাত এই অভিনেত্রীর ভক্তকুলে কার্যত শোরগোল পড়ে গিয়েছে। বলিউড থেকে দূরে থাকার এত দিন পরেও ভক্তদের এই উন্মাদনা কার্যত মুগ্ধ করেছে শিল্পাকে।\n'যে ভালোবাসা আমি এই কয়েক বছরে পেয়েছি, তা অবিশ্বাস্য। এই ভালোবাসা আমাকে মুগ্ধ করেছে। একই সঙ্গে দর্শকদের প্রতি আমাকে বিনয়ী করে তুলেছে। আমি কৃতজ্ঞ তাঁদের কাছে, যাঁরা আমাকে এত বছর ধরে মনে রেখেছেন ও ভালোবাসা দিয়েছেন। আমি অভিনয় করতে ভালোবাসি ও ক্যামেরার সামনে কাজ করা আমার কাছে নেশার মতো। পুনরায় বলিউডে ফিরতে পেরে আমি উচ্ছ্বসিত।' প্রেস ট্রাস্ট অফ ইন্ডিয়াকে (PTI) দেওয়া একটি সাক্ষাৎকারে নিজের উচ্ছ্বাস গোপন করেননি শিল্পা। বস্তুত, তাঁর পরবর্তী ছবি নিকম্মা একটি আ্যাকশন ড্রামা। অপর দিকে, প্রিয়দর্শন (Priyadarshan) পরিচালিত ২০০৩ সালের হিট ছবি হাঙ্গামা ২-এর সিক্যুয়েলে দেখা যাবে অভিনেতা পরেশ রাওয়াল (Paresh Rawal), মিজান (Meezan) ও প্রণিতা সুভাষকে (Pranitha Subhash)। হাঙ্গামার (Hungama) মতোই এই ছবিও কমেডি জঁরের। দু'টি ছবিরই শ্যুটিং সমাপ্ত হয়েছে। এই বছরেই ছবি দু'টি মুক্তি পাবে সিনেমাহলে।\nশিল্পা বর্তমানে ব্যস্ত জনপ্রিয় রিয়েলিটি শো সুপার ডান্সার (Super Dancer) নিয়ে। এই শো-এর চতুর্থ এডিশনের শ্যুটিং চলছিল মহারাষ্ট্রে। সম্প্রতি কোভিড ১৯ মহামারীর দ্বিতীয় তরঙ্গের জন্য সেই শুটিং বন্ধ রয়েছে। PTI-কে দেওয়া সাক্ষাৎকারে তা নিয়ে মুখ খোলেন শিল্পা। তিনি বলেন ' খুব কঠিন সময় আমাদের জন্য। বিশেষ করে যেখানে আমাদের সেটে অনেক বাচ্চাকাচ্চা রয়েছে। আমি সব সময় চেষ্টা করছি সঠিক ভাবে শারীরিক দূরত্ববিধি মেনে চলার। মাস্ক ও স্যানিটাইজার রাখছি সঙ্গে।' নিজের কামব্যাক প্রসঙ্গে শিল্পা বলেন তিনি সব সময় ভালো গল্প উপহার দিতে চান দর্শককে। তার আগামী দুই ছবির গল্প যে দর্শককে আনন্দ দেবে তা নিয়ে যথেষ্ট আশাবাদী শিল্পা।\nFirst published: April 26, 2021, 17:35 IST


deepika comment on ranveer sing instagram picture– News18 Beganli\n‘রণবীর শুধু আমার’, স্বীকার করলেন দীপিকা !\nবলিউডে জোর গুঞ্জন আলিয়ার সঙ্গে নাকি জমিয়ে প্রেম করছেন রণবীর কাপুর ৷\nLast Updated : June 18, 2018, 17:26 IST\n#মুম্বই: বলিউডে জোর গুঞ্জন আলিয়ার সঙ্গে নাকি জমিয়ে প্রেম করছেন রণবীর কাপুর ৷ তবে এই ব্যাপারে মুখ খুলছেন না কেউ-ই ! অন্যদিকে, রণবীর সিং তো আগে থেকে দীপিকার প্রেমে হাবুডুবু খাচ্ছিলেন ৷ বহু বার দীপিকাকে যে ভালবাসেন তিনি, আকারে-ইঙ্গিতে জানিয়েছিলেন ৷ তবে দীপিকা ছিলেন চুপ ! তবে এবার আর চুপ নয়, বরং প্রকাশ্যে দীপিকা যেন স্বীকার করে নিলেন রণবীর সিং শুধুই তাঁরই! গোটা ঘটনাটা অবশ্য ঘটল ইনস্টাগ্রামে !\nগপ্পোটা হল, সম্প্রতি শার্টে বোতাম খুলে, উন্মুক্ত বক্ষে রণবীর একখান ছবি দিয়েছেন ইনস্টাগ্রামে ৷ সেই ছবি দেখে নেটিজেনরা তো মত্তই৷ শেয়ার আর লাইকের ভিড় রণবীরের সেই ছবির নিচে ৷ তবে ওই ভিড়ের মাঝে কিন্তু নজর কেড়েছে দীপিকার ছোট্ট একটি কমেন্ট ৷ অল্প কথাতেই দীপিকা বুঝিয়ে দিয়েছেন, রণবীরের প্রতি তাঁর ভালাবাসাটা ৷\nরণবীরের ছবি নিচে দীপিকা লিখলেন, ‘mine’ ! আর এই ছোট্ট শব্দেই রণবীরের প্রতি তাঁর অধিকারটা গোটা দুনিয়াকে জানিয়ে দিলেন দীপিকা৷ অন্যদিকে, গুঞ্জনে তো রয়েইছে দীপিকা-রণবীর বিয়ের জন্য নাকি একেবারে তৈরি-ই !\nFirst published: June 18, 2018, 17:26 IST


Healthy Lifestyle: পুরুষত্বহীনতা, অকাল বীর্যপাতের খাঁটি টোটকা! রোজ পাতে থাক এক বাটি বিউলির ডাল – News18 Bangla\nHome » Photo » life-style » Healthy Lifestyle: পুরুষত্বহীনতা, অকাল বীর্যপাতের খাঁটি টোটকা! রোজ পাতে থাক এক বাটি বিউলির ডাল\nHealthy Lifestyle: পুরুষত্বহীনতা, অকাল বীর্যপাতের খাঁটি টোটকা! রোজ পাতে থাক এক বাটি বিউলির ডাল\nHealthy Lifestyle: বিউলির ডাল আমাদের দেশের বেশিরভাগ মানুষ খেয়ে থাকেন। এটি আমাদের শরীরের জন্য খুবই উপকারী। সাধারণত এই ডাল ভারতের মানুষ ভাত, রুটি, ইডলি, পরিজ এবং বড়ার সঙ্গে খেয়ে থাকেন।\n| June 21, 2022, 15:10 IST\nবিউলির ডাল আমাদের দেশের বেশিরভাগ মানুষ খেয়ে থাকেন। এটি আমাদের শরীরের জন্য খুবই উপকারী। সাধারণত এই ডাল ভারতের মানুষ ভাত, রুটি, ইডলি, পরিজ এবং বড়ার সঙ্গে খেয়ে থাকেন। কিন্তু অনেকেই জানেন না এই বিউলির ডাল খাওয়ার অনেক স্বাস্থ্য উপকারিতা রয়েছে। বিশেষজ্ঞদের মতে, শরীর, বিশেষত কিডনি মজবুত করতে বিউলির ডাল খুবই উপকারী। দেখে নেওয়া যাক আর কী কী উপকারিতা রয়েছে এই ডালের ৷ Representative Image\nশুক্রাণু উৎপাদন বাড়াতে সহায়ক- এই ডাল খেলে পুরুষের শুক্রাণুর উৎপাদন বাড়তে পারে। অনেক মানুষ বিশ্বাস করেন যে পুরুষদের শুক্রাণুর সংখ্যা এবং গতিশীলতা বাড়াতে বিউলির ডাল খুবই উপকারী। এমনকী পুরুষত্বহীনতা এবং অকাল বীর্যপাত রোধেও সহায়ক হতে পারে এই ডাল। অতএব, জীবনে নতুন রোমান্স আনতে, প্রায় প্রতিদিনই বিউলির ডাল খাওয়া উচিত। এটি খেলে কয়েকদিনের মধ্যেই যৌন সমস্যা থেকে মুক্তি পাওয়া যেতে পারে। Representative Image\nরক্তশূন্যতা দূর হয়- বিউলির ডালে প্রচুর পরিমাণে আয়রন থাকে। তাই এই ডাল আমাদের শরীরকে সুস্থ রাখে। আমরা জানি যে আয়রন লোহিত রক্ত কণিকা (RBCs) উৎপাদনে খুবই সহায়ক এবং এই লাল রক্তনালীগুলি শরীরের সমস্ত অঙ্গ-প্রত্যঙ্গে অক্সিজেন সরবরাহ করতে সাহায্য করে। উল্লেখযোগ্য ভাবে, অক্সিজেনের সরবরাহ শরীরকে সুস্থ রাখে এবং রক্তশূন্যতার মতো রোগকে দূরে রাখে বিউলির ডাল। Representative Image\nহার্ট সুস্থ থাকে- হৃদরোগের ঝুঁকি কমায় এবং শরীরকে শক্তিশালী করে। বিউলির ডাল হার্টকে রাখতে পারে সুপার হেলদি। গবেষণা বলছে যে, বিউলির ডালে উপস্থিত পটাশিয়ামের কারণে এটি আমাদের দেহে রক্ত সঞ্চালনের জন্য খুব সহায়ক। এই ডাল মানুষের ধমনীর দেয়ালের জন্য খুব ভালো। নিয়মিত বিউলির ডাল খেলে অ্যাথেরোস্ক্লেরোসিস (Atherosclerosis) এর সম্ভাবনা হ্রাস পেতে পারে। Representative Image\nরাতে কি বিউলির ডাল খাওয়া যেতে পারে?- রাতে বিউলির ডাল খাওয়া উচিত কি না এ বিষয়ে অনেকেই সন্দিহান। বিশেষজ্ঞের মতে, রাতে বিউলির ডাল খাওয়া এড়িয়ে চলাই উচিত। কারণ বিউলির ডাল সঠিক ভাবে হজম হতে বেশি সময় লাগে। তাই সতর্ক থাকা দরকার। পাশাপাশি, কোষ্ঠকাঠিন্যে ভুগছেন এমন গর্ভবতী মহিলাদেরও পেটের সমস্যা এড়ানোর জন্য বিউলির ডাল এবং বিউলির ডালের তৈরি খাবার এড়িয়ে চলার পরামর্শ দেওয়া হয়। Representative Image


আনোয়ারায় দেশের প্রথম হাইড্রোলিক এলিভেটর ড্যাম উদ্বোধন\nচট্টগ্রাম প্রতিনিধি: আনোয়ারা উপজেলার ভরাশঙ্কে দেশের প্রথম হাইড্রোলিক এলিভেটর ড্যাম উদ্বোধন করা হয়েছে। রোববার (১১ অক্টোবর) কৃষি মন্ত্রণালয়ের সম্মেলন কক্ষ থেকে ভার্চুয়ালি এ ড্যামের উদ্বোধন করেন কৃষিমন্ত্রী ড. মো. আব্দুর রাজ্জাক।\nড‌্যাম উদ্বোধনকালে কৃষিমন্ত্রী বলেন, ‘প্রধানমন্ত্রীর নেতৃত্বে সরকার ভূ-উপরিভাগের পানি ব্যবহারের ওপর গুরুত্ব দিচ্ছে। ভূ-উপরিস্থ পানি ধরে রেখে তা কীভাবে সেচ বা ফসল আবাদে ব্যবহার করা যায়, সে লক্ষ্যে সরকার কাজ করছে। সেজন্য দেশের প্রথম এই হাইড্রোলিক এলিভেটর ড্যাম নির্মাণ করা হয়েছে।’\nতিনি আরও বলেন, সেচের কারণে বাংলাদেশে ভূগর্ভস্থ পানির স্তর নিচে নেমে যাচ্ছে। সেজন্য ভূ-উপরিস্থ পানি ধরে রেখে সেচকাজে ব্যবহারের জন্য সারা দেশে আরও হাইড্রোলিক এলিভেটর ড্যাম নির্মাণ করা হবে।’\nএ সময় সেখানে বিশেষ অতিথি ছিলেন ভূমিমন্ত্রী সাইফুজ্জামান চৌধুরী ও কৃষি সচিব মো. নাসিরুজ্জামান।\nভূমিমন্ত্রী সাইফুজ্জামান চৌধুরী বলেন, ‘বাংলাদেশ কৃষিভিত্তিক দেশ। কৃষির কোনো বিকল্প নেই। মাননীয় প্রধানমন্ত্রী শেখ হাসিনা প্রায় ২৫ বছর আগেই ‘‘কৃষক বাঁচাও আন্দোলন’’ করেছিলেন। আজ তার নেতৃত্বেই কৃষিবিপ্লব ঘটিয়ে বাংলাদেশ এখন খাদ্যে স্বয়ংসম্পূর্ণ। অনেক দেশের তুলনায় আমাদের দেশের প্রবৃদ্ধির হার অনেক ভালো এবং এই ভালো প্রবৃদ্ধির হারে সবচেয়ে বেশি অবদান কৃষির।’\nআনোয়ারার ভরাশঙ্কে ড্যাম প্রাঙ্গণে উদ্বোধনী অনুষ্ঠানে বাংলাদেশ কৃষি উন্নয়ন করপোরেশনের (বিএডিসি) চেয়ারম্যান মো. সায়েদুল ইসলামের সভাপতিত্বে বক্তব্য রাখেন বিএডিসির পরিচালক (ক্ষুদ্র সেচ) মো. আরিফ, রাবার ড্যাম নির্মাণ প্রকল্পের পরিচালক প্রকৌশলী ধীরেন্দ্র চন্দ্র দেবনাথ প্রমুখ। এ সময় বিএডিসির প্রধান প্রকৌশলী, প্রকল্প পরিচালকসহ অন্যান্য কর্মকর্তা ও স্থানীয় গণ্যমান্য ব্যক্তি এবং জনপ্রতিনিধিগণ উপস্থিত ছিলেন।


১৭ মার্চ হচ্ছে না বাণিজ্য মেলা, এ বছর কি হবে? | 609643|| Bangladesh Pratidin\nপ্রকাশ : ১৯ জানুয়ারি, ২০২১ ২১:১৫\nআপাতত স্থগিতই থাকছে মেলা\nআন্তর্জাতিক বাণিজ্য মেলার ফাইল ছবি\nএ বছর আন্তর্জাতিক বাণিজ্য মেলা জানুয়ারির পরিবর্তে ১৭ মার্চ শুরু হওয়ার কথা ছিল। তবে তা আর হচ্ছে না। এ মেলা আপাতত স্থগিতই থাকছে। সংশ্লিষ্ট সূত্রে এ তথ্য জানা গেছে।\nসূত্র জানায়, ১৭ মার্চকে নির্ধারণ করে ছাড়পত্রের জন্য প্রধানমন্ত্রীর কার্যালয়ে প্রস্তাব পাঠানো হয়। কিন্তু ওই দিন বঙ্গবন্ধুর জন্ম দিন ও জাতীয় শিশু দিবস হওয়ায় ১৭ মার্চের পরিবর্তে ১৪ মার্চকে পুনঃনির্ধারণ করে আবার প্রস্তাব পাঠানো হয়। কিন্তু প্রধানমন্ত্রীর কার্যালয় থেকে মেলা আপাতত স্থগিতের কথা জানানো হয়েছে বাণিজ্য মন্ত্রণালয়কে।\nএ বিষয়ে বাণিজ্য সচিব ড. জাফর উদ্দিন গণমাধ্যমকে বলেছেন, নতুন স্থানে (পূর্বাচলে) মেলার আয়োজন নিয়ে রফতানি উন্নয়ন ব্যুরোর (ইপিবি) সবধরনের প্রস্তুতি আছে। কিন্তু মহামারি করোনার উদ্বেগের কারণে প্রধানমন্ত্রীর কার্যালয় থেকে নির্দেশনায় আপাতত স্থগিত করা হলো এই মেলা।’\nএ মেলা কি এবার হবে? এমন প্রশ্নের জবাবে বাণিজ্য সচিব বলেন, ‘আপাতত হচ্ছে না, বা না হওয়ার সম্ভাবনাই বেশি; এতটুকু বলা যায়। আগামীকাল সব ক্লিয়ার করে বলা যাবে।’


আরিফিন শুভর নতুন মিশন | প্রথম আলো\nঅক্টোবরের ৫ তারিখ বিনা নোটিশেই আরিফিন শুভর বাসায় এল কালো একটা ব্রিফকেস! কে পাঠাল, কারা পাঠাল, কেনই–বা পাঠাল, কিছুই জানেন না তিনি। খোলার চেষ্টা করেও ব্যর্থ হন। পরদিনই তাঁর হাতে এল একটা স্ক্রল, যাতে লেখা ‘৩ মিনিট লঞ্চের জন্যে প্রস্তুত হোন…।’ ৭ তারিখে আরও একটা, এবার লেখা, ‘মিশন কোড প্রো-এর জন্য প্রস্তুত হোন। ১২ অক্টোবর দেখুন কতটা দ্রুততার সাথে কাজটা করতে পারেন।’ এবার বেশ খানিকটা ভ্যাবাচেকাই খেলেন আরিফিন শুভ।\nকিছুই বুঝতে না পেরে সোশ্যাল মিডিয়ায় নিজের ভক্তদের কাছে সাহায্যই চেয়ে বসেন দেশের অন্যতম প্রিয় এই অভিনেতা। অজানা মিশনের জন্য যেন খুঁজতে লাগলেন নতুন এক সঙ্গী। অজানাকে জয়ের অবাধ্য নেশাই যাঁকে এত দূর নিয়ে এসেছে, তিনি যে কিছুতেই পিছপা হবেন না। সেই মিশন স্পেশালিস্টকে নিয়েই জয় করবেন ১২ তারিখের মিশন। কিন্তু কী এ মিশন, তা নিজেও জানেন না শুভ। শুধু নামটাই জানা—মিশন কোড প্রো।\nসোশ্যাল মিডিয়া থেকেই শুভ পেয়ে গেলেন নতুন মিশনের সহযোদ্ধা। ১১ অক্টোবর তাঁর নাম প্রকাশ করে জানালেন, তাঁকে নিয়েই ১২ তারিখ মিশন কোড প্রো-তে যাচ্ছেন তিনি। যেমন বলা তেমনই কাজ। ব্রিফকেস আর মিশন স্পেশালিস্টকে নিয়ে চললেন স্ক্রলে থাকা ঠিকানায়। কিন্তু এ কী! এ তো রিয়েলমির সেভেন আই ও সেভেন প্রো লঞ্চ ইভেন্ট!\nটেক ট্রেন্ডি তরুণদের পছন্দের ব্র্যান্ড রিয়েলমির নতুন স্মার্টফোন সেভেন প্রো–এর উন্মোচন চলছে। সেই অনুষ্ঠান শুরুর ঘোষণা উপস্থাপিকা দেওয়ার পরপরই ঘটল বিপত্তি। হঠাৎ ব্ল্যাকআউট! সবাই পড়ে গেলেন মহাচিন্তায়।\nআচমকাই স্ক্রিনে একটা লেখা ভেসে উঠল, ‘৩ মিনিটের ভেতর লঞ্চ না হলে…।’ উপস্থাপিকাও চিন্তিত হয়ে বললেন, ‘না হলে কী হবে?’ এরপরই স্ক্রিনে ভেসে উঠল ‘ব্রিফকেসে বিস্তারিত দেওয়া আছে। আর ব্রিফকেসের পাসকোড পেতে হলে করতে হবে পাজলের সমাধান।’\nসবার চোখ তখন আরিফিন শুভর দিকে। তিনিও চিন্তায় পড়ে গেছেন। বিদ্যুৎ না এলে নতুন ডিভাইসের উন্মোচন হবে কীভাবে?\nমিশন স্পেশালিস্টের সঙ্গে ব্রিফকেসটা খোলার চেষ্টা করলেন তিনি, করলেন স্ক্রিনে দেওয়া পাজলের সমাধান। অবশেষে খুলতে পারলেন রহস্যজনক ব্রিফকেসটি! প্রথমবারের মতো দেখলেন কী আছে ব্রিফকেসের ভেতর—একটি স্মার্টফোন, সুপার ডার্ট চার্জারের সঙ্গে ক্যাবল, পাওয়ার ব্যাংক, স্মার্টওয়াচ আর একটা স্মার্টব্যান্ড। কিন্তু এগুলো দিয়ে কী হবে?\nখুব বেশিক্ষণ ভাবতে হলো না। ব্রিফকেসে থাকা একটি স্ক্রলে লেখা, ‘আশেপাশে থাকা সবগুলো ফোন চার্জ করে দেখ কোনটি ৩ মিনিটে ১৩% চার্জ হয়। যে ফোনটি ১৩% চার্জ হবে, সে ফোনেই আছে পাওয়ার আপ বাটন!’\nকিন্তু বিধিবাম! ব্রিফকেসের ফোন ও মিশন স্পেশালিস্টের ফোন, কোনোটাতেই চার্জ নেই! দ্রুত চার্জারে ফোন দুটোকে কানেক্ট করলেন শুভ। মিশন স্পেশালিস্টের স্মার্টফোন ৩ মিনিটে চার্জ হলো মাত্র ৩% আর ব্রিফকেসে থাকা ফোন চার্জ হলো ৩ মিনিটে ১৩%।\nচার্জ হওয়ামাত্রই শুভ ফোনটি অন করলেন, স্ক্রিনে ভেসে ওঠা পাওয়ার আপ বাটনে চেপে, বিদ্যুৎ–সংযোগ স্বাভাবিক অবস্থায় ফিরিয়ে নিয়ে এলেন!\nউপস্থাপিকা উঠে এলেন মঞ্চে। পেছনে থেকে শোনা গেল, ‘একজনই শুধু এমন মিশন জয় করতে পারেন। তিনি আর কেউ নন, তিনি হলেন “ফেস অব রিয়েলমি স্মার্টফোন”—আরিফিন শুভ।’\nউপস্থাপিকা মঞ্চে আরিফিন শুভকে স্বাগত জানিয়ে অবাক হয়ে জিজ্ঞেস করলেন, ‘কীভাবে মাত্র ৩ মিনিটে মিশন কমপ্লিট করা সম্ভব?’\nশুভ জানালেন, তিনি অত্যন্ত ভাগ্যবান যে মিশন যারা দিয়েছিল তারা এটাই ভুল করেছে যে ব্রিফকেসে চার্জবিহীন রিয়েলমি ৭ প্রো দিয়েছে। রিয়েলমি ৭ প্রো-তে আছে দেশের দ্রুততম চার্জিং টেকনোলজি—৬৫ ওয়াট সুপার ডার্ট চার্জ! ফলে রিয়েলমি ৭ প্রো মাত্র ৩ মিনিটে ১৩% চার্জ হয়। আর এই চার্জে আড়াই ঘণ্টারও বেশি ইউটিউবিং, ২ ঘণ্টারও বেশি ইনস্টাগ্রাম সার্ফিং ও ৩ রাউন্ড পাবজি খেলা সম্ভব! রিয়েলমি ৭ প্রো শুভর কাছে তাই দ্য আল্টিমেট ফ্ল্যাগশিপ! মিশন ব্যর্থ করার শত চেষ্টা করেও রিয়েলমি ৭ প্রো দিয়ে আরেকটি মিশন জয় করে নিলেন আরিফিন শুভ।\nউল্লেখ্য, রিয়েলমি ৭ প্রো-তে ৬৫ ওয়াট সুপার ডার্ট চার্জারের পাশাপাশি থাকছে ফুল এইচডি প্লাস রেজল্যুশনের ৬ দশমিক ৪ ইঞ্চির সুপার অ্যামোলেড ডিসপ্লে। রিয়েলমি ৭ প্রো–এর ক্যামেরায় ব্যবহার করা হয়েছে ৬৪ মেগাপিক্সেল সনি আইএমএক্স৬৮২ সেন্সর, ৮ মেগাপিক্সেল আল্ট্রা ওয়াইড অ্যাঙ্গেল লেন্স, ২ মেগাপিক্সেল ম্যাক্রো ও ২ মেগাপিক্সেল পোর্ট্রেট সেন্সর। সনি আইএমএক্স৬৮২–এর রয়েছে অবিশ্বাস্য লাইট-সেন্সিং দক্ষতা এবং এর ১/১.৭৩ ইঞ্চি সুপার লার্জ সেন্সরের কারণে ছবি হবে উজ্জ্বল। স্মার্টফোনটির ১১৯ ডিগ্রি ফিল্ড অব ভিউ ব্যবহারকারীদের ল্যান্ডস্কেপ, আর্কিটেকচার কিংবা বড় গ্রুপ ছবিতে কারও বা কোনো কিছুর বাদ পড়ার দুশ্চিন্তা ছাড়াই অসাধারণ ছবি ধারণের সুযোগ করে দেবে।\nরিয়েলমি ৭ প্রো–এর এআই বিউটিফিকেশন–সমৃদ্ধ ৩২ মেগাপিক্সেলের ক্যামেরায় ঝকঝকে বিউটি শট নেওয়া যাবে। অন্ধকারেও এর সুপার নাইটস্কেপ মোড ব্যালান্সড এক্সপোজার ও চমৎকার ডিটেইলে ব্যবহারকারীদের উজ্জ্বল সেলফি তোলার সুযোগ করে দেবে।\nএসব স্পেসিফিকেশন ছাড়াও রিয়েলমি ৭ প্রো–এর ডিজাইনে রয়েছে অভিনবত্ব। এর ডিজাইন এমনভাবে করা হয়েছে যেন মনে হয় আয়নার ওপরে আলোর প্যাটার্ন। স্লিম ডিজাইন ফোনটিকে দিয়েছে প্রিমিয়াম লুক। ইন ডিসপ্লে ফিঙ্গার প্রিন্ট স্ক্যানার ছাড়াও ফেস আনলক, পিন ও পাসওয়ার্ডের মাধ্যমে ডিভাইসটি আনলক করা যাবে। রিয়েলমি ৭ প্রোতে রয়েছে ডলবি অ্যাটমোস ডুয়াল-চ্যানেল আউটপুট, যা উচ্চ মানসম্পন্ন সাউন্ড এফেক্ট নিশ্চিত করবে।\nবাজারের সেরা দুর্দান্ত চার্জিং সুবিধা ছাড়াও প্রিমিয়াম হার্ডওয়্যার ব্যবহারের কারণে রিয়েলমি ৭ প্রো ব্যবহারকারীর সব চাহিদা পূরণ করবে। বর্তমানে হাই এন্ড ডিভাইস স্মার্টফোনপ্রেমীরা যা প্রত্যাশা করে, তার সবই পূরণ করবে রিয়েলমি ৭ প্রো। ফোনটির বাজারমূল্য নির্ধারণ করা হয়েছে ২৭ হাজার ৯৯০ টাকা।


আফিস পলিটিক্স কি, কেন হয় এবং প্রতিকার - স্বাস্থ্য টিপস, পরামর্শ, সচেতনতা | রূপচর্চা | লাইফ স্টাইল | বিনোদন | জীবন সমস্যার সমাধান - বিভিন্ন.কম\nআফিস পলিটিক্স কি, কেন হয়…\nপলিটিক্স এর বাংলা হচ্ছে রাজনীতি। বাংলাদেশে পলিটিক্স শব্দটি শুনেন নি এমন লোক খুঁজে পাওয়া খুবই মুশকিল। আগেরকার দিনে এদেশে পলিটিক্স বলতে শুধু ভিলেজ পলিটিক্স বা গ্রামীণ পলিটিক্স এর কথা বুঝতো সবাই। কিন্তু এখন শহর, গ্রামে-গঞ্জে সর্বত্র এর বিস্তার ছড়িয়ে পড়েছে। পলিটিক্স-এর খারাপ দিকগুলো বিবেচনা করে এদেশে পলিটিক্স বিষয়টিকে অনেকেই নেতিবাচক দৃষ্টিতে দেখেন আর এর থেকে নিজেকে দূরে রাখাই ভাল মনে করেন। কিন্তু এর থেকে দুরে থাকা এত সহজ না, কারণ আপনি যে কর্মক্ষেত্রে কাজ করছেন সেখানেও পলিটিক্স তার ভাগ জমিয়ে রেখেছে। তাই ইচ্ছাকৃত হোক বা অনিচ্ছাকৃত আপনাকে এর সাথে নিজেকে জড়াতে হচ্ছে। আজ জানবো অফিস পলিটিক্স নিয়ে।\nঅফিস পলিটিক্স কি?\nএই পলিটিক্স হচ্ছে এমন একটি বিষয় যা প্রতিষ্ঠানে কর্মরত বিভিন্ন পক্ষের মধ্যে ক্ষমতার দ্বন্দ সৃষ্টি করে যা তাদের মধ্যে ব্যক্তিগত সংঘাত তৈরি করে। এক্ষেত্রে প্রতিষ্ঠানে কর্মরত ব্যক্তিবর্গ কর্মক্ষেত্রে বিশেষ সুবিধা ও মনোযোগ লাভের উদ্দেশ্যে একে অন্যের বিরুদ্ধে ক্ষমতার অপব্যবহারে লিপ্ত হয়।\nঅফিস পলিটিক্স কেন হয়?\n*প্রতিষ্ঠানে কর্মরত কর্মীরা যখন অল্প পরিশ্রমে বেশি সুবিধা লাভের জন্য চেষ্টা করে তখন অফিস পলিটিক্স মাথা চাড়া দিয়ে ওঠে।\n*অল্প সময়ের মধ্যে নিজের সামর্থ্যের অতিরিক্ত কোন কিছু অর্জন করার জন্য যখন অফিসের কর্মীরা সচেষ্ট হয় তখন অফিস পলিটিক্স সৃষ্টি হয়।\n*প্রতিষ্ঠানের দুর্বল নিয়ন্ত্রণ ও তত্ত্বাবধান ব্যবস্থাও এর অন্যতম প্রধান কারণ।\n*কর্মক্ষেত্রে অতিরিক্ত পরিমাণে একে অন্যের সমালোচনা করার ফলেও প্রতিষ্ঠানে অফিস পলিটিক্স গড়ে ওঠে।\n*প্রতিষ্ঠানে অতিরিক্ত মাত্রার প্রতিযোগিতামূলক পরিবেশও এর কারণ।\n*কর্মীদের মধ্যে বিভাজন সৃষ্টি।\n*অন্যের কাজে অতিরিক্ত মাত্রায় নাক গলানো।\n*প্রতিষ্ঠানে কর্মরত কর্মীদের একে অন্যের প্রতি ঈর্ষা।\n*কর্মীদের কাজের অসম মূল্যায়ন।\n*নিজের পজিশন-কে অতিরিক্ত প্রায়োরিটি দিয়ে অন্যদের ছোট করে দেখে তাদের পেছনে লাগাটাও এক ধরনের অফিস পলিটিক্স।\n*নিজের স্বার্থে সকলের মধ্যে একটা কমিউনিকেশন গ্যাপ তৈরি করা।\nঅফিস পলিটিক্স-এর ক্ষতিকর প্রভাব\n*কর্মক্ষেত্রে পলিটিক্স একটি প্রতিষ্ঠানের জন্য খুবই ভয়ংকর একটি ব্যাপার। এটি প্রতিষ্ঠানের সার্বিক উৎপাদন ও উন্নয়নকে মারাত্নকভাবে ক্ষতিগ্রস্থ করে।\n*অফিস পলিটিক্স-এর ফলে প্রতিষ্ঠানের কর্মীরা অন্যের ক্ষতি সাধন করতেই ব্যস্ত থাকে যা তাদের কাজে মনোযোগে ব্যাঘাত সৃষ্টি করে।\n*অফিস পলিটিক্স কর্মীদের মধ্যে নেতিবাচক সম্পর্ক তৈরি করে ফলে প্রতিষ্ঠানেও নেতিবাচক পরিবেশের সৃষ্টি হয়।\n*একটি প্রতিষ্ঠানের এগিয়ে যাওয়ার জন্য দলীয় কাজের গুরুত্ব অপরিসীম। কিন্তু অফিস পলিটিক্স-এর নেতিবাচক প্রভাবের কারণে তা কখনও সুষ্ঠুভাবে সম্পাদন করা সম্ভব না।\n*কর্মীদের মধ্যে নেতিবাচক মনোভাবও তৈরি করে অফিস পলিটিক্স।\nঅফিস পলিটিক্স কর্মীদের সম্পর্ক নষ্ট করে\n*কাজের যথাযথ মূল্যায়নের অভাবে কর্মীদের মধ্যে হতাশার সৃষ্টি হয় যার ফলে প্রতিষ্ঠানের কাজে তারা অনীহা প্রকাশ করে।\n*অফিস পলিটিক্স-এর কারণে কর্মীরা নিজের ব্যক্তিগত ব্যাপার নিয়ে সব সময় দুশ্চিন্তায় থাকেন, যা তাদের ওপর অতিরিক্ত চাপ সৃষ্টি করে।\n*নেতিবাচক সম্পর্কের কারণে কর্মীরা একে অন্যকে বিশ্বাস করতে পারে না। ফলে প্রতিষ্ঠান ক্ষতিগ্রস্থ হয়।\nকিভাবে সুরক্ষা করবেন নিজেকে?\n*অপ্রয়োজনীয় দ্বন্দ ও সংঘাত থেকে নিজেকে দূরে রাখুন।\n*অন্যের কাজে নাক না গলিয়ে নিজের কাজে মনোযোগ দিন।\n*সবসময় অন্যের কাজের ভুল ধরবেন না।\n*সৎ থাকুন। নিজের কাজে সবসময় স্বচ্ছতা বজায় রাখুন।\n*অপ্রয়োজনীয় কোন কিছুতে নিজের প্রতিক্রিয়া দেখাবেন না।\n*কখনও অন্যের ব্যক্তিগত ফাইল বা তথ্যে হস্তক্ষেপ করবেন না।\n*অফিসে অন্যের বিরুদ্ধে গুজব ছড়াবেন না।\n*সবসময় নিজের মেজাজ নিয়ন্ত্রণে রাখবেন।\n*নিজের একটি লক্ষ্য নির্ধারণ করুন এবং সেটাতেই নিজের মনোযোগ ধরে রাখুন।\n*নিজের কাজকে উপভোগ করুন।\nCategory: ভিন্ন খবর, লাইফস্টাইল, শিক্ষাBy নিউজ ডেস্ক August 5, 2019\nPreviousPrevious post:কর্মক্ষেত্রে নিজেকে আত্মবিশ্বাসী করে তুলুনNextNext post:মিথ্যাবাদী ধরার কিছু টিপস


কখন ঈদজামাত জাতীয় ঈদগাহ ও বায়তুল মোকাররমে?\nপ্রকাশিত: ০৩:৩৪ পিএম, ০৩ জুন ২০১৯\nচাঁদ দেখা সাপেক্ষে আগামী ৫ অথবা ৬ জুন সারাদেশে যথাযথ ধর্মীয় মর্যাদায় ও ভাবগম্ভীর পরিবেশে পবিত্র ঈদুল ফিতর উদযাপিত হবে। এবার ঢাকায় দেশের প্রধান ঈদজামাত হবে সকাল ৮টায় জাতীয় ঈদগাহে। বায়তুল মোকাররমে হবে পাঁচটি ঈদজামাত।\nসোমবার বাংলাদেশ ইসলামিক ফাউন্ডেশনের সহকারী পরিচালক (জনসংযোগ) মোহাম্মদ নিজাম উদ্দিন জানান, এবার জাতীয় ঈদগাহ ময়দানে দেশের প্রধান ঈদজামাত সকাল সাড়ে ৮টায় হবে। এ নামাজে ইমামতি করবেন বায়তুল মোকাররম জাতীয় মসজিদের পেশ ইমাম হাফেজ মাওলানা মো. মিজানুর রহমান। বিকল্প ইমাম হিসেবে উপস্থিত থাকবেন মিরপুর জামিয়া আরাবিয়া শাইখুল হাদিস মাওলানা সৈয়দ ওয়াহিদুজ্জামান।\nবায়তুল মোকাররম জাতীয় মসজিদে পর্যায়ক্রমে পাঁচটি জামাত হবে। প্রথম জামায়াত সকাল ৭টায়, দ্বিতীয় জামাত সকাল ৮টায়, তৃতীয় জামাত সকাল ৯টায়, চতুর্থ জামাত সকাল ১০টায় ও পঞ্চম তথা সর্বশেষ জামাত বেলা পৌনে ১১টায়।\nপ্রথম জামাতে বায়তুল মোকাররম জাতীয় মসজিদের পেশ ইমাম মুফতি মুহিব্বুল্লাহিল বাকী নদভী, দ্বিতীয় জামাতে বায়তুল মোকাররম জাতীয় মসজিদের পেশ ইমাম মুফতি মহিউদ্দিন কাসেমী, তৃতীয় জামায়াতে ইসলামিক ফাউন্ডেশনের উপ-পরিচালক ড. মাওলানা মুশতাক আহমাদ, চতুর্থ জামায়াতে ইসলামী ফাউন্ডেশনের মুহাদ্দিস মাওলানা ওয়ালিয়ুর রহমান খান এবং পঞ্চম জামাতে ইসলামিক ফাউন্ডেশনের সহকারী পরিচালক মাওলানা জুবাইর আহাম্মদ আল আযহারী ইমামতি করবেন।\nশেষ কর্মদিবসে সচিবালয়ের হালচাল\nপ্রথম দিনই একঘণ্টা ব্যাটিং-বোলিংয়ে ঘাম ঝরালেন সাকিবের\nসাড়ে ৬ হাজার ছাড়ালো করোনা শনাক্ত


“যুগ যন্ত্রণার দর্শন” এক অনন্য বোধোদয়ের দর্শনকাব্য – ইস্টিশন ব্লগ\n“যুগ যন্ত্রণার দর্শন” এক অনন্য বোধোদয়ের দর্শনকাব্য\nড. লজিক্যাল বাঙালি মার্চ ২৮, ২০২০\nনিজে বাংলা সাহিত্যে পড়ালেখা করলেও “যুগ যন্ত্রণার দর্শন” সম্পর্কে আমার আগ্রহ সেই কৈশোরিক কাল থেকেই। এবং বস্তুবাদী আমাকে ঐরূপ বস্তুবাদী এক দর্শন পুস্তক “যুগ যন্ত্রণার দর্শন” ডাকযোগে পাঠালেন বন্ধু মো: আ: কাইয়ুম। সরকারি কলেজের দর্শনে অধ্যাপনাসূত্রে জনাব কাইয়ুম তার এ বইয়ে জগৎ জীবনের সাথে তাবৎ যুগের যন্ত্রণাকেও প্রত্যক্ষ করার চেষ্টা করেছেন এ বইয়ের পাতায় পাতায়। তাইতো প্রকাশক এ পুস্তককে ‘নিরপেক্ষ দৃষ্টিভঙ্গীর নির্দেশনামূলক সমীকরণিক প্রচেষ্টা’ বলেছেন অবলীলায়।\nজীবন ও জগতের যে কোনো সমস্যাই গোড়াতে দর্শনের আওতাভুক্ত থাকলেও, দর্শনের মূল প্রশ্ন হিসেবে বিশ্বসত্তার প্রকৃতি, মানুষের জ্ঞানের ক্ষমতা অক্ষমতার প্রশ্ন, বস্তু ও ভাবের পারস্পরিক সম্পর্ক, মানুষের চিন্তা প্রকাশের প্রকৃষ্ট উপায় বা যুক্তি এবং মানুষের ন্যায়-অন্যায় বোধের ভিত্তি ও তার বিকাশের প্রশ্নগুলি প্রাচীনকাল থেকে আজ অবধি দর্শনের নিজস্ব আলোচনার বিষয় হিসেবে পরিগণিত হয়ে আসছে। দর্শনের এই মূল বিষয়কে ‘মেটাফিজিকস, অধিবিদ্যা বা পদার্থ-অতিরিক্ত বিদ্যা বলে অনেক সময় অভিহিত করা হয়। প্রাচীনকালের বিশ্বকোষিক এরিস্টটলের আলোচনারাজিকে ফিজিকস, মেটাফিজিকস, লজিক, এথিকস, পলিটিকস পোয়েটিকস, রেটোরিকস প্রভৃতি ভাগে বিভক্ত করা হয়। এবং সেই দৃষ্টিভঙ্গীতে জনাব কাইয়ুমের পুস্তককে দেখার চেষ্টা করেছি আমি!\nদর্শন অধ্যয়নে মানবিক জ্ঞানতত্ত্ব, অভিজ্ঞতাবাদ, নীতিশাস্ত্র তথা মূল্যবিদ্যা, যুক্তিবিদ্যা, অধিবিদ্যা, রাজনৈতিক দর্শন, দর্শনের ইতিহাস, পাশ্চাত্য দর্শন, গ্রীক দর্শন, মধ্যযুগ, এনলাইটেনমেন্ট যুগ, আধুনিক যুগ, সমসাময়িক যুগ, প্রাচ্য দর্শন, ভারতীয় দর্শন, চৈনিক দর্শন, ইসলামী দর্শন, আফ্রিকান দর্শন, দার্শনিক মতবাদসমূহ, বাস্তববাদ ও নামবাদ, বুদ্ধিবাদ ও অভিজ্ঞতাবাদ, সংশয়বাদ, ভাববাদ, প্রয়োগবাদ, রুপতত্ত্ব, অস্তিত্ববাদ এবং এর বিশ্লেষণী ধারা জানা অত্যাবশ্যক বলে মনে করি। বস্তুবাদী দার্শনিক জনাব কাইয়ুম এ প্রপঞ্চকে মাথায় রেখে তার পুস্তকে বাস্তবিকতা ও বস্তুগত ব্যঞ্জনা, দর্শনের প্রকৃতি, কলা ও দর্শন, ধর্ম ও দর্শন, বিবর্তন দর্শন ও বিজ্ঞান, দর্শন ও বাস্তবতার বিবর্তন, দর্শন ও অভেদ্য ভাবধারা, দর্শন সংশ্লিষ্টতা, দর্শন ও বিশ্বতত্ত্ব, মৌল কৃষ্ণগহবর ও আবর্তনের দর্শন, সৃষ্টি ও বিবর্তনের দর্শন, মানবপ্রবৃত্তি ও প্রকৃতির দর্শন, দর্শনে জৈব যৌগের বংশধারা ও প্রজননশীলতা, লজ্জা ও জড়তার দর্শন, জীবনচক্র ও বাস্তবতার দর্শন, মানুষের সাধারণ ও যৌন স্বাস্থ্য, সমকালীন চিন্তা ও দর্শন, শব্দ পদ ও প্রত্যয়ের অর্থ হিসেবে যুক্তি, আত্মা ও পরমাত্মার অর্থ এবং বাস্তবতা, বাস্তবে পরমসত্তা ও আত্মা, আস্তিকতা ও নাস্তিকতার দর্শন, তত্ত্ব ও দর্শন, মৌলের ক্রিয়া প্রতিক্রিয়ার দর্শন, বিশ্বাস ও প্রবণতার দর্শন এবং আদর্শের মুদ্রণ ও প্রজন্মের দর্শন প্রভৃতি সব শাখাতেই ঢু মেরেছেন অতলান্তিক নিপুণতায়।\nতার এ পুস্তক পাঠে দর্শনের শিক্ষার্থী ছাড়াও উপকৃত হবেন আমার মত অদার্শনিক — যারা আজকের জটিল আস্তিকতা ভার্সাস নাস্তিকতার জীবন ও জগৎ সম্পর্কে জানতে আগ্রহী। চমকপ্রদ হৃদহরণী ভাষায় বর্ণিত জনাব কাইয়ুমের র্দশন পুস্তক সত্যিই এক সুখপাঠ্য জ্ঞানমূলক গ্রন্থ। মাত্র দুশ টাকার এ বইটিতে পাঠক খুঁজে পাবেন ন্যূনতম দুকোটি টাকার দার্শনিক জ্ঞান, যা আমাদের জীবন ও জগৎকে চিনতে সহায়ক হবে। আমাদের সমকালীন চিন্তা আর বোধকে আরো শানিত করবে এ বই, এ প্রত্যাশা দৃঢ়তর আমার মননে!\n← মানুষ ঘরে থাকতে চায় না, দায় কার?\nএকটি সুন্দর রৌদ্রজ্জ্বল দিনের অপেক্ষায়_ →


‘ডব্লিউ পজিশনে’ বসা ক্ষতিকর অভ্যাস! | পরিবার ডটনেট\n‘ডব্লিউ পজিশনে’ বসা ক্ষতিকর অভ্যাস!\nশিশুদের বসার অন্যতম একটি ভঙ্গিমা হচ্ছে ‘ডব্লিউ পজিশন’। এক্ষেত্রে তারা দুই পা পিছনে মেলে এমনভাবে বসে যা দেখতে ইংরেজি বর্ণ ‘ডব্লিউ’ এর মতো লাগে। ডব্লিউ পজিশনে বসা শিশুদের প্রকৃতিগত স্বভাব। বিশেষ করে তারা যখন টিভি দেখে বা খেলনা নিয়ে মেঝেতে বা সমতলে খেলা করে তখন এ পজিশনে বসে থাকে। তারা হাঁটু গেড়ে না বসে, দুই পা পেছনে রেখে সমতলে বসে।\nডব্লিউ পজিশন ক্রমবর্ধমান জয়েন্টে (যেমন- হাঁটু ও নিতম্ব) চাপ প্রয়োগ করে। এটি বিশেষ করে শিশুদের জন্য বিপজ্জনক হতে পারে, কারণ এতে তারা ডাবল-জয়েন্টেড (অস্বাভাবিক নমনীয় জয়েন্ট) হয়ে যেতে পারে। এ পদ্ধতিতে বসলে কোমরে চাপ পড়ে ও পায়ে খিল ধরতে পারে যা বেদনাদায়ক হতে পারে। যেভাবেই বসুন না কেন, দীর্ঘসময় বসা নিষেধযোগ্য। এতে ঘাড়, কাঁধ ও ওপরের পিঠে অত্যধিক চাপ পড়তে পারে।\nআপনার বাচ্চারা যদি ডব্লিউ পজিশনে বসে তাহলে এ অভ্যাস দূর করার চেষ্টা করুন। তাদেরকে বসার জন্য তাক বা আসন দিন যাতে তারা ক্ষতিকর বসার ভঙ্গি ত্যাগ করে। শিশুদেরকে দুই পা ফাঁক করা যায় এমন আসন বা বেঁটে আসন কিংবা তাদের দুই হাঁটুর ওপর ভর দিয়ে বসাতে। মা-বাবা যেন বাচ্চাদের খেলা, স্কুলের পাঠ তৈরি বা অনুশীলনের সময় বসাতে ভারসাম্য বজায় রাখার ব্যাপারে খেয়াল রাখেন। যদি বাচ্চা ক্ষতিকর অভ্যাসের দিকে ধাবিত হয় তাহলে ডাক্তারকে দেখান।\nসুত্রঃ মিরর অনলাইন ও রাইজিং বিডি\nমার্চ ১৫, ২০২১ মার্চ ২৩, ২০২১\nজানুয়ারি ৩০, ২০২১ জানুয়ারি ৩০, ২০২১\nছাপার অক্ষরে লেখা\nপুরোনো দিনের স্মৃতি: দুরন্ত শৈশব ও কৈশোরের উচ্ছলতা\nপিকনিক মানেই আনন্দে মেতে উঠ‍া


পবিত্র ঈদুল আজহার প্রধান জামাতের জন্য সুপ্রিম কোর্ট প্রাঙ্গণে জাতীয় ঈদগাহ ময়দান এখন পুরোপুরি প্রস্তুত। আবহাওয়া অনুকূলে থাকলে আগামীকাল সোমবার এখানে সকাল ৮টায় পবিত্র ঈদুল আজহার প্রধান জামাত হবে।\nঈদগাহ ময়দানে ঢাকা দক্ষিণ সিটি করপোরেশনের (ডিএসসিসি) তত্ত্বাবধানে ঈদগাহ ময়দানের প্যান্ডেল নির্মাণ, বৃষ্টি থেকে রক্ষার জন্য ত্রিপল ও শামিয়ানা টাঙানো, অন্যান্য সাজসজ্জাসহ সার্বিক প্রস্তুতি এরই মধ্যে সম্পন্ন হয়েছে। ডিএসসিসি মেয়র মোহাম্মদ সাঈদ খোকন আজ রোববার সকাল সাড়ে ১০টায় ঈদগাহ ময়দান প্রস্তুতি কাজ সরেজমিনে পরিদর্শন করবেন। পরে মেয়র সেখানে ঈদগাহের সার্বিক প্রস্তুতি বিষয়ে সাংবাদিকদদের ব্রিফ করবেন বলে সিটি করপোরেশনের পক্ষ থেকে জানানো হয়েছে।\nডিএসসিসির অঞ্চল-১-এর নির্বাহী প্রকৌশলী ড. মোহাম্মদ শফিউল্লাহ জানান, ঈদগাহে গতবারের মতো এবারও ৯০ হাজার থেকে এক লাখ মুসল্লির জন্য নামাজ আদায়ের ব্যবস্থা করা হয়েছে। এর মধ্যে পাঁচ থেকে ছয় হাজার নারী মুসল্লির জন্য আলাদাভাবে পর্দা দিয়ে নামাজ আদায়ের বিশেষ ব্যবস্থা রয়েছে। তাদের জন্য আলাদা প্রবেশ পথেরও ব্যবস্থা করা হয়েছে।\nসিটি করপোরেশনের কর্মকর্তারা জানিয়েছেন, প্যান্ডেল তৈরির কাজ করেছেন একটি ঠিকাদারি প্রতিষ্ঠান। মূলত ঈদগাহের প্যান্ডেল তৈরি, সামিয়ানা ও বৃষ্টি থেকে রক্ষার জন্য ত্রিপল টাঙানো এবং ঈদগাহ ময়দান পরিষ্কার-পরিচ্ছন্ন রাখার কাজটি করে ডিএসসিসি। গণপূর্ত অধিদফতরের তত্ত্বাবধানে মাটি সমান এবং গাছে রং করার কাজ এরই মধ্যে সম্পন্ন হয়েছে বলে জানান প্রকৌশলী শফিউল্লাহ।\nঠিকাদারি প্রতিষ্ঠানটির ব্যাবস্থাপক মো. মোজাম্মেল হক বলেন, ২৫ জুলাই থেকে তারা ঈদগাহ ময়দান প্রস্তুতির কাজ শুরু করেছেন। প্রথম দিন থেকে গতকাল শনিবার পর্যন্ত প্রতিদিন গড়ে ১০০ থেকে ১২০ জন শ্রমিক দিনরাত কাজ করেছেন। ৪৩ হাজার বাঁশ এবং প্রায় ৩০০ মণ রশি দিয়ে ঈদগাহ ময়দানে প্যান্ডেল নির্মাণকাজ সম্পন্ন করা হয়েছে।\nনির্বাহী প্রকৌশলী মোহাম্মদ শফিউল্লাহ বলেন, ঈদের নামাজের জন্য ঈদগাহ প্রস্তুত করা এবং নামাজ শেষ হওয়া পর্যন্ত পুরো প্রক্রিয়ার কাজ বিভিন্ন সংস্থা মিলে করে। আমরা সিটি করপোরেশন শুধু প্যান্ডেল তৈরি, সামিয়ানা ও বৃষ্টি নিরোধক ত্রিপল, মোবাইল টয়লেট স্থাপন এবং ঈদগাহের ভেতরে ও বাইরে সার্বিক সৌন্দর্য ও পরিষ্কার-পরিচ্ছনতার কাজ করি।\nতিনি আরো জানান, নিরাপত্তার বিষয়টি দেখভাল করবে ঢাকা মেট্রোপলিটন পুলিশ (ডিএমপি), র‌্যাপিড অ্যাকশন ব্যাটিলিয়ন (র‌্যাব) ও অন্যান্য আইন প্রয়োগকারী সংস্থা। আর মাইকিংয়ের কাজ করছে তথ্য মন্ত্রণালয়।\nনির্বাহী প্রকৌশলী বলেন, অজুর পানি ছাড়াও খাওয়ার পানির জন্য ওয়াসাকে বলা হয়েছে। এ ছাড়া কাকরাইল, মৎস্য ভবন, জাতীয় প্রেস ক্লাব, দোয়েল চত্বর ও এর আশপাশের র‌্যাব, পুলিশ ও গোয়েন্দা সদস্যরা নিরাপত্তার জন্য নিয়োজিত থাকবে। ভিআইপির নিরাপত্তার বিষয়টি নিশ্চিত করা হবে। সিটি করপোরেশন ছাড়াও আলাদা ক্যামেরা ও কন্ট্রোল রুম স্থাপন করবে ডিএমপি। নিরাপত্তা দেবে র‌্যাবের বোমা ডিসপোজাল ইউনিট এবং ডগ স্কোয়াড। ঈদগাহের চারপাশে সাদা পোশাকে গোয়েন্দারাও থাকবেন।\nসরেজমিনে গিয়ে দেখা যায়, জাতীয় ঈদগাহ ময়দানকে ঘিরে কয়েকটি প্রতিষ্ঠানের লোকজন কাজ করছেন। রাজধানীতে ডেঙ্গুর প্রকোপের কারণে সুপ্রিম কোর্ট সংলগ্ন জাতীয় ঈদগাহ ময়দানের অজুখানা ও আশপাশ পরিষ্কার-পরিচ্ছন্নতার পাশাপাশি মশা মারার ওষুধ ছিটানোসহ সব প্রস্তুতি এগিয়ে নিয়েছে ডিএসসিসি।


হাজি দিউফের সেই সেনেগাল জ্বলে উঠবে এবার? I Egiye Cholo I এগিয়ে চলো\nHome/খেলা ও ধুলা/হাজি দিউফের সেই সেনেগাল জ্বলে উঠবে এবার?\nহাজি দিউফের সেই সেনেগাল জ্বলে উঠবে এবার?\nবিশ্বকাপ বাছাইপর্বের মহাযজ্ঞ পেরিয়ে চূড়ান্ত পর্বের টিকিট পেয়েছে মাত্র ৩২টি দল। এই ৩২ দল নিয়েই আমাদের ধারাবাহিক, ‘বত্রিশ দল একটি কাপ’। আজ থাকছে সেনেগালের কথা।\nবিশ্বকাপ ফুটবলের সোনালী ট্রফিটা তখন বিশ্ব প্রদক্ষিণে নেমেছে। আফ্রিকার ‘ছোট্ট’ দেশ সেনেগালে যখন সেটা পৌঁছুলো, আয়োজিত অনুষ্ঠানে প্রধান অতিথি ছিলেন সেদেশের প্রেসিডেন্ট ম্যাকি সল। ট্রফিটাকে খুব কাছে থেকে দেখতে দেখতে হুট করেই পাশে দাঁড়ানো সেনেগাল ফুটবল দলের কোচ অ্যালিও সিসেইয়ের দিকে তাকিয়ে স্বগোতক্তি করেছিলেন- “এই ট্রফিটা জিততে কি আমাদের অনেক বেশী সময় লাগবে?”\nম্যাকি সল হয়তো বৈশ্বিক ফুটবলের সামগ্রিক অবস্থাটা ঠিকঠাক জানেন না। স্পেন-ফ্রান্স-জার্মানী বা ব্রাজিল-আর্জেন্টিনার মতো দলগুলোকে পেছনে ফেলে সেনেগালের বিশ্বকাপ জেতাটা যে বাড়াবাড়ি রকমের অবিশ্বাস্য স্বপ্ন, সেটা নিয়ে তার ধারণা না থাকতেই পারে। তিনি রাজনীতির ময়দানের মানুষ, ফুটবল মাঠের তো নন। তবে সেনেগাল দলটাই এমন, শিরোপা জিততে না পারলেও, মূহুর্তের মধ্যে পুরো টুর্নামেন্টের হিসাব-নিকাশ উল্টে দিতে পারে যারা। যেমনটা ওরা দিয়েছিল ২০০২ সালে!\nজিনেদিন জিদানের ফ্রান্স তখন বিশ্বের সেরা দল। র‍্যাঙ্কিঙে এক নম্বরে তো বটেই, বিশ্বকাপ আর ইউরো, দুটো ট্রফিই তখন তাদের ঘরে। দলভর্তি তারকা ফুটবলার। জিদান-অরি-থুরাম-ভিয়েরা-ত্রেজেগে-রবার্তো পিরেজ, আর গোলবারের নীভে ফ্যাবিয়ান বার্থেজের বিশ্বস্ত হাত। এমন দাপুটে দলটাকে বিশ্বকাপের প্রথম ম্যাচটাতেই হারিয়ে দিয়ে পুরো ফুটবল বিশ্বকে চমকে দিয়েছিল আফ্রিকা থেকে আসা নবাগত একটা দল- সেনেগাল। পাপা বুবা দিওপের সেই গোলটা এখনও চোখে ভাসে ফুটবলপ্রেমীদের। প্যারিস থেকে সিউলে উড়ে যাওয়া হাজার হাজার ফ্রেঞ্চ ভক্তকে স্তব্ধ করে দিয়েছিল যে গোলটা। ফাবিয়ান বার্থেজ অবিশ্বাসভরা দৃষ্টি নিয়ে তাকিয়ে ছিলেন গোল বলটার দিকে!\nসেই একটা হার, ফ্রান্সের বিদায়ঘন্টা বাজিয়ে দিয়েছিল গ্রুপপর্ব থেকেই। ডেনমার্ক আর উরুগুয়ে, গ্রুপের বাকী দুই প্রতিপক্ষের বিরুদ্ধেই ড্র করেছিল সেনেগাল। রূপকথার তখনও অনেকটা বাকী। দ্বিতীয় রাউন্ডে ইব্রাহিমোভিচ আর হেনরিক লারসনের সুইডেন। সেই দলটাকে গোল্ডেন গোলে হারিয়ে স্বর্ণালী এক আনন্দে ভেসেছিল সেনেগাল, সমর্থকেরা ভালোবেসে লায়ন অব তিরাঙ্গা বলে ডাকে যে দলটাকে। ক্যামেরুনের পরে দ্বিতীয় কোন আফ্রিকান দল হিসেবে বিশ্বকাপের কোয়ার্টার ফাইনালে গিয়েছিল সেনেগাল, তাও নিজেদের অভিষেক আসরেই! যে গোল্ডেন গোল সেনেগালকে শেষ আটে তুলেছিল, তুরস্কের বিপক্ষে সেই গোল্ডেন গোলের খাঁড়ায় পড়েই বিদায়ঘন্টা বেজেছিল আফ্রিকান প্রতিনিধিদের। তবুও ওই আসর থেকে প্রাপ্তির পরিমাণটা অনেক বেশীই ছিল সেনেগালের জন্যে।\n২০০২ এর পরে ষোল বছর কেটে গেছে। এরমধ্যে তিনটে বিশ্বকাপ আয়োজিত হয়েছে তিনটে আলাদা মহাদেশে। সেনেগাল কোনবারই মূলপর্বের টিকেট কাটতে পারেনি। এমনকি ২০১০ সালে নিজ মহাদেশে আয়োজিত বিশ্বকাপেও দর্শক হয়েই থাকতে হয়েছে সেনেগালকে। ষোল বছর বাদে আবার বিশ্বকাপে তারা, ট্রফিটা না হোক, আরেকটা অঘটনের স্বপ্ন সেনেগালের মানুষ দেখতেই পারে!\nদক্ষিণ আফ্রিকা, বুর্কিনা ফাসো আর কেপ ভার্দের গ্রুপ থেকে চ্যাম্পিয়ন হয়ে সরাসরি রাশিয়ার টিকেট কেটেছে সেনেগাল। এইচ গ্রুপে ওদের প্রতিপক্ষ কলম্বিয়া, জাপান আর পোল্যান্ড। দ্বিতীয় রাউন্ডে যাওয়াটা খুব একটা সহজ হবে না হয়তো, তবে সেনেগাল কোন প্রতিপক্ষকেই ছেড়ে কথা বলবে না- এইই নিশ্চয়তা দেয়াই যায়।\nদলটা যথেষ্ট ব্যালেন্সড। বেশীরভাগ খেলোয়াড়ই ইউরোপিয়ান লীগে খেলেন, ইউরোপিয়ান গতি আর ছন্দের মিশেলটা ওদের খেলায় বোঝা যায় স্পষ্ট। দলটার খেলোয়াড়দের গড় বয়স ছাব্বিশ থেকে সাতাশের মধ্যে, তারুণ্য আর অভিজ্ঞতার দারুণ এক মিশ্রণ যেন। অনেকদিন ধরেই একসঙ্গে খেলছে সবাই, বোঝাপড়াটাও তাই চমৎকার। ডিফেন্স-মিডফিল্ড বা অ্যাটাক, সব জায়গাতেই প্রতিশ্রুতিশীল প্রতিভা আছে সেনেগালের। ফিফা র‍্যাঙ্কিঙে দলটার অবস্থান এখন তেইশে, আফ্রিকান দেশগুলোর মধ্যে সবার আগে!\nছয় ফুট পাঁচ ইঞ্চি উচ্চতার এক প্রাচীরকে দিয়েই শুরু করা যাক। নাম তার কালিদু কোলিবেলি। তাকে ডাকা হয় ডিফেন্সিভ টাইটান নামে। ফ্রান্সে জন্ম নেয়া এই ডিফেন্ডার দেশ হিসেবে বেছে নিয়েছেন পিতৃভূমি সেনেগালকে, খেলছেন ইতালীয়ান ক্লাব নাপোলিতে। শক্তপোক্ত পেটানো শরীর, দুর্দান্ত গতি আর দারুণ স্ট্যামিনা নিয়ে এরই মধ্যে নজর কেড়েছেন বার্সেলোনা আর চেলসির স্কাউটদের। স্বয়ং ডিয়াগো ম্যারাডোনা পর্যন্ত তার প্রশংসায় পঞ্চমুখ হয়েছেন! রক্ষণ সামলাতে তাকে সঙ্গ দেবেন লামিনে গাজামা, ইউসুফ সাবালি আর ক্বারা এমবোজি। প্যাপি দিয়ালোবোজি’র অভিজ্ঞতাও কাজে লাগাতে পারবে সেনেগাল।\nমাঝমাঠ সামলানোর দায়িত্বটা নিয়েছেন অধিনায়ক শিইকো কাওয়াতে। ওয়েস্টহ্যামের এই মিডফিল্ডার তার দলের সমর্থকদের কাছে খুবই প্রিয় একজন। এভারটনের ইদ্রিসা গানা সাহায্য করবেন তাকে বলের যোগান দিতে। ইংলিশ ক্লাব স্টোক সিটির আরেক মিডফিল্ডার পেপ অলিনে দিয়াকেও দলে রেখেছেন কোচ, রাশিয়ায় গুরুত্বপূর্ণ হয়ে উঠতে পারেন তিনিও।\nতবে সেনেগালের সবচেয়ে বড় তারকা খেলেন ফরোয়ার্ড লাইনে। সাদিও মানে- নামটা ফুটবল ভক্তদের কাছে খুবই পরিচিত। লিভারপুলের এই ফরোয়ার্ড এই মৌসুমে গোলের সংখ্যায় হয়তো মিশরীয় মোহাম্মেদ সালাহ’র নামের নীচে ঢাকা পড়েছিলেন, কিন্ত পারফরম্যান্স কথা বলেছে তার হয়ে। দারুণ গতিতে ছিটকে ফেলেছেন প্রতিপক্ষের ডিফেন্ডারকে, গোলরক্ষককে বোকা বানিয়ে বারবার বল জড়িয়েছেন জালে। মাঝমাঠ থেকে ঠিকঠাক বলের যোগান পেলে বিশ্বের যেকোন ডিফেন্স চুরমার করে দেয়ার সামর্থ্য আছে সাদিও মানে’র, প্রিমিয়ার লীগে সেটা দেখিয়েছেন তিনি। তাকে সঙ্গ দেয়ার জন্যে আক্রমণভাগে আরও আছেন সাকো আর নিয়াঙের মতো ফুটবলারেরা।\nসেনেগালের ২০০২ সালের দলটাকে বলা হয় সেদেশের ফুটবল ইতিহাসের সোনালী প্রজন্ম। আফ্রিকান নেশন্স কাপের ফাইনালে উঠেছিল দলটা, টাইব্রেকারে হেরে শিরোপা জেতা হয়নি সেবার। সেবছরের বিশ্বকাপ তো রূপকথা হয়েই আছে। সেই সোনালী প্রজন্মের একজন প্রতিনিধি কিন্ত এই দলেও আছেন, তবে খেলোয়াড় নয়, কোচ হিসেবে। ২০১৫ সালে সেনেগালের দায়িত্ব নিয়েছিলেন সাবেক ফুটবলার অ্যালিও সিসেই। ২০০২ সালে হাজি দিওফদের সেই গোল্ডেন টিমের অধিনায়ক ছিলেন তিনি। পুরো দলটাকে কিভাবে এক সূতোয় বাঁধতে হয়, সেটা সিসেই খুব ভালো করে জানেন। খেলোয়াড় হিসেবে নিজের দল নিয়ে বিশ্বকে তাক লাগিয়েছিলেন এবার ফুটবল বিশ্বকে তার কোচিঙের জাদু দেখানোর অপেক্ষা কেবল।\nসেনেগালের মিডিয়া কিন্ত তাদের এই দলটাকে নিয়ে দারুণ উচ্ছ্বসিত। ২০০২ সালের দলটার সেই রেকর্ড ভাঙার সামর্থ্য এই দলের আছে, এমনটাই বিশ্বাস তাদের। সেটা ভাঙতে না পারলেও, অন্তত গ্রুপপর্বের বাধা সেনেগাল ডিঙিয়ে যেতে পারবে, এটা বিশ্বাস করেন সেনেগালের ফুটবল বোঝা প্রত্যেকটা মানুষই। যদিও মাঝমাঠের দুর্বলতা ভোগাতে পারে দলটাকে। ভালো কোন সেট কিক স্পেশালিস্ট নেই পুরো দলে, দুর্বলতা হয়ে দেখা দিতে পারে এই ব্যাপারটাও।\nপুরো সেনেগাল এখন ফুটবল জ্বরে আক্রান্ত। সেনেগালের মানুষও নিত্যনৈমিত্যিক কাজকর্মের ফাঁকে খোঁজ রাখছে ফুটবলের। হুট করেই দেশটাতে টিভি কেনার হার বেড়ে গেছে বহুগুণে। বিশ্বকাপে নিজ দলের খেলা তো মিস দেয়া যাবে না! রাস্তার মোড়ে মোড়ে সিটি কর্পোরেশন আর কর্পোরেট সংস্থাগুলোর পক্ষ থেকে বসানো হচ্ছে জায়ান্ট স্ক্রীন, যাতে মানুষজন ভীড় করে খেলা দেখতে পারে, মাঠের সেই আবহটা খানিকটা হলেও পাওয়া যায়। সেনেগালের মানুষ তো প্রস্তত উৎসবের জন্যে, সেই উৎসবের উপলক্ষ্যটা সেদেশের ফুটবলারেরা এনে দিতে পারবেন তো?\nটিম প্রিভিউ- কলম্বিয়া\nআলো ছড়াবেন যারা- রবার্ট লেভানডস্কি\nবিশ্বকাপ ফুটবল সাদিও মানে সেনেগাল


রোহিতের ক্যাচ মিসের পর মুস্তাফিজে প্রবল প্রত্যাবর্তন | বিশ্ব | DW | 02.07.2019\nতবে পাঁচ উইকেট নিয়ে ভারতকে ৩১৪ রানে আটকে দিয়েছেন মুস্তাফিজ৷\nভারতের ইনিংসের তখন শৈশব; রোহিত শর্মারও৷ অফ স্টাম্পের বাইরে করা মুস্তাফিজুর রহমানের বলটিকে চাইলেন মিড উইকেট দিয়ে উড়িয়ে সীমানাছাড়া করতে৷ ব্যাট-বলে সংযোগে সময়ের হেরফের হয়ে গেল; তাতেই আকাশে উড়ে যাওয়া বলের গায়ে যেন ফিল্ডারের মুঠোবন্দি হবার নিয়তি লেখা৷ তা তামিম ইকবাল অনেকখানি দৌড়ে বলের নীচে গেলেন ঠিকই, কিন্তু সেটিকে ক্যাচে রূপান্তরিত করতে পারলেন না৷\nএজবাস্টনের গ্যালারির লাল-সবুজ অংশ এবং পাঁচ হাজার মাইল দূরের ছোট্ট এক মানচিত্রে তীব্র শীষ কেটে বেরিয়ে যায় আফসোসের ধ্বনি- ইশশশশশশ!\nবাংলাদেশ ওই হাহাকার করবে না কেন! ভারতের ইনিংসের শুরুতে উইকেট নেবার গুরুত্বের কথা তাঁরা জানে৷ শুরুর দিকে রোহিতের উইকেটের গুরুত্বও অজানা নয়৷ দু'বারের বিশ্বচ্যাম্পিয়নদের ইনিংসের সেটি ছিল পঞ্চম ওভার; ওয়ানডেতে তিন ডাবল সেঞ্চুরির মালিকের তখন মোটে ৯ রান৷ ওই অবস্থায় ক্যাচ ফেললে তার চড়া মাশুল তো দিতেই হয়৷\nবাংলাদেশও দিয়েছে৷ পঞ্চম ওভারে যেখানে প্রথম উইকেট পেতে পারত, সেটি পেতে পেতে ৩০তম ওভার৷ ১৮ রানে প্রথম ব্রেক-থ্রু পেতে পারত; পরে তা পেতে পেতে ১৮০৷ ৯ রানে বেঁচে যাওয়া রোহিতকে শিকার করতে করতে ৯২ বলে করে ফেলেন ১০৪ রান৷ আর এসবের সম্মিলিত যোগফলেই বাংলাদেশের বিপক্ষে ভারতের রানের পাহাড়৷ ৫০ ওভারে ৯ উইকেটে ৩১৪ রান৷\nএ রান তাড়া করে জেতা নিঃসন্দেহে কঠিন; তবে অসম্ভব না৷ এই বিশ্বকাপেই তো এখন পর্যন্ত একমাত্র দল হিসেবে তিন শতাধিক রান তাড়া করে জিতেছে বাংলাদেশ; ওয়েস্ট ইন্ডিজের ৩২১ রান টপকে৷ ভারতের বিপক্ষে একই রকম চ্যালেঞ্জের সামনে মাশরাফির দল৷ তাতে জিততে না পারলে যে সেমিফাইনালে খেলার স্বপ্ন রঙ হারাবে অনেকখানি!\nঅথচ শুরুতে রোহিতকে আউট করতে পারলে বাংলাদেশের জন্য ইনিংসটি কত অন্য রকমই না হতে পারত! কাল এজবাস্টনে খেলতে নামার আগেই চলতি বিশ্বকাপে তিন সেঞ্চুরি ভারতীয় ওপেনারের- দক্ষিণ আফ্রিকা (১২২*), পাকিস্তান (১৪০) ও ইংল্যান্ডের (১০২) বিপক্ষে৷ বাংলাদেশের বিপক্ষেও তাঁর পারফর্ম্যান্স বরাবরই দুর্দান্ত৷ ২০১৫ বিশ্বকাপের সেই মহা আলোচিত কোয়ার্টার ফাইনালে ১৩৭ রান রোহিতের৷ ২০১৭ চ্যাম্পিয়ন্স ট্রফির সেমিফাইনালে তাঁর অপরাজিত ১২৩ রানে আয়েশে ম্যাচ জেতে ভারত৷ গত বছর এশিয়া কাপের প্রথম ম্যাচে সেঞ্চুরি পাননি; পাওয়ার তেমন সুযোগ ছিল না বলেই৷ বাংলাদেশের ১৭৩ রান টপকে ভারতের জয়ের সময় এই ওপেনার অপরাজিত ৮৩ রানে৷ ফাইনালে তাঁর ৪৮ রানই ‘ব্যর্থতা'৷\nএমন একজনের ক্যাচই কিনা ফেলে দিলেন তামিম!\nসুযোগটা কাজে লাগিয়ে ওপেনিং জুটিতে ভারত তুলে ফেলে ১৮০ রান৷ ৪৫ বলে ফিফটি রোহিতের; তাঁকে দারুণ সঙ্গ দেয়া লোকেশ রাহুল ওই মাইলফলকে পৌঁছান ৫৭ বলে৷ ভারতের দলীয় সেঞ্চুরি ১৭.২ ওভারে৷ বাংলাদেশের নিয়ন্ত্রনহীন বোলিং আর জঘন্য ফিল্ডিংয়ে প্রতিপক্ষের কাজটি হয়ে যায় সহজ৷ ২৯তম ওভারের শেষ বলে এক রান নিয়ে ৯০ বলে ওয়ানডে ক্যারিয়ারের ২৬তম সেঞ্চুরি হয়ে যায় রোহিতের৷ বাংলাদেশের জন্য অশনি সংকেত ক্রমাগত বাজতে থাকে যেন পাগলাঘণ্টির মতো৷\nসেঞ্চুরি করার পর রোহিত যে আরো ভয়ঙ্কর! ওয়ানডেতে তিনটি ডাবল সেঞ্চুরি ও সাতটি দেড়শ পেরোনো ইনিংস সে সাক্ষ্যই দেয়৷\nবাংলাদেশের জন্য মন্দের ভালো এই যে, এবার তা হয়নি৷ সেঞ্চুরির পরপরই সৌম্য সরকারের বলে লিটন দাসের ক্যাচে প্যাভিলিয়নে ফেরেন রোহিত (১০৪)৷ তিন ওভার পর রাহুলকে (৭৭) মুশফিকুর রহিমের ক্যাচ বানান রুবেল হোসেন৷ দুই সেট ব্যাটসম্যানকে হারিয়ে যদি ম্যাচে ফেরার প্রতিশ্রুতি দেয় বাংলাদেশ, তাহলে এর পূর্ণতায় প্রবল প্রত্যাবর্তন ৩৯তম ওভারে৷ সেখানে জাদুকরী তিন বলের মধ্যে বিরাট কোহলি (২৬) ও হার্দিক পান্ডিয়াকে (০) আউট করেন মুস্তাফিজুর রহমান৷\nশেষ দিকে তাই ভারতীয় ইনিংস প্রত্যাশিত গতি পায়নি৷ হাতে ছয় উইকেট নিয়েও শেষ ১০ ওভারে ৬৩ রানের বেশি করতে পারেনি দলটি৷ যে ইনিংসটি অন্তত সাড়ে তিনশ পেরোনোর কথা, তা থেমে যায় ৯ উইকেটে ৩১৪ রানে৷ সাকিবের আশ্চর্য নিয়ন্ত্রণ, মুস্তাফিজের বিষাক্ত কাটার- সবই যেন ফেরে শেষ ১০ ওভারে৷ সবচেয়ে বেশি মুস্তাফিজের নিজেতে ফেরা৷ ৪৮তম ওভারে দীনেশ কার্তিককে আউট করেন; ইনিংসের শেষ ওভারে আরো দুই শিকারে পাঁচ উইকেটের কীর্তি৷\n২০১৫ সালে নিজের অভিষেক ওয়ানডেতে পাঁচ উইকেট নিয়েছিলেন মুস্তাফিজ; পরের খেলায় ছয় উইকেট৷ ভারতের বিপক্ষে ওই দুই ম্যাচেই বিজয়ী দলের নাম বাংলাদেশ৷ পরের চার বছরে তিন ফরম্যাট মিলিয়ে ১১ ম্যাচে হেরেছে তারা৷ মুস্তাফিজের আবার পাঁচ শিকারের কীর্তির দিনে জয়ের রোদ্দুর ছিনিয়ে আনতে পারবে বাংলাদেশ?\nবিশ্বকাপে টিকে থাকার জন্য সেটি যে বড্ড জরুরি!\nঅস্ট্রেলিয়ার কাছে পরাজয়ে কঠিন হয়ে গেছে বাংলাদেশের শেষ চারের স্বপ্ন৷ জটিল হিসেব নিকেশের বেড়াজালে, তবুও কোথাও জ্বলছে আশার বাতি৷ (21.06.2019)\nকি-ওয়ার্ডস বিশ্বকাপ ক্রিকেট, বাংলাদেশ, রোহিত, উইকেট, ভারত, মুশফিকুর রহিম, ক্রিকেট, নোমান মোহাম্মদ


এ কেমন ঈদ | ইউনিভার্সাল ২৪ নিউজ\n২৪ মে, ২০২০, ১০:৩০ অপরাহ্ণ মত-দ্বিমত / শীর্ষ-খবর প্রিন্ট করুন\nঈদ! সরু একফালি ঈদের চাঁদ দেখতে কেউ এবার হুড়মুড় করে ছাঁদে ওঠেনি, মসজিদের মিনারে ঘোষণা দেয়নি রাহাবার-মুয়াজ্জিন। বাতাসে আতরের সুগন্ধ ভাসছে না, রোজা শেষ হবার সাথে সাথেই কবি নজরুলের হৃদয় দোলানো ‘ও মন রমজানের ঐ রোজার শেষে’– কোরাসের মুর্ছনা নেই। টিভিতে সুরের ঝলকানি নেই, স্ক্রলে ঈদ জামাত কখন কোথায় হবে, সেই ঘোষণা নেই।\nএর বদলে শুধুই ক্ষণে ক্ষণে ঘোষণা আর প্রেসনোট ; যাবেন না, করবেন না, ঘুরবেন না–ইত্যাদি জাতীয় বিধি নিষেধ! ঈদ এবার এসেছে COVID-19 এর ভয়ে, আতংকে আর অস্থিরতায়। কোথাও আতর-জাফরানের মৌ মৌ গন্ধ নেই, মেহেদীর হাত রাঙানোর উৎসব নেই। এবার পাড়া মহল্লায় দুরন্ত বালকদের আতশবাজির শব্দ পর্যন্ত হয়নি।\nপবিত্র রমজান জুড়ে মসজিদে তারাবীর গমগম আওয়াজ শোনা হয়নি, হাফেজের সুললিত কণ্ঠে খতম হয়নি। বিশ্বব্যাপী ত্রাস ছড়ানো করোনা ভাইরাস এর মৃত্যু ভয় জেঁকে বসেছে মিন্দানাও থেকে সিসিলি দ্বীপপুঞ্জে; কা’বা শরীফ থেকে বাইতুল মুকাদ্দাস হয়ে ইস্ট লন্ডন থেকে বায়তুল মোকাররম পর্যন্ত। ঈদ আসলেও পাঞ্জাবী, থ্রি পিস, শাড়ী জুতো কেনার বায়না ধরেনি শিশু, তরুণ কিংবা গৃহবধুরা।\nএবার বিক্রেতা আর সেলস কর্মীদের ফেকাসে মুখ দেখলে সত্যি কান্না পেয়েছে অনেকের। বাবুবাজার থেকে খাতুনগঞ্জ, বারোবাজার থেকে সুনামগঞ্জ সবখানে ক্রেতার চেয়ে পুলিশ বেশী, খুশীর চেয়ে বিষাদের কালো ছায়া অনেক দুর বিস্তৃত। ঈদে কচকচে নতুন টাকা ছাপা আর বিতরণের চাপ নেই, পাওয়ার আশাও নেই শিশুদের। সেমাই, কিসমিস বাদাম, চিকন চালের এবার কোন কদর নেই।\nচাঁদ রাতে চাঁদনী চকেও নিকষ কালো নিস্তব্ধতা। জামা-কাপড়, সালোয়ার বিক্রেতাদের হাকডাক, ক্রেতাদের দাম-দর, উবার চালকদের ছুটোছুটি, আদুরে সন্তানের বায়না মেটাতে এ দোকানে সে দোকানে ভিড় ঠেলা-ঠেলীর মজা মাটি হয়ে গেছে। করোনার ত্রাসে বিশ্বব্যাপী ‘ঈদ মোবারক’ কোন মতে বেঁচে আছে মার্ক জাকার বার্গের ফেসবুক আর ম্যাসেঞ্জার কিংবা টুইটার আর হোয়াটস এপে।\nঈদ মাটি হয়ে গেছে ঘাম ঝরানো রিক্সাওয়ালা, বাস শ্রমিক, বড়লোকের বাড়ী বানানো নির্মাণ শ্রমিক, বিবি-সাহেবার কাজের বুয়া কিংবা রাস্তার পাশে ঠেলা ধাক্কা খেয়ে জীবন চালানো ফুটপথ যোদ্ধা-সবার। তেজ ওয়ালা বড় সাহেবের ‘হ্যালো ঈদ মুবারক’ কণ্ঠ খুব ই ক্ষীন শোনা যাচ্ছে৷ খাসীর রেজালা, গরুর দোপায়া কিংবা দুম্বার কিমা খাওয়া বড় লোকদের বেশী খাতির এখন হার্ট সার্জন আর সাদা সবুজ মাস্ক পরা ফ্রন্ট ফাইটার ডাক্তার সাহেব কিংবা আইসিইউ থাকা হাসপাতালের সাথে।\nকারণ কখন কি হয় বলা যায় না! এবার পবিত্র ঈদুল ফিতরে পেস্তা বাদামের চেয়ে মাস্কের কদর বেশী, আতর সুগন্ধীর চেয়ে সার্ফ এক্সেল আর স্যাভলনের গুরুত্ব অনেক। ঈদ-উল-ফিতর এ গ্রামের বাড়িতে বৃদ্ধা মায়ের মুখ আর খুনখুনে দাদুর হাসিমাখা চেহারাটা দেখার জন্য প্রতিবারের মত কমলাপুর কিংবা গাবতলীতে কোটি যাত্রীর সেই চির ‘রাত জাগানিয়া’ দীর্ঘ লাইন চোখে পড়েনি এবার।\nজীবনের ঝুঁকি নিয়ে কিংবা পুলিশের পিটুনি খেয়েও যারা ঢাকা থেকে রংপুর কিংবা সিলেট থেকে আজমপুর পর্যন্ত মাছের ড্রামে লুকিয়ে ‘ব্লাক মার্চ’ করেছেন, সেসব দুর্ভাগারা মাঝ নদীতেই সারা রাত ভেসে থাকবে কি না, তারও কোন নিশচয়তা নেই। এর পরেও ‘মরি-বাঁচি একসাথে’ ঈদ-যাত্রার জোস কারো পরিবারে যেন আবার মৃত্যুর মত দুঃসংবাদ বয়ে না আনে, স্রস্টার কাছে সেই প্রার্থনা করি।\nঈদ এবার যতটাই মলিন হোক, মৃত আত্মাদের কে প্রভু প্রাশান্তি দাও। করোনায় মৃত, আক্রান্ত, ভীত কিংবা সাহায্যকারী-সকলের প্রতি প্রভু রহম কর। এমন দুঃখের ঈদ যেন মানুষের জীবনে এবার ই শেষ হয়, সেই প্রার্থনা করি, প্রভু।\nলেখক : মো. নূরুজ্জামান, নির্বাহী ম্যাজিস্ট্রেট ও বিভাগীয় ভূ-সম্পত্তি কর্মকর্তা, পশ্চিমাঞ্চল রেলওয়ে\nশতাধিক দরিদ্র পরিবারকে ঈদ উপহার দিলেন আ’লীগ নেত্রী চপলা\nরাজশাহীতে আরও তিনজনের করোনা শনাক্ত


রাম রহিমের ঘর থেকে মহিলা হোস্টেল পর্যন্ত গোপন সুড়ঙ্গ! - ডেইলি সাতক্ষীরা\nHome » রাম রহিমের ঘর থেকে মহিলা হোস্টেল পর্যন্ত গোপন সুড়ঙ্গ!\nসেপ্টে ১০, ২০১৭0মন্তব্য 177 ভিউ\nশনিবার ছিল সিরসার ডেরা সচ্চা সৌদার সদর দফতরে পুলিশি তল্লাশির দ্বিতীয় দিন। এ দিনের তল্লাশিতে আস্ত একটি বিস্ফোরক কারখানার খোঁজ মিলেছে বলে জানিয়েছে পুলিশ। উদ্ধার করা হয়েছে ৮০ কার্টুনের বেশি বিস্ফোরক। তল্লাশি অভিযান শুরুর ঘণ্টা খানেকের মধ্যেই খোঁজ মেলে কারখানাটির।\nপুলিশের প্রাথমিক অনুমান, এখানে বহু দিন ধরে তৈরি করা হত বিস্ফোরক। কারখানাটি সিল করে দেয়া হয়েছে। তদন্তের কাজে লাগানো হয়েছে রুরকি থেকে আসা ফরেন্সিক দলকে। বিস্ফোরকের প্রকৃতি এবং তা কতটা শক্তিশালী সে সব পরীক্ষা করা দেখা হচ্ছে। পাশাপাশি, কারখানায় তৈরি বিস্ফোরক বাইরে বিক্রি করা হত কি না, সে বিষয়টিরও তদন্ত করা হচ্ছে বলে জানিয়েছে পুলিশ।\nপ্রথম দিনের তল্লাশিতে মিলেছিল ১ টাকার নীল, ১০ টাকার কমলা রঙের প্লাস্টিকের কয়েন। মিলেছে ১২০০টা নতুন নোট। বাতিল পাঁচশো-হাজারের ৭০০০টা নোট। পাওয়া গেছে ১৫০০ জোড়া জুতো, তিন হাজারেরও বেশি ডিজাইনার জামাকাপড়!\nবাজেয়াপ্ত করা হয়েছে অজস্র ল্যাপটপ, হার্ড ড্রাইভ। ডেরার সদর দফতরে বহু লাশ পোঁতা রয়েছে বলেও খবর মিলেছে। সে জন্য ইতিমধ্যেই জেসিবি মেশিন এনে মাটি খোঁড়া শুরু করেছে পুলিশ।


ওয়ার্ল্ড এডুকেশন কংগ্রেস পদক পেলেন শিক্ষামন্ত্রী | শ্রীপুর বার্তা\nবাড়ি শিক্ষা ওয়ার্ল্ড এডুকেশন কংগ্রেস পদক পেলেন শিক্ষামন্ত্রী\nওয়ার্ল্ড এডুকেশন কংগ্রেস পদক পেলেন শিক্ষামন্ত্রী\nশিক্ষামন্ত্রী নুরুল ইসলাম নাহিদ বৃহস্পতিবার ভারতের মুম্বাইয়ে ওয়ার্ল্ড এডুকেশন কংগ্রেস গ্লোবাল অ্যাওয়ার্ড গ্রহণ করেছেন। দু’দিনব্যাপী ষষ্ঠ ওয়ার্ল্ড এডুকেশন কংগ্রেস চলাকালে এ অ্যাওয়ার্ড প্রদান করা হয় মুম্বাইয়ের তাজ হোটেলে। এ বছর মে মাসে তাকে এবারের অ্যাওয়ার্ডের জন্য মনোনীত করে ওয়ার্ল্ড এডুকেশন কংগ্রেস। শিক্ষাক্ষেত্রে অসামান্য অবদান, অন্যদের জীবনের জন্য ব্যতিক্রমী উদ্যোগ গ্রহণ এবং সামাজিক পরিবর্তনে ইতিবাচক অবদানের স্বীকৃতি হিসেবে এ পুরস্কার পান তিনি। দেশে ও আন্তর্জাতিক ক্ষেত্রে তার বিভিন্ন অর্জনও মূল্যায়ন করা হয়।\nপুরস্কার প্রদান অনুষ্ঠানে অন্তর্দিশার প্রেসিডেন্ট প্রফেসর ইন্দিরা পারিখ, ওয়ার্ল্ড সিএসআর কংগ্রেসের প্রতিষ্ঠাতা ড. আর এল ভাটিয়া এবং কিওমানিভান ফিমাহাসে বক্তব্য রাখেন।\nপুরস্কার প্রদান অনুষ্ঠানে শিক্ষামন্ত্রী বাংলাদেশে শিক্ষাক্ষেত্রে বিভিন্ন পরিবর্তনে তার অভিজ্ঞতা তুলে ধরেন। তিনি বলেন, ‘বাংলাদেশে প্রাক-প্রাথমিক থেকে নবম শ্রেণি পর্যন্ত প্রতিটি শিক্ষার্থীর হাতে বছরের প্রথম দিনেই বই তুলে দেওয়া হচ্ছে। মাধ্যমিক পর্যায় পর্যন্ত জেন্ডার সমতা অর্জন সম্ভব হয়েছে। ঝরে পড়ার হার অনেক কমেছে। সব শিশুকে স্কুলে নিয়ে আসা এবং জেন্ডার সমতার ক্ষেত্রে আমাদের অর্জন উল্লেখযোগ্য। নারীশিক্ষায় অগ্রগতি ইতিবাচক সামাজিক পরিবর্তনে ভূমিকা রাখছে।’\nএর আগে শিক্ষামন্ত্রী নুরুল ইসলাম নাহিদ তাজ হোটেলে ষষ্ঠ ওয়ার্ল্ড এডুকেশন কংগ্রেসের উদ্বোধন করেন। প্রদীপ জ্বালিয়ে দু’দিনব্যাপী এই কংগ্রেসের সূচনা করেন তিনি। এ সময় তার পাশে বিভিন্ন দেশের মন্ত্রী, শিক্ষাবিদ ও শিক্ষকরা উপস্থিত ছিলেন।\nষষ্ঠ ওয়ার্ল্ড এডুকেশন কংগ্রেসের প্রথম দিনে গতকাল প্যানেল আলোচনায় অংশ নেন বিভিন্ন দেশের শিক্ষামন্ত্রী ও শিক্ষাবিদগণ। শিক্ষামন্ত্রী নুরুল ইসলাম নাহিদ প্যানেল আলোচনায় অংশগ্রহণকারী তিনজন শ্রেষ্ঠ প্যানেলিস্ট অস্ট্রিয়া, ইন্দোনেশিয়া ও মালয়েশিয়ার শিক্ষামন্ত্রীকে পুরস্কার তুলে দেন।\nশুক্রবার সকালে দেশে ফিরলে হজরত শাহজালাল আন্তর্জাতিক বিমানবন্দরের ভিআইপি লাউঞ্জে মন্ত্রণালয়ের কর্মকর্তারা ফুলেল শুভেচ্ছা জানান শিক্ষামন্ত্রীকে। এ সময় উপস্থিত ছিলেন মাধ্যমিক ও উচ্চশিক্ষা বিভাগের সচিব মো. সোহরাব হোসাইন এবং কারিগরি ও মাদ্রাসা বিভাগের সচিব মো. আলমগীর। এ ছাড়া ছিলেন মাধ্যমিক ও উচ্চশিক্ষা বিভাগের অতিরিক্ত সচিব ড. অরুণা বিশ্বাস ও চৌধুরী মুফাদ আহমেদ, কারিগরি ও মাদ্রাসা বিভাগের অতিরিক্ত সচিব এ কে এম জাকির হোসেন ভুঞা ও অশোক কুমার বিশ্বাসসহ মন্ত্রণালয়ের ঊর্ধ্বতন কর্মকর্তারা। শিক্ষা মন্ত্রণালয়ের অধীন বিভিন্ন দপ্তর ও সংস্থার প্রধানরাও উপস্থিত ছিলেন।\nপূর্ববর্তী নিবন্ধ‘মিস ইউনিভার্স’ হলেন আফ্রিকার সুন্দরী নেল-পিটার্স


পরীক্ষা স্থগিতের আবেদন পরীক্ষার্থী-অভিভাবকদের\nআপডেট: ২০২১-০৪-০১ , ১০:১৮ এএম\n৩৭টি সরকারি মেডিকেল কলেজে এমবিবিএস কোর্সের প্রথম বর্ষের ভর্তি পরীক্ষায় এবছর রেকর্ডসংখ্যক পরীক্ষার্থী- ১ লাখ ২২ হাজার ৮৭৪ জন। ২এপ্রিল শুক্রবার বসবে ভর্তি পরীক্ষায়।দেশের করোনা পরিস্থিতি ক্রমশ অবনতি হচ্ছে। প্রতিদিনই রেকর্ড সংখ্যক রোগী শনাক্ত এবং মৃত্যু হচ্ছে। এমন পরিস্থিতে ২এপ্রিল মেডিকেল ভর্তি পরীক্ষা স্থগিতের আবেদন পরীক্ষার্থী এবং অভিভাবকদের। তবে বিএমএ সভাপতি জানিয়েছেন, পরীক্ষা পেছানোর সুযোগ নেই ।\nএদিকে, টানা তিনদিন ধরে শনাক্তের সংখ্যা পাঁচ হাজারের উপরে। নমুনা পরীক্ষা বিবেচনায় গেল ২৪ ঘণ্টায় শনাক্তের হার ১৯ দশমিক নয় শূন্য শতাংশ।\nএমন পরিস্থিতিতে ভর্তি পরীক্ষা নিয়ে মিশ্র প্রতিক্রিয়া জানিয়েছেন শিক্ষার্থীরা। কেউ কেউ ভর্তি পরীক্ষার পক্ষে মত দিলেও, অধিকাংশ শিক্ষার্থীই উচ্চ সংক্রমণ ঝুকির মধ্যে পরীক্ষায় বসতে নারাজ। তারা বলেন, এই সময়ে পরীক্ষা গ্রহণের ফলে যদি কারো মাঝে সংক্রমণ দেখা দেয় তবে তার দায় কে নেবে। একইসঙ্গে যারা বর্তমানে সংক্রমিত আছেন ও যাদের শ্বাসকষ্ট আছে তারা কি আদৌ স্বাস্থ্যবিধি মেনে আইসোলেশন কেন্দ্রে পরীক্ষা দিতে পারবেন?\nযেসব পরীক্ষার্থী বর্তমানে পজিটিভ এবং যাদের শ্বাসকষ্ট আছে তারা কিভাবে পরীক্ষায় অংশ নেবে ? স্বাস্থ্যবিধি নিশ্চিত করে ভর্তি পরীক্ষা নেয়া কতোটা সম্ভব, সংশয় এবং উদ্বেগ অভিভাবকদের। অভিভাবকরা বলেন, আমরা প্রতিদিন দেখছি দেশে সংক্রমণ বাড়ছে। একইসঙ্গে ঢাকাতে আইসিইউর জন্য হাহাকার চলছে। এমন অবস্থায় আসলে যদি কেউ আক্রান্ত হয় তবে তার চিকিৎসার দায় ভার কে নেবে?\nএদিকে, বাংলাদেশ মেডিকেল অ্যাসোসিয়েশনের সভাপতি ডা. মোস্তফা জালাল মহিউদ্দিন জানান, পরীক্ষা পেছানোর কোন সুযোগ নেই। করোনায় পরিস্থিতির অবনতির মধ্যে সশরীরে পরীক্ষায় অংশগ্রহণ নিয়ে অস্তস্তি কাটছে না শিক্ষার্থী, অভিভাবকদের।\nবুধবার (৩১ মার্চ) পরীক্ষার্থীদের কেন্দ্রে প্রবেশ নিয়ে জরুরি নির্দেশনা দিয়েছে স্বাস্থ্য শিক্ষা অধিদপ্তর। নির্দেশনায় বলা হয়েছে, সকাল ৮টার মধ্যে পরীক্ষার্থীদের কেন্দ্রে প্রবেশ করতে হবে। সকাল সাড়ে ৯টায় কেন্দ্রের প্রধান ফটক বন্ধ হয়ে যাবে।\nনির্দেশনায় আরও বলা হয়, আগামী ২ এপ্রিল যথাযথ স্বাস্থ্যবিধি অনুসরণ করে ২০২০-২১ শিক্ষাবর্ষের মেডিকেল ভর্তি পরীক্ষা অনুষ্ঠিত হবে। শিক্ষার্থীদের সুবিধার কথা বিবেচনা করে সকাল ৮টার মধ্যে তাদের পরীক্ষা কেন্দ্রে উপস্থিত হতে হবে। ৯টা ৩০ মিনিটে পরীক্ষা কেন্দ্রের প্রধান ফটক বন্ধ হয়ে যাবে। সাড়ে ৯টার পর কোনও শিক্ষার্থীকে পরীক্ষা কেন্দ্রে প্রবেশ করতে দেওয়া হবে না।\nআগামী ২ এপ্রিল দেশের ৩৭টি সরকারি মেডিকেল কলেজে এমবিবিএস কোর্সের প্রথম বর্ষের (২০২০-২১ শিক্ষাবর্ষ) ভর্তি পরীক্ষায় রেকর্ডসংখ্যক মোট ১ লাখ ২২ হাজার ৮৭৪ জন পরীক্ষার্থী অংশগ্রহণ করছেন। ২০১৯-২০২০ শিক্ষাবর্ষে এই সংখ্যা ছিল ৭২ হাজারেরও বেশি। এই শিক্ষাবর্ষে সারাদেশের ২৭টি ভেন্যুতে ভর্তি পরীক্ষা গ্রহণ করা হয়। কিন্তু এ বছর পরীক্ষার্থীর সংখ্যা বেশি হওয়ায় ও কোভিড-১৯ সংক্রমণ পরিস্থিতি বিবেচনায় নিয়ে সবার স্বাস্থ্য সুরক্ষা নিশ্চিত করতে কেন্দ্র সংখ্যা ১৯টি এবং ভেন্যু সংখ্যা ৫৫টি করা হয়েছে।


জান্নাত জাহান্নাম নিয়ে আল্লাহর সঙ্গে জিবরাঈল আ. এর কথোপকথন | :: Daily Sylheter Dak ::\nপ্রকাশনার সময়ঃ মে ১৮, ২০১৬ ২:০১ অপরাহ্ন পঠিত হয়েছেঃ ৬৭৭ বার\nওমর শাহ : জান্নাত কেমন? জাহান্নাম কেমন? কোনো মানুষের পক্ষে এর সঠিক কল্পনা করা সম্ভব নয়। যতটুকু বর্ণনা কুরআন হাদিসে এসেছে তা থেকে ধারণা পাওয়া যায় মাত্র। হযরত আবু হুরায়রা রা. থেকে বর্ণিত, রাসুল সা. বলেছেন, ‘আল্লাহপাক যখন জান্নাত সৃষ্টি করেছেন, তখন জিবরাঈল আ. কে বললেন, যাও জান্নাত দেখে এসো। তিনি গিয়ে জান্নাত ও জান্নাতবাসীদের জন্য যেসব জিনিস আল্লাহপাক তৈরি করে রেখেছেন তা দেখে এসে বললেন, হে আমার রব! তোমার ইজ্জতের কসম, যে কেউ জান্নাতের অবস্থা সম্পর্কে শুনবে, সে অবশ্যই তাতে প্রবেশ করবে। (অর্থাৎ প্রবেশের আশা করবে)।\nঅতঃপর আল্লাহপাক জান্নাতের চারপাশ কষ্টদায়ক বস্তুসমূহ দ্বারা বেষ্টন করে দিলেন। এবং পুনরায় জিবরাঈল আ. কে বললেন, হে জিবরাঈল! আবার যাও এবং পুনরায় জান্নাতকে দেখে এসো। তিনি গিয়ে তা দেখে এসে বললেন, হে আমার রব! এখন ওখানে যা কিছু দেখলাম, তার প্রবেশপথ যে কষ্টকর, আমার আশঙ্কা হচ্ছে যে, একজন ব্যক্তিও জান্নাতে প্রবেশ করবে না।\nরাসুল সা. বলেন, অতঃপর আল্লাহপাক জাহান্নাম সৃষ্টি করে জিবরাঈল আ. কে বললেন, হে জিবরাঈল যাও জাহান্নাম দেখে এসো। তিনি জাহান্নামকে দেখে এসে বলবেন, হে আল্লাহ! তোমার ইজ্জতের কসম, যে কেউ এ জাহান্নামের ভয়ঙ্কর অবস্থার কথা শুনবে সে কখনো তাতে প্রবেশ করবে না। (অর্থাৎ এমন কাজ করবে যাতে জাহান্নাম হতে বাঁচতে পারে।) অতঃপর আল্লাহতায়ালা জাহান্নামের চারপাশে প্রবৃত্তির আকর্ষণীয় বস্তু দ্বারা বেষ্টন করে পুনরায় জিবরাঈল আ. কে বললেন, আবার যাও এবং দ্বিতীয়বার জাহান্নাম দেখে এসো। তিনি আবার জাহান্নাম দেখতে যাবেন। এবার জাহান্নাম দেখে এসে বলবেন, হে আল্লাহ! তোমার ইজ্জতের কসম করে বলছি, আমার আশঙ্কা হচ্ছে যে, একজন লোকও তাতে প্রবেশ করা ব্যতীত বাকি থাকবে না।’\nসূত্র : মেশকাত, তিরমিজি, আবু দাউদ ও নাসায়ী\n৩ ঘণ্টা কুমিরের সঙ্গে যুদ্ধ


ইউটিউব চ্যানেল ভ্যারিফাই করার নিয়ম\nইউটিউব চ্যানেল ভ্যারিফাই করার নিয়ম\nচ্যানেল তৈরির করার পর, অতি গুরুত্বপূর্ণ করণীয় কাজটি হলো চ্যানেল ভ্যারিফাই করা। কেননা আপনার চ্যানেলটি যদি verify করা না হয় তবে সেখানে ১৫ মিনিটের বেশি লম্বা ভিডিও আপলোড করতে পারবেন না এবং পরবর্তীতে চ্যানেল থেকে আয় করার জন্য চ্যানেল মনিটাইজ করতে পারবেন না। তাছাড়া লাইভ স্ট্রিমিং এবং কাস্টম থাম্বনাইলস লাগাতেও চ্যানেল ভ্যারিফাই করা জরুরি।\nতাই শুরুতেই মোবাইল নাম্বার দিয়ে চ্যানেল Verify করে নিতে হয়। চ্যানেল Verify করতে প্রথমে আপনার চ্যানেলের Settings অপশনে ক্লিক করুন। এরপর আপনার সামনে একটি পেইজ ওপেন হবে যেখানে Channel Status and Features নামে একটি অপশন দেয়া থাকবে।\nএবার সেই অপশনটিতে ক্লিক করা হলে চ্যানেল ভ্যারিফাই করার অপশনটি দেখতে পাবেন। এখন “Verify” অপশনটিতে ক্লিক করার পর ইউটিউব আপনাকে কিছু তথ্য দিতে বলবে। সেখানে আপনার দেশ সিলেক্ট করে আপনার মোবাইল নাম্বারটি বসিয়ে দিতে হবে। এরপর আপনার ঐ নাম্বারে একটি কোড সম্বলিত এসএমএস পাঠানো হবে। এখন ঐ কোডটি নির্দিষ্ট স্থানে বসিয়ে Submit অপশনে ক্লিক করতে হবে। এটি সাবমিট হয়ে গেলেই আপনার চ্যানেলটি ভ্যারিফাই হয়ে যাবে এবং যেকোনো ধরনের ভিডিও আপনি আপনার চ্যানেলে আপলোড করতে পারবেন।\nইউটিউব চ্যানেল সেটিং\nইউটিউব কমিউনিটি গাইডলাইন\nইউটিউব চ্যানেল খোলা এবং ভ্যারিফাই করা হয়ে গেলে এ পর্যায়ে সবচেয়ে গুরুত্বপূর্ণ কাজটি হলো Channel Settings. আপনি যদি আপনার চ্যানেল এর সাহায্যে টাকা ইনকাম করতে চান তবে সেক্ষেত্রে চ্যানেলে প্রফেশনাল লুক আনা অত্যন্ত জরুরি। এর জন্য চ্যানেলের সেটিংসগুলোকে সম্পূর্ণ করা আবশ্যক। তো চলুন জেনে নেই কিভাবে ইউটিউব চ্যানেল সেটিং করবেন।\nপ্রথমে, আপনার YouTube Dashboard এ প্রবেশ করুন।\nএরপর ড্যাশবোর্ডের বাঁদিকে Settings অপশনটি দেখতে পাবেন। অপশনটিতে ক্লিক করুন।\nএখন একটি পপআপ উইন্ডোর মধ্যে সেটিং এর বিভিন্ন অপশনগুলো ওপেন হবে । এখন সেই সেটিংগুলো আপনার প্রয়োজন মত পরিবর্তন করে নিন। অপশনগুলো হলো:\nএখানে সর্বপ্রথম অপশনটি হলো General. এটিতে Default Unit Currency দেয়া থাকবে। এখান থেকে US Dollar সিলেক্ট করে দিন।\nএক্ষেত্রে দ্বিতীয় অপশনটি হলো Channel. এই অপশনটিতে ক্লিক করলে আপনি আরও কিছু সাব অপশন দেখতে পাবেন। যেমন:\nBasic Info: এখানে প্রথম অপশনটি হলো Basic Info. এখানে আপনার চ্যানেলের নাম এবং কোন কোন দেশের ভিউয়ারকে আপনি এই চ্যানেল দেখাতে চান সেগুলো ফিল আপ করে কনফার্ম করে দিন। পাশাপাশি চ্যানেলের ক্যাটাগরি অনুযায়ী কিছু Keywords Add করে দিন। এরপর এগুলো সেভ (Save) করে দিন।\nসেরা ১০ জন ইউটিউবার এবং তাদের বর্তমান আয়\nAdvanced Settings: এইবার এই অপশনে প্রবেশ করুন। যদি আপনার চ্যানেলে প্রফেশনাল লুক আনতে চান তবে এখান থেকে কিছু সেটিং পরিবর্তন করা খুবই জরুরি।\nএ পর্যায় প্রথমে আপনি যদি আপনার চ্যানেলটি বাচ্চাদের জন্য সিলেক্ট করতে চান তবে “Yes” এবং না চাইলে “No” বাটনে ক্লিক করুন। এরপর আপনি যদি আপনার চ্যানেলের ভিডিওগুলোতে Auto Generated Captions বা Subtitles এড করতে চান তবে সেটি ছোট বক্সে সিলেক্ট করে দিন। এবার আপনি যদি আপনার চ্যানেলের Subscriber এর সংখ্যা শো করতে চান তবে সিটিও অন করে দিন। নতুবা অপশনটি অন করা হতে বিরত থাকতে পারেন।\nManage Your YouTube Account: এই অপশনটির মাধ্যমে চ্যানেলের আ্যাডমিনের বিভিন্ন সেটিংস পরিবর্তন করতে পারবেন।\nRemove YouTube Content: এই অপশনটির সাহায্যে আপনি আপনার আপলোড করা ভিডিও এবং Playlist গুলো ডিলট করে মুছে ফেলতে পারবেন।\nAdvanced: এই অংশে আপনার কোনো ওয়েবসাইট থাকলে সেটি এড করতে পারবেন।\n৩. Upload Defaults\nএই অপশনটি মূলত আপনার চ্যানেলে ভিডিও আপলোড করার পর সেগুলোর Defaul সেটিং হয়ে থাকার জন্য। এখানে আপনি যে সাব অপশনগুলো দেখতে পাবেন-\nTitle: এই অংশে চ্যানেলে ভিডিও আপলোড করার জন্য ভিডিওগুলোতে টাইটেল এড করা যায়।\nDescription: এই অপশনটির মাধ্যমে আপনার চ্যানেলে যে ভিডিও গুলো আপলোড করবেন সেগুলোর জন্য প্রয়োজনীয় Description বা বিবরণি ডিফল্ট হিসেবে রাখা যায়। যে কারণে বারবার একই বিবরণি ভিডিওতে এড করতে হয়না।\nVisibility: এই অপশনটির মাধ্যমে আপনি আপনার চ্যানেলের ভিডিও গুলো সরাসরি ভিউয়ারসদেরকে দেখাতে চান নাকি চান না, তা সেট করতে পারবেন।\nTag: এই অংশে চ্যানেলের ধরন অনুযায়ী কিছু Keywords দিয়ে রাখতে পারবেন। যেগুলো ডিফল্ট আকারে জমা থাকবে এবং পরবর্তীতে আপলোডকৃত ভিডিওতে এড হবে।\nএই সেকশনটির মাধ্যমে আপনি আপনার চ্যানেলের ওনারশিপ পরিবর্তন করতে পারবেন। তাছাড়া চ্যানেল Access করার জন্য যদি কাউকে Permission দেওয়া থাকে তবে সেগুলো নিজের ইচ্ছে মত ডিলিট বা পরিবর্তন করে দিতে পারবেন।\nএই সেকশনটিতে প্রবেশ করলে আপনি আরও কিছু অপশন পেয়ে যাবেন যেগুলো আপনার চ্যানেলে প্রফেশনাল লুক আনতে সহায়তা করবে। যেমন-\nModerators: এটি আপনার চ্যানেলের কমেন্ট সেকশনকে ম্যানেজ করতে সাহায্য করবে। যেমন- কমেন্ট সেকশনের কোনো প্রশ্নের instant রিপ্লাই দেওয়া।\nApproved Users: এখানে আপনার চ্যানেলের ভিউয়ারসদের কমেন্ট অটোমেটিক্যালি পাবলিশ হয়ে যাবে।\nHidden Users: এখানে আপনার চ্যানেলের ইউজারস বা ভিউয়ারসদের কমেন্ট ব্লক হয়ে যাবে।\nBlocked Words: এখানে লিখিত Words গুলো কমেন্ট সেকশনে রিভিউ এর জন্য চলে যাবে।\nBlock Links: এটি সিলেক্ট করলে যে সকল কমেন্ট এ URLs থাকবে সেগুলো রিভিউ এ চলে যাবে।\nএটি হলো আপনার চ্যানেল সেটিংস এর সর্বশেষ ধাপ। এখান থেকে শুধুমাত্র Youtube Partner Program Terms গুলো পড়ে নিলেই চলবে।\nযেকোনো অনলাইন প্লাটফর্মে বিচরণ করতে হলে সেখানকার কমিউনিটি গাইডলাইন গুলো মেনে চলা আবশ্যক। ইউটিউবের ক্ষেত্রেও তাই। বিশ্বের এক নাম্বার ভিডিও শেয়ারিং ওয়েবসাইট হিসেবে ইউটিউবের রয়েছে নিজস্ব কিছু কমিউনিটি গাইডলাইন। যেগুলো সঠিকভাবে মেনে চললে আপনি ইউটিউবে বিচরণ করার জন্য উপযুক্ত বলে বিবেচিত হবেন।\nআর্টিকেলের এ পর্যায়ে আমি ইউটিউবের খুবই গুরুত্বপূর্ণ কয়েকটি কমিউনিটি গাইডলাইন তুলে ধরব। যেগুলো একজন ইউটিউব ব্যবহারকারী হিসেবে আপনাকে অবশ্যই মেনে চলতে হবে।\nগোপনীয়তা: এটি ইউটিউবের কমিউনিটি গাইডলাইন গুলোর মধ্যে সবথেকে বেশি গুরুত্বপূর্ণ। এখানে প্রত্যেককে প্রত্যেকের গোপনীয়তা বজায় রেখে চলতে হবে।\nকেউ বা কোনো চ্যানেল যদি কারও ব্যাক্তিগত কোনো সঠিক অথবা ভুল যেকোনো তথ্যই তার অনুমতি কিংবা অযাচিতভাবে পাবলিশ করে এবং সেই ব্যক্তি যদি ঐ চ্যানেলের বিরুদ্ধে ইউটিউবের কাছে Complain করে, তবে ইউটিউব তার বিরুদ্ধে প্রয়োজনীয় পদক্ষেপ নিতে বাধ্য হবে। ভিডিও সরিয়ে নেয়ার পাশাপাশি প্রয়োজনীয় প্রমাণ ও ডকুমেন্টস এর ভিত্তিতে তাঁরা চ্যানেলটিও ইউটিউব থেকে ব্যান করে দিতে পারে।\nস্প্যাম: ভিডিওর মধ্যে যে কোনো ধরনের স্প্যাম ইউটিউব গ্রহণ করবে না। Spam বলতে এখানে বোঝানো হয়েছে শুধুমাত্র ভিডিওর ভিউ বাড়ানোর জন্য ভিডিওর টাইটেল, মেটা ডেসক্রিপশন অথবা থাম্বনাইলের মধ্যে এমন কোনো তথ্য বা ছবি এড করা, যার সঙ্গে ভিডিওর কোনো মিল বা সংশ্লিষ্টতা নেই।\nক্ষতিকারক বা বিপজ্জনক কন্টেন্ট: আপনি ইউটিউবে এমন কোনো কন্টেন্ট বা ভিডিও পাবলিশ করতে পারবেন না যেগুলো সাধারণত ভিউয়ার্সদের জন্য ক্ষতিকারক বা বিপজ্জনক হতে পারে। অর্থাৎ এমন কোনো ভয়ানক দৃশ্য বা ছবি অথবা মানুষের জন্য ক্ষতিকারক কোনো তথ্য ভিডিওতে তুলে ধরা যাবেনা যেগুলোর দ্বারা একজন ভিউয়ার বিভ্রান্ত হতে পারে।\nমাত্রাতিরিক্ত নগ্নতা বা যৌনতা: ইউটিউব এমন কোনো ভিডিও সাপোর্ট করবে না যেখানে মাত্রাতিরিক্ত নগ্নতা বা যৌনতা প্রদর্শিত হয় বা এ ব্যাপারে উদ্দীপিত করে। সুতরাং এমন কোনো ভিডিও আপলোড করা হতে সর্বদা বিরত থাকতে হবে।\nকম দামে ভালো ৫ টি ল্যাপটপ Previous post\nইউটিউব কপিরাইট নিয়ম Next post


BYজাগো নিউজ ডেস্ক জাগো নিউজ ডেস্ক প্রকাশিত: ১১:০৯ এএম, ১৬ নভেম্বর ২০১৮\nএকাদশ জাতীয় সংসদ নির্বাচনে অংশ নেয়ার ঘোষণা দিয়ে ইতোমধ্যে মনোনয়ন ফরম কিনেছেন সামাজিক যোগাযোগ মাধ্যমে আকস্মিকভাবে আলোচনায় উঠে আসা বগুড়ার আশরাফুল হোসেন আলম ওরফে হিরো আলম।\nমূলত নিজের তৈরি বিভিন্ন মিউজিক ভিডিও দিয়ে আলোচনায় আসেন হিরো আলম। এ মিউজিক ভিডিওগুলো সামাজিক যোগাযোগ মাধ্যমে ভাইরাল হলে সেগুলো নিয়ে ব্যাপক আকারে ট্রল হতে থাকে। এ থেকেই দেশের গণ্ডি পেরিয়ে বিদেশেও পরিচিতি পেয়ে যান হিরো আলম।\nসামাজিক যোগাযোগমাধ্যমে কয়েক বছর ধরে ব্যাপক আলোচিত হিরো আলমের হঠাৎ করে রাজনীতিতে আসা এবং নির্বাচনে প্রার্থী হওয়ার ঘোষণায় নতুন করে এখন আলোচনায় তিনি।\nতবে সম্প্রতি বেসরকারি একটি টেলিভিশনে হিরো আলমের দেয়া একটি সাক্ষাৎকার বেশ নজর কেড়েছে মানুষের। ওই সাক্ষাৎকারে হিরো আলমের দেয়া বক্তব্য শেয়ার করে এখন তার প্রশংসাও করছেন অনেকে।\nকী বলেলেন হিরো আলম হিরো আলমের মনোনয়ন ফরম কেনার খবর দেশের প্রতিটি গণমাধ্যমেই প্রচার হয়েছে। তার এই মনোনয়ন ফরম কেনা নিয়ে সামাজিক যোগাযোগ মাধ্যমে ব্যাপক হাসি-ঠাট্টা চলেছে।\nএ বিষয়ে তিনি বলছেন, ‘অনেক স্টার-তারকা যদি বলেন আমি এমপি হবো, এইটা হবো, ওইটা হবো, তাদের নিয়ে কিন্তু কারো কোনো মাথা ব্যথা হয় না, হিরো আলম যদি কোনো পদে যায় তাহলে অনেক মানুষের কিন্তু মাথা ব্যথা বেড়ে যায়। হিরো আলম কেন এই পদে যাবে, হিরো আলমের কী আছে.. নেগেটিভ-পজেটিভ কিন্তু অনেক থাকেবেই.. কিন্তু তাদের কথা শুনলে তাহলে তো আমি এমপি হতে পারবো না.. আমি হিরোও হতে পারবো না।\nনিজের দুর্বলতার প্রসঙ্গে তিনি বলেন, আমি কিন্তু একটা দিকেই দুর্বল। আমার চেহারা নেই। আমি হয়তো দেখতে খারাপ। তাছাড়া বড় বড় ক্রিকেটাররা, বড় বড় শিল্পীরা, এই পর্যন্ত আসতে পারে.. তাদের চেহারা সুন্দর বলে এই পর্যন্ত আসতে পারে? আমার চেহারা সুন্দর কম দেখে আমি এই জায়গাতে আসতে পারি না? কিন্তু চেহারা সুন্দর হলে কী হবে তারা প্রতিভাটা দেখাক..\nওই সাক্ষাৎকারে আত্মবিশ্বাসের সাথে হিরো আলম বলেন, আমাকে হিরো আলম কে তৈরি করেছে? আমি নিজে নিজে তৈরি হয়েছি।\nআক্ষেপের সুরে হিরো আলম বলেন, আমাকে যদি কেউ একজন ভালো করে অভিনয় শেখাতো তাহলে আমি ভালো করে অভিনয় শিখতাম, আমার যদি টাকা-পয়সা থাকতো, তাহলে কী করতাম? ভালো মতো আমি লেখাপড়া করতাম।\nঅর্থ-সম্পদ থাকলে লেখাপড়া শিখে শুদ্ধভাবে কথা বলতে পারতেন বলেও দাবি করেন হিরো আলম।\n‘স্বপ্ন দেখা সহজ, বাস্তব করা অনেক কঠিন,’ এমন কথাও বলেন হিরো আলম।\nহিরো আলমের রাজনীতিতে অংশগ্রহণকে অনেকেই ইতিবাচক হিসেবে দেখেছেন। তাদের বক্তব্য, বাংলাদেশের রাজনীতিতে এমন সহজ-সরল মানুষের অংশগ্রহণ প্রয়োজন। কারো কারো কাছে তার বক্তব্য খুবই সাবলীল এবং উপযোগী মনে হয়েছে৷\nঅন্যদিকে, কেউ কেউ বলেছেন, টেলিভিশন বা সামাজিক যোগাযোগ মাধ্যমের জনপ্রিয়তা দিয়ে রাজনীতি হয় না। একজন লিখেছেন, রাজনীতিতে সহজ-সরল মানুষের স্থান নেই।


তারায় ভরা বায়ার্ন তারা খসাতে চায় | খেলাধুলা | DW | 28.07.2013\nএকটা ফুটবল দল এক ম্যাচে সাধারণত দু’জনকে মিডফিল্ডে খেলায়৷ সেখানে একটা দলে যদি ১০ জন আন্তর্জাতিক মানের মিডফিল্ডার থাকে তাহলে তো সমস্যাই! কি বলেন?\nইনজুরির কথা বিবেচনা করে হয়ত বড়জোর চার থেকে পাঁচজন মিডফিল্ডার রাখতে পারে কোনো ক্লাব৷ কিন্তু বায়ার্নে এখন আছেন ১০ জন মিডফিল্ডার৷ অন্যান্য পজিশনেও প্রয়োজনের অতিরিক্ত তারকা খেলোয়াড় এখন বায়ার্নের৷ ফলে অনেক তারকারই হয়ত মরসুমের অধিকাংশ সময় সাইড বেঞ্চে বসে কাটিয়ে দিতে হবে৷ এছাড়া কোচ পেপ গুয়ার্দিওয়ালাকেও পড়তে হবে সমস্যায় – খেলার আগে কাকে রেখে কাকে নামাবেন সে সিদ্ধান্ত নেয়ার ক্ষেত্রে৷\nপ্রতি ম্যাচে এই সমস্যার মুখোমুখি হওয়ার চেয়ে একেবারে একটা কঠিন সিদ্ধান্ত নিয়ে নিতে চাইছেন নতুন কোচ গুয়ার্দিওয়ালা৷ ক্লাবের শীর্ষ কর্মকর্তাদের সঙ্গে বসে খেলোয়াড় সংখ্যা কমানোর সিদ্ধান্ত নেবেন বলে জানিয়েছেন তিনি৷\nইতিমধ্যে স্ট্রাইকার মারিও গোমেজ বায়ার্ন ছেড়ে ফিওরেন্টিনায় পাড়ি জমিয়েছেন৷ বুন্ডেসলিগার আরেক ক্লাব ভল্ফসবুর্গের কাছ থেকে প্রস্তাব এসেছে লুই গুস্তাভোর জন্যও৷ যদিও ব্রাজিলিয়ান গুস্তাভো বলছেন, তিনি জানেন নতুন মরসুমে হয়ত বায়ার্নের হয়ে নিয়মিত খেলতে নামতে পারবেন না, তবুও বায়ার্নেই থাকতে চান তিনি৷ এদিকে প্রিমিয়ার লিগের ক্লাব লিভারপুল হাত বাড়িয়েছে শাকিরির দিকে৷\nতাই কয়েকদিনের মধ্যেই হয়ত জানা যাবে কোন কোন তারকা থাকছেন বায়ার্নে আর কাদের নতুন দল খুঁজতে হবে৷\nকি-ওয়ার্ডস কোচ পেপ গুয়ার্দিওয়ালা, ইনজুরি, বায়ার্ন মিউনিখ, জার্মানি, ফুটবল


দাঁত দিয়ে নখ কাটা দূর করতে প্রয়োজন বাবা-মার সাহায্য | সমাজ সংস্কৃতি | DW | 23.05.2011\nদাঁত দিয়ে নখ কাটা দূর করতে প্রয়োজন বাবা-মার সাহায্য\nএকঘেয়েমি কাটাতে বা চাপের মুখে নিজের অজান্তেই একটি আঙুল মুখের ভেতর দেওয়া৷ তারপর যথারীতি নখ কামড়ানো৷ শিশুদের মধ্যেই দেখা যায় এই বদভ্যাসটি৷ কিন্তু তার প্রতিকার কি?\nবাবা-মার সাহায্য শিশুদের জন্য আবশ্যক\nজার্মানির শ্মালেনব্যার্গ শহরের বিশেষজ্ঞ ক্লাউস ফিশার বলেন, সাধারণত একেবারে শিশু বয়সে কিংবা যে বয়সে বাচ্চারা স্কুলে যাওয়া শুরু করে সেই বয়স থেকে শুরু হয় দাঁত দিয়ে নখ কাটার অভ্যাস৷ আর এই অভ্যাস দূর করার জন্য সবচেয়ে বেশি প্রয়োজন বাবা-মা'র সহযোগিতা৷\nবদঅভ্যাস হিসেবে প্রথমে এর শুরু হলেও ভবিষ্যতে এটি তার নিত্যদিনের আচরণে পরিণত হয়, যা বিভিন্ন ধরণের মন্দ পরিস্থিতির সৃষ্টি করে৷ দাঁত দিয়ে নখ কাটাকে ডাক্তারি ভাষায় বলা হয় ‘ওনিকোফ্যাজিয়া'৷ শব্দটি গ্রিক শব্দ ‘ওনিকো' এবং ‘ফ্যাজিয়া' শব্দদুটোর মিলনে তৈরি৷ আর ‘ওনিকো' এসেছে ‘ওনিক্স' থেকে যার অর্থ আঙুল এবং ‘ফ্যাজিয়া' অর্থ খাওয়া৷\n‘ফেডারেল কনফারেন্স ফর চাইল্ড গাইডেন্স কাউন্সেলিং' এই সমস্যাটি নিয়ে কাজ করছে৷ সাহায্যদাতা খোদ জার্মান পরিবার মন্ত্রণালয়৷ পরিষদের সভাপতি উলরিশ গ্যার্থ বলেন, অনেক ক্ষেত্রেই দেখা যায় নখ কামড়ানো সাময়িক একটা অভ্যাস৷ এবং এটা এমনিতেই দূর হয়ে যায়৷ এখানে এটা একটা গরুত্বপূর্ণ বিষয় যে, শিশুকে নখ কামড়াতে দেখলে প্রথমেই বাবা-মার ভয় পাবার কোনো কারণ নেই৷\nসন্তানের জন্য যথেষ্ট সময় দিতে হবে বাবা-মায়েদের\nশিশুর মধ্যে এই অভ্যাস দেখা দিলে এটা বন্ধ করার জন্য কোনো পদক্ষেপ নেওয়ার আগে বাবা-মা'র উচিত শিশুর আচার-আচরণ একটা নির্দিষ্ট সময় ধরে পর্যবেক্ষণ করা৷ কখন সে নখ কামড়ায়? কতক্ষণ কামড়ায়? এবং কোন অবস্থায় বা পরিবেশে সে এই কাজটি করে? এসব বিষয় পর্যবেক্ষণ করতে হবে৷\nজার্মানির ব্রেমেন শহরের শিশু মনোরোগ বিশেষজ্ঞ এবং সাইকোথেরাপিস্ট কারিন হাউফে বোয়েও বাবা-মাকে এই ব্যাপারে শিশুর আচরণের প্রতি খেয়াল রাখার পরামর্শ দিয়েছেন৷ তিনি বলেন, শিশুর মানসিক অস্থিরতার বহিঃপ্রকাশ ঘটতে পারে দাঁত দিয়ে নখ কাটার মধ্যদিয়ে৷ বুঝতে হবে কোথাও একটা সমস্যা রয়েছে৷ বাবা-মাকেই সেই কারণ খুঁজে বের করতে হবে৷ মনোবিজ্ঞানীরা বলছেন, অনেক শিশু রয়েছে যাদের আত্মবিশ্বাসের অভাবই এই অভ্যাসের কারণ৷ তবে বদঅভ্যাসটি দূর করার জন্য বাবা-মার সমর্থন ও সাহায্য এক্ষেত্রে সবচেয়ে গুরুত্বপূর্ণ বিষয়৷\nকি-ওয়ার্ডস আঙুল, নখ, কামড়ানো, শিশু, বদভ্যাস


Virat Kohli refuses to share screen with Deepika Padukone dgtl-Ebela.in\nনিজস্ব প্রতিবেদন, এবেলা.ইন | ২৩ মার্চ , ২০১৮, ১৩:৩৭:২১ | শেষ আপডেট: ২৩ মার্চ , ২০১৮, ১৯:৪৮:৫৬\nবর্তমানে বিরাট মাঠের একচ্ছত্র সম্রাট। বাইশ গজে বিরাটের রুদ্রমূর্তিকে ভয় পায় না, এমন বোলার বিশ্বে বিরল। মাঠের বাইরে ‘ব্র্যান্ড’ বিরাট ক্রীড়াজগতের অন্যতম বড় ঘটনা।\nবিরাট-দীপিকাকে দেখা যাবে না টিভি-র পর্দায়। — গেটি ইমেজেস ও আইপিএল ওয়েবসাইট\nদীপিকা পাডুকোনে কে সটান ‘না’ বলে দিলেন বিরাট কোহলি! যার জেরে ১১ কোটি টাকা ক্ষতি হল রয়্যাল চ্যালেঞ্জার্স ব্যাঙ্গালোরের। সব মিলিয়ে আইপিএল শুরুর আগেই বিতর্কে জমজমাট ‘ক্রোড়পতি টুর্নামেন্ট’।\nঘটনা খুলে বলা যাক। সর্বভারতীয় এক প্রচারমাধ্যমে প্রকাশিত খবর অনুযায়ী, আরসিবি-র সঙ্গে বিজ্ঞাপনী গাঁটছড়া বাঁধতে চাইছিল ‘গো আইবিবো’ নামের একটি ভ্রমণ সংস্থা। দীপিকা পাডুকোনে সেই সংস্থার ব্র্যান্ড অ্যাম্বাসাডর। ‘গো আইবিবো’-র সেই বিজ্ঞাপনী শ্যুটিং করতে নারাজ বিরাট। কারণ, সেই প্রতিবেদনে বলা হয়েছে, দীপিকা-র সঙ্গে জুটি বেঁধে শ্যুটিংয়ে রাজি নন স্বয়ং বিরাট। যার ফলে স্পনসরশিপ বাবদ প্রায় ১১ কোটি টাকা হারাতে হচ্ছে আরসিবি-কে।\nবিয়ের পরে বদলে গেলেন বিরাট! একেবারে নতুন লুকে সামনে এলেন\nতাহলে কী দীপিকার সঙ্গে বিরাটের সম্পর্ক ভাল নয়? একদমই নয়। কারণ, সর্বভারতীয় মিডিয়ার দাবি, বিরাটের সঙ্গে আরসিবি-র কন্ট্র্যাক্টেই নাকি অন্যতম শর্ত ছিল তিনি কোনও হিরোইনের সঙ্গে স্ক্রিন শেয়ার করতে পারবেন না। এতেই বিধি বাম! আরসিবি-র তরফে রিপ্লাই না পেয়ে পাততাড়ি গুটিয়েছে ভ্রমণ সংস্থাটিও।\nবর্তমানে, বিরাট মাঠের একচ্ছত্র সম্রাট। বাইশ গজে বিরাটের রুদ্রমূর্তিকে ভয় পায় না, এমন বোলার বিশ্বে বিরল। মাঠের বাইরে ‘ব্র্যান্ড’ বিরাট ক্রীড়াজগতের অন্যতম বড় ঘটনা। অন্যদিকে, দীপিকাও রঙিন পর্দায় বাজিমাত করছেন একের পর এক ছবিতে। দুই জগতের দুই তারকার জুটি বাঁধতে না পারার ঘটনায় ক্ষতি হল আরসিবি-রই।


ভাগনা মাছের পোনা উৎপাদনে বাকৃবি গবেষকদের সফলতা – কৃষি ও কৃষকের সংবাদ\nলাইন ব্রিডিং কৌশলের মাধ্যমে দেশীয় সুস্বাদু ভাগনা মাছের পোনা উৎপাদন ও জাত উন্নয়নে সফলতা পেয়েছেন বাংলাদেশ কৃষি বিশ্বদ্যিালয়ের (বাকৃবি) একদল গবেষক। দীর্ঘ তিন বছরের গবেষণায় মাৎস্যজ্ঞিান অনুষদের বায়োলজি অ্যান্ড জেনেটিক্স বিভাগের সহযোগী অধ্যাপক ড. এ.কে. শাকুর আহম্মদ এবং অধ্যাপক ড. মুহাম্মদ গোলাম কাদের খান এ সফলতা অর্জন করেন।\nকৃষি গবেষণা কাউন্সিল ও ন্যাশনাল এগ্রো টেকনোলজি ফেইজ-২ এর আর্থিক সহায়তায় গবেষণাটি সম্পন্ন হয়। বুধবার সকাল সাড়ে ১০টায় অনুষদীয় চেম্বারে আয়োজিত এক সংবাদ সম্মেলনে এসব তথ্য জানানো হয়।\nলাইন ব্রিডিং এমন একটি পদ্ধতি যেখানে একটি মাছকে তার বংশধরদের সঙ্গে ক্রস করানো হয়। ঐতিহ্যগতভাবে একটি পুরুষ মাছকে অনেকগুলো মহিলা মাছের সঙ্গে প্রজনন ঘটানো হয়। লাইন ব্রিডিং প্রোগ্রামের মাধ্যমে বিভিন্ন স্টকের মধ্য থেকে উচ্চ বৈশিষ্ট্যসম্পন্ন ভাগনা মাছ আবিষ্কার করে পরবর্তী জেনারেশনে বংশধরদের মাঝে তাদের জিনগত অবদান বাড়ানো যায়। যা ভাগনা মাছের জাত উন্নয়নে সহায়ক। পাশাপাশি বিভিন্ন লাইনের মধ্যে প্রজনন ঘটিয়ে প্রজাতির মধ্যে জিনগত বৈচিত্রতা রক্ষা করা যায়। ভাগনা মাছের জাত উন্নয়নে লাইন ব্রিডিং একটি অতি প্রয়োজনীয় এবং গুরুত্বপূর্ণ কৌশল।\nভাগনা মাছের বৈজ্ঞানিক নাম (Labeo ariza, Hamilton 1807)। ছোট কার্প জাতীয় মাছগুলোর মধ্যে ভাগনা একটি অন্যতম জনপ্রিয় মাছ। এটি বাংলাদেশ, ভারত, পাকিস্তান, নেপাল, মিয়ানমার ও থাইল্যান্ডে ব্যাপকভাবে বিস্তৃত। বাংলাদেশের আত্রাই, যমুনা, কংস, ও ব্রহ্মপুত্র নদীতে এই মাছটি পাওয়া যায়।\nভাগনা মাছটি বাংলাদেশের বিভিন্ন অঞ্চলে বিভিন্ন নামে পরিচিত। যেমন ভাংগন বাটা, ভাগনা, ভাংগন, ভাগনা বাটা ইত্যাদি। মাছটি আকারে ৩০ সেমি এবং ওজনে প্রায় ৫০০ গ্রাম পর্যন্ত হয়। এরা পুকুরের তলার খাদক। কম বয়সে এরা জুওপ্ল্যাংটন এবং বয়স বাড়ার সঙ্গে সঙ্গে সব খাবারই খায়। বর্তমান মাছটির বাজারমূল্য ৫০০টাকা কেজি।\nভাগনা মাছটি উচ্চ পুষ্টিগুণ সম্পন্ন। এতে প্রচুর পরিমাণে প্রোটিন, কার্বোহাইড্রেট ও ফ্যাট রয়েছে। তাই এরা খেতে অনেক সুস্বাদু। অতীতকাল থেকেই ভাগনা মাছটি বাংলার মানুষের কাছে একটি স্বাদের মাছ হিসেবেই পরিচিত।\nবর্তমান সময়ে প্রাকৃতিক ও মানবসৃষ্ট কারণে ভাগনা মাছের প্রাকৃতিক আবাসস্থল ধ্বংস হয়ে যাচ্ছে। প্রাকৃতিক উৎস থেকে অধিক পরিমাণে আহরণ, বাসস্থান ধ্বংস এবং ইকোলজিক্যাল পরিবর্তনের কারণে এই মাছটি এখন প্রায় বিলুপ্তির পথে।\nগবেষণায় দেখা গেছে, ভাগনা মাছ ৬০ দিন চাষের পর মাত্র ৩ গ্রাম ওজন লাভ করে। ভাগনার গ্রোথ প্যাটার্ন খুব ধীর প্রকৃতির। প্রাকৃতিক উৎসের ভাগনা মাছের গ্রোথ বদ্ধ উৎসের মাছের চেয়ে ভালো।\nএই গবেষণায় বাংলাদেশের তিনটি নদী আত্রাই (দিনাজপুর), কংস (ময়মনসিংহ) এবং যমুনা (সিরাজগঞ্জ) থেকে প্রাকৃতিক ভাগনা মাছের পোনা জেলেদের মাধ্যমে সংগ্রহ করা হয়। নিয়ন্ত্রিত পরিবেশে তাদেরকে লালন পালন করে গোনাডাল ম্যাচুরেশনকে ত্বরান্বিত করা হয়। এরপর লাইন ব্রিডিংয়ের মাধ্যমে ভাগনা মাছের উচ্চ গুণাগুণ সম্পন্ন পোনা উৎপাদন করা হয়। গবেষণায় ৬টি লাইন তৈরি করা হয়। এরমধ্যে লাইন-৪ (কংস ও আত্রাই) এর দৈর্ঘ্য ও ওজন সবচেয়ে বেশি পাওযা যায়। বর্তমানে লাইন-৪ থেকেই উন্নতজাতের মা মাছ তৈরি করা হচ্ছে।\nভবিষতে অধিক সংখ্যক পোনা উৎপাদন করে দেশের উন্মুক্ত জলাশয় বিশেষ করে হাওড় অঞ্চলে ছাড়ার পরিকল্পনা আছে। এছাড়া এই চলমান গবেষণা সম্পন্ন হলে প্রশিক্ষণের মাধ্যমে দেশের বিভিন্ন মৎস্য হ্যাচারিতে এ মাছ পৌঁছে দেয়ার পরিকল্পনা রয়েছে বলেও জানান তিনি।\nগবেষকদের সফলত্‌গবেষনাচাষজাগোনিউজ২৪.কমপুকুরপুকুরে মাছ চাষপোনামাছমাছ চাষসফলতাসমন্বিত মাছ চাষ


বাবরি মসজিদ; ২৮ বছর পর রায়ে কেউ দোষী নয় ! | changetv.press\nহোম সংবাদ ২৪ ঘন্টা বাবরি মসজিদ; ২৮ বছর পর রায়ে কেউ দোষী নয় !\nঅক্টোবর ২, ২০২০ স্টাফ রিপোর্টার 0\nঅক্টোবর ২, ২০২০ এবি সিদ্দিক\nবুধবার বাবরি মসজিদ ধ্বংস মামলার রায় বেরোনোর পরেই আমার এক সাংবাদিক বন্ধু ফোন করে বললেন ‘নো ওয়ান কিল্ড জেসিকা’।\n২০১১ সালের জানুয়ারি মাসে মুক্তি পাওয়া হিন্দি ছবির নাম ‘নো ওয়ান কিল্ড জেসিকা’। দিল্লির একটি চাঞ্চল্যকর খুনের ঘটনা নিয়ে তৈরি ছবিটি। ওই ছবির চিত্রনাট্যের মূল বক্তব্য ছিল, খুনের কয়েকজন প্রত্যক্ষদর্শী কীভাবে সহজেই সব ভুলে যান বা সর্বোচ্চ দরদাতাদের কাছে তাদের সাক্ষ্য বিক্রি করতে চান। অর্থাৎ, লোভ ও রাজনৈতিক প্রভাবের কাছে বন্ধক রাখা হয় একটি খুনের সহজ সরল মামলা। যার ফলে বহু মানুষের সামনে ঘটে যাওয়া খুনের অপরাধী শাস্তি পায় না।\nঐতিহাসিক বাবরি মসজিদ ধ্বংস মামলার রায় নিয়ে লেখার শুরুতে একটি হিন্দি ছবির উল্লেখ অনেকের কাছেই অপ্রাসঙ্গিক মনে হতে পারে। কিন্তু বৃহস্পতিবার ভারত বা আন্তর্জাতিক সংবাদমাধ্যমে বাবরি মসজিদ মামলার রায় সম্পর্কিত শিরোনামগুলি যদি আমরা দেখি, তবে সহজেই বোঝা যাবে হিন্দি ছবিটির নামের সঙ্গে বাবরি মসজিদ ধ্বংস মামলায় সিবিআইয়ের বিশেষ আদালতের ২৬শ পৃষ্ঠার রায়ের যোগসূত্রতা।\nবাবরি মসজিদ ধ্বংসের মামলায় ৩২ জন অভিযুক্তই নির্দোষ। লখনউয়ের বিশেষ সিবিআই আদালতের এই রায় ঘোষিত হওয়ার পর কেউ শিরোনাম দিয়েছে ‘নো ওয়ান ডেমোলিশড বাবরি’, কেউ বা লিখেছে ‘নো ওয়ান ফেলড বাবরি’। ২৮ বছর ধরে চলতে থাকা বিতর্কিত মামলার রায়ে জানা গেল, ‘কেউ দোষী নয়’।\nসিবিআই বিশেষ আদালতের বিচারপতি এস কে যাদবের পাঁচ মিনিটের রায়ে মূল পাঁচটি বিষয়ের কথা উল্লেখ করা হয়েছে। প্রথমত, পরিকল্পিতভাবে বাবরি মসজিদ ভাঙা হয়নি। দ্বিতীয়ত, অভিযুক্তদের বিরুদ্ধে যথেষ্ট প্রমাণ নেই। তৃতীয়ত, সিবিআই যে ভিডিও এবং অডিও রেকর্ড পেশ করেছে, তা প্রামাণ্য কিনা জানা যাচ্ছে না। চতুর্থত, সমাজবিরোধীরা মসজিদ ভাঙার চেষ্টা করেছিল। অভিযুক্তরা তাদের থামাতে চেষ্টা করেছিলেন। পঞ্চমত, অডিও ক্যাসেটে কয়েকজনের ভাষণ শোনা যাচ্ছে বটে, কিন্তু কী বলা হয়েছে পরিষ্কার বোঝা যাচ্ছে না।\n১৯৯২-এর ডিসেম্বরে গঠিত লিবেরহান কমিশন ২০০৯ সালে তাদের রিপোর্ট পেশ করে বলেছিল, দীর্ঘ এবং বিশদ পরিকল্পনার ফল এই ধ্বংসকাণ্ড। আরএসএস, বিশ্ব হিন্দু পরিষদের অর্থ জোগাড় করা হয়েছিল, করসেবকদের নামে স্বয়ংসেবকদের হাজির করা হয়েছিল এবং কে কোন কাজ করবে তার বিশদ পূর্বপ্রস্তুতি নেওয়া হয়েছিল। যে হাতিয়ার নিয়ে উপস্থিত হয়েছিল মসজিদ ভাঙার বাহিনি, তা পরিকল্পনা ছাড়া অসম্ভব।\nযেভাবে অতি দ্রুত মসজিদ ভেঙে সেখানে রামলালার মূর্তি স্থাপন করা হয়, তা পরিকল্পনা ছাড়া অসম্ভব। ১৯৯০-এ একবার মসজিদ ভাঙার চেষ্টা হয়েছে। সারা দেশে পরিকল্পিতভাবে ‘মন্দির ওহি বানায়েঙ্গে’ শ্লোগান দিয়ে ধর্মীয় উন্মাদনা তৈরী করা হয়েছে। এসব কোনো কিছুই তথ্যপ্রমাণ হিসাবে বিচারপতির নজরে আসেনি। আর সে কারণেই সিবিআইয়ের বিশেষ আদালতের রায়কে ‘সম্পূর্ণ প্রহসন’ বলে চিহ্নিত করেছেন অন্ধ্রপ্রদেশ হাইকোর্টের অবসরপ্রাপ্ত প্রধান বিচারপতি এম এস লিবারহান।\nতিনি বলেছেন, ‘বাবরি মসজিদ ধ্বংস পূর্বপরিকল্পিত নয় বলে যে ব্যাখ্যা দেওয়া হয়েছে, তা কমিশনের রিপোর্টের সম্পূর্ণ বিরোধী। পুরো পরিকল্পনামাফিক (মসজিদ) ধ্বংস করা হয়েছিল।’ বাবরি মসজিদ ধ্বংসের ঘটনার তদন্তের জন্য ভি পি নরসিংহ রাও সরকারের গঠন করা কমিশনের প্রধান ছিলেন এম এস লিবারহান।\nসিপিআই (এম) পলিটব্যুরো সদস্য মহম্মদ সেলিম আদালতের রায় শোনার পরেই মন্তব্য করেছিলেন, ‘আমরা অবাক হইনি। কারণ দেশের সাংবিধানিক প্রতিষ্ঠানগুলোকে কুক্ষিগত করে সংকীর্ণ রাজনৈতিক ও ধর্মীয় দৃষ্টিভঙ্গিতে এগুলোর দৃষ্টি ঘোলাটে করে দেওয়া হচ্ছে। ক্ষমতাশালীদের তুষ্ট করে যেভাবে অপরাধীদের রেহাই দেওয়া হলো, তাতে আদালত ও সাংবিধানিক প্রতিষ্ঠানগুলোর ওপর থেকে দেশবাসীর ভরসা নষ্ট করে দেওয়া হচ্ছে, আইনের শাসন ধ্বংস করা হচ্ছে।’\nআদালতের এ রায়কে ‘সংবিধানের ভাবধারার’ বিরোধী বলে মন্তব্য করেছে কংগ্রেস। ২০১৯ সালে বাবরি জমি বিতর্ক মামলায় সুপ্রিম কোর্টের পাঁচ বিচারপতির সাংবিধানিক বেঞ্চ ১৯৯২ সালের ৬ ডিসেম্বরের ঘটনাকে ‘আইন লংঘন’ বলে অভিহিত করেছিল। এ দিনের রায় সুপ্রিম কোর্টের সেদিনের মতামতের বিরোধী বলে দাবি কংগ্রেসের।\nকংগ্রেসের দাবি, সিবিআইয়ের বিশেষ আদালতের রায়ের বিপক্ষে আবার উচ্চ আদালতে আবেদন করুক কেন্দ্র ও উত্তরপ্রদেশ সরকার। দলের মুখপাত্র রণদীপ সিং সুরজেওয়ালা বলেছেন, ‘সিবিআইয়ের বিশেষ আদালতের রায় বাবরি মসজিদ ধ্বংস প্রসঙ্গে গত বছর ডিসেম্বরে সুপ্রিম কোর্টের বক্তব্য ও সংবিধানের মূল ভাবধারার বিরোধী।\nসেদিন সুপ্রিম কোর্ট জানিয়েছিল ১৯৯২ সালের ৬ ডিসেম্বর যা হয়েছে তা গুরুতরভাবে আইন-শৃঙ্খলা লঙ্ঘন। কিন্তু তারপরও বিশেষ আদালত সব অভিযুক্তকে বেকসুর খালাস বলে জানিয়েছে। স্পষ্ট যে, এই রায় সর্বোচ্চ আদালতের ব্যাখ্যাকেই চ্যালেঞ্জ জানাচ্ছে।’ তিনি বলেছেন, ‘যে কোনো উপায় ক্ষমতা দখলের জন্য সাম্প্রদায়িক সম্প্রীতি, ভাতৃত্ববোধ নষ্ট করে বাবরি মসজিদ ভেঙেছিল আরএসএস-বিজেপি।\nগোটা দেশবাসীর কাছে স্পষ্ট যে সেটা ষড়যন্ত্র ছিল। এই ষড়যন্ত্রের সহযোগিতা করেছিল তৎকালীন উত্তরপ্রদেশ সরকার। এটা সংবিধানের মূল ধারার ওপর আঘাত। সুপ্রিম কোর্টকে ভুল পথে চালনার চেষ্টা করা হলেও তা হয়নি। সুপ্রিম কোর্ট ওই ঘটনাকে গুরুতর আইন লঙ্ঘন বলে জানিয়েছে।’\nআশিস গুপ্ত: সাংবাদিক, নয়া দিল্লি।\ntags: আশিস গুপ্ত: সাংবাদিক নয়া দিল্লি বাবরি মসজিদ\nprevious বাংলাদেশের ধনিয়া বীজ যাচ্ছে মহাকাশে !\nnext এ মাসেই আঘাত হানতে পারে ঘূর্ণিঝড় !